CELEX: 52011PC0370
Language: lt
Date: 2011-06-22
Title: Pasiūlymas EUROPOS PARLAMENTO IR TARYBOS DIREKTYVA dėl energijos vartojimo efektyvumo, kuria panaikinamos direktyvos 2004/8/EB ir 2006/32/EB

|
			
		
		
		52011PC0370
		
			Pasiūlymas EUROPOS PARLAMENTO IR TARYBOS DIREKTYVA dėl energijos vartojimo efektyvumo, kuria panaikinamos direktyvos 2004/8/EB ir 2006/32/EB /* KOM/2011/0370 galutinis - 2011/0172 (COD) */
			
				
		
		
			
			   	AIŠKINAMASIS MEMORANDUMAS

1.                      
PASIŪLYMO APLINKYBĖS
1.1.                
Pasiūlymo pagrindas ir tikslai

ES nusistatė
tikslą pasiekti, kad 2020 m. būtų sutaupoma 20 proc.
pirminės energijos[1];
šis tikslas tapo vienu iš penkių pagrindinių pažangaus, tvaraus ir
įtraukaus augimo strategijos „2020 m. Europa“[2] tikslinių rodiklių.
Pagal
naujausias Komisijos prognozes, kuriose atsižvelgiama į nacionalinius 2020 m.
energijos vartojimo efektyvumo tikslus, kuriuos valstybės narės
nustatė, atsižvelgdamos į strategiją „2020 m. Europa“, ES 2020 m.
pasieks tik pusę 20 proc. tikslinio rodiklio[3]. Europos Vadovų Taryba[4] ir Europos Parlamentas[5] ragina Komisiją
patvirtinti naują plataus užmojo energijos vartojimo efektyvumo
strategiją, kad būtų imtasi ryžtingų veiksmų
didelėms galimybėms išnaudoti.
Kad naujai
paskatintų energijos vartojimo efektyvumą, 2011 m. kovo 8 d.
Komisija pateikė naują energijos vartojimo efektyvumo planą
(EVEP), kuriame pateikiamos papildomo energijos taupymo priemonės,
susijusios su energijos tiekimu ir naudojimu.
Šiame
teisės akto pasiūlyme tam tikri EVEP aspektai paverčiami
privalomomis priemonėmis. Svarbiausias pasiūlymo tikslas – svariai
padėti pasiekti ES 2020 m. energijos vartojimo efektyvumo
tikslą. Kad būtų sėkmingas, pasiūlymą reikia
skubiai priimti ir įgyvendinti valstybėse narėse. 
Pasiūlyme
taip pat apsvarstyta galimybė viršyti 20 proc. tikslinį
rodiklį ir siekiama nustatyti bendrą energijos vartojimo efektyvumo
skatinimo ES sistemą po 2020 m. 2011 m. Komisijos darbo
programoje pasiūlymas laikomas strateginiu prioritetu.

1.2.                
Bendrosios aplinkybės

Kadangi
ES importuoja vis daugiau brangstančios energijos, vidutinės
trukmės laikotarpiu galimybė gauti energijos išteklių bus
svarbesnė, be to, gali smarkiai nukentėti ES ekonomikos augimas.
Todėl energijos vartojimo efektyvumas yra vienas iš svarbiausių 2020 m.
tausiai išteklius naudojančios Europos pavyzdinės iniciatyvos[6] aspektų. Energijos vartojimo efektyvumas yra
ekonomiškiausias ir greičiausias būdas padidinti tiekimo saugumą
ir veiksmingas būdas mažinti šiltnamio efektą sukeliančių
dujų išlakas, dėl kurių keičiasi klimatas. Kaip nurodyta
Komisijos komunikate „Konkurencingos mažo anglies dioksido
kiekio technologijų ekonomikos sukūrimo iki 2050 m. planas“[7], energijos vartojimo
efektyvumas gali padėti ES pasiekti ir net viršyti savo šiltnamio
efektą sukeliančių dujų mažinimo tikslą. 
ES
ūkyje pradėjus efektyviau vartoti energiją, bus užtikrintas teigiamas
poveikis ir ekonomikos augimui, ir darbo vietų kūrimui. Sutaupius
energijos išlaisvins finansinių išteklių, kuriuos bus galima
investuoti į kitas ekonomikos sritis, be to, bus galima padėti
sumažinti sunkumų patiriantiems viešiesiems biudžetams tenkančią
naštą. Fiziniams asmenims energijos vartojimo efektyvumas reiškia mažesnes
sąskaitas už energiją. Energijos nepriteklių galima mažinti
strategiškai, imantis energijos vartojimo efektyvumo gerinimo priemonių.
Galiausiai didesnė gamyba naudojant mažiau energijos turėtų
pagerinti ES pramonės konkurencingumą ir užtikrinti jos
pirmavimą pasaulinėse efektyvaus energijos vartojimo technologijų
rinkose. Energijos vartojimo efektyvumas ir taupymas duoda naudos visai ES
ekonomikai, viešajam sektoriui, verslui ir privatiems asmenims. Todėl 2020 m.
Europos energetikos strategijoje energijos vartojimo efektyvumas laikomas vienu
iš svarbiausių ateinančių metų ES energetikos politikos
prioritetų.

1.3.                
Pasiūlymo srityje galiojančios nuostatos 

Sutampa
šio pasiūlymo ir dviejų direktyvų – Termofikacijos direktyvos
(2004/8/EB) ir Energetikos paslaugų direktyvos (2006/32/EB)[8] – taikymo sritis. Nė viena
iš šių direktyvų energijos taupymo galimybės iki galo
neišnaudotos. Todėl siūloma įsigaliojus naujai direktyvai šias
dvi direktyvas panaikinti, išskyrus Energetikos paslaugų direktyvos 4
straipsnio 1–4 dalis, taip pat I, III ir IV priedus. Šios nuostatos susijusios
su orientacinio 9 proc. galutinės energijos sutaupymo tikslinio
rodiklio pasiekimu kiekvienoje valstybėje narėje iki 2017 m. per
5 metus iki Energetikos paslaugų direktyvos įgyvendinimo. Nors šio
tikslinio rodiklio aprėptis ir užmojis skiriasi, juo padedama iki 2020 m.
pasiekti ES 20 proc. energijos vartojimo efektyvumo tikslinį
rodiklį, todėl jis turėtų būti paliktas taikyti iki
2017 m.
Kitos
nuostatos, sutampančios su naujosios direktyvos nuostatomis, yra
Direktyvos 2010/30/ES dėl energijos ženklinimo[9] 9 straipsnio 1 ir 2 dalys,
kurios bus panaikintos įsigaliojus naujajai direktyvai.

1.4.                
Derėjimas
su kitomis ES politikos sritimis ir tikslais

Šis
pasiūlymas paremtas 2020 m. Europos pažangaus, tvaraus ir įtraukaus
augimo strategija[10],
nes ES 20 proc. energijos vartojimo efektyvumo tikslinis rodiklis yra
vienas iš penkių pagrindinių šios strategijos tikslinių
rodiklių. Tai yra vienas iš 2011 m. planuotų pateikti
pasiūlymų įgyvendinant vieną iš septynių
svarbiausių strategijos iniciatyvų – 2020 m. tausiai išteklius
naudojančios Europos pavyzdinę iniciatyvą. Jis atitinka ir
papildo ES klimato politiką. 
Mažesnis
energijos vartojimas, kurio siekiama šiuo pasiūlymu, taip pat
turėtų padėti valstybėms narėms pasiekti savo
tikslinius rodiklius, susijusius su energijos iš atsinaujinančių
išteklių dalimi, nustatyta Direktyvoje 2009/28/EB dėl skatinimo
naudoti atsinaujinančių išteklių energiją[11].

2.                      
Konsultacijos su suinteresuotosiomis šalimis ir poveikio vertinimas
2.1.                
Konsultacijos, duomenų rinkimas ir naudojimas

Pasiūlymas
parengtas pasirėmus įvairiausiomis valstybių narių ir
suinteresuotųjų subjektų pateiktomis nuomonėmis,
įskaitant bendras viešas konsultacijas internetu[12]. Kitą plačių
konsultacijų etapą 2011 m. sausio mėn. pradėjo
Bukarešto tausios energijos forumo darbo grupės (jose dalyvauja
valstybių narių ir suinteresuotųjų subjektų atstovai)[13]. Pasirėmus trijų
modelių ir daugelio tyrimų rezultatais, buvo išsamiai ištirtas
siūlomų variantų poveikis. Tiriant šį poveikį buvo
analizuojamas ekonominis, socialinis ir aplinkosauginis variantų poveikis,
atsižvelgta į subsidiarumo ir proporcingumo principus. 

2.2.                
Poveikio vertinimas

Poveikio
vertinime tiriami įvairūs variantai, suskirstyti į tris
lygmenis:
- Pirmojo lygmens politikos variantuose
tiriama, kaip galima pagerinti dabartinę politikos sistemą. Šioje
analizėje daugiausia dėmesio skiriama klausimams, ar šiuo metu Energetikos
paslaugų direktyvoje įtvirtinto požiūrio į tikslinių
rodiklių nustatymą reikėtų laikytis iki 2020 m., ar ES
20 proc. tiksliam rodikliui pasiekti reikėtų įtraukti ir
nacionalinius energijos taupymo tikslinius rodiklius, o jei taip, tai ar jie
turėtų būti privalomi ar tik rekomendaciniai. 
Atlikus analizę prieita prie išvados, kad
Energetikos paslaugų direktyvoje nustatyti tikslai turėtų
būti toliau taikomi galutinio naudojimo sektoriams iki 2016 m.
galutinio termino, tačiau, kad būtų pasiektas 20 proc.
energijos vartojimo efektyvumo tikslinis rodiklis, juos reikia papildyti
platesnio užmojo energijos taupymo tikslais pagal 2020 m. Europos
procesą. Analizėje nurodyta, kad dabar šie rodikliai neturi būti
privalomi ir kad privalomomis priemonėmis gali būti pasiekti
tokie patys ar geresni rezultatai. Šių privalomų priemonių ir
esamos politikos sistemos turėtų pakakti ES 2020 m.
20 proc. tiksliniam rodikliui pasiekti. Tačiau pažangą reikia
stebėti ir pakankamai anksti imtis reikiamų taisomųjų
veiksmų, siekiant užtikrinti, kad 2020 m. 20 proc. tikslinis
rodiklis būtų pasiektas, jeigu pažanga vis dėlto būtų
nepakankama.
- Antrojo lygmens politikos variantuose tiriamos įvairios
priemonės, kaip išnaudoti likusias ekonomines galimybes paklausos ir
pasiūlos srityje. 
Poveikio
vertinime energijos taupymo įpareigojimų sistemos vertinamos kaip
galima energijos taupymo alternatyva galutinio naudojimo sektoriuose. Jame
daroma išvada, kad energijos taupymo įpareigojimais galima sutaupyti daug
energijos, tačiau reikėtų griežtinti esamas Energetikos
paslaugų direktyvos nuostatas (pagal jas tokie įpareigojimai yra tik
viena iš valstybėms narėms suteikiamų variantų, skirtų
užtikrinti, kad energetikos komunalinių paslaugų įmonės
taupytų energiją galutinio naudojimo sektoriuose). Paskui keliami
klausimai dėl to, kiek energijos turėtų sutaupyti energetikos
komunalinių paslaugų įmonės ir ar tokias
įpareigojimų sistemas turėtų kurti tik valstybės
narės, o gal kai kurios pagrindinės šių sistemų
ypatybės turėtų būti suderintos. Poveikio vertinime
nacionalines energijos vartojimo efektyvumo įpareigojimų sistemas
siūloma nustatyti visose valstybėse narėse, siekiant per metus
galutinės energijos suvartojimą sumažinti 1.5 proc. Nors kai
kurias svarbiausias ypatybes reikia suderinti ES lygmeniu (tiksliniai
sektoriai, užmojų platumas ir skaičiavimo metodai), valstybėms
narėms turėtų būti suteikta galimybė pritaikyti šias
sistemas prie savo nacionalinių aplinkybių arba iš esmės
išlaikyti turimas sistemas. Apsvarstyta ir galimybė sukurti
baltųjų sertifikatų, kuriais būtų galima prekiauti,
Europos sistemą, tačiau ji atmesta dėl tų pačių
priežasčių kaip ir variantas visiškai suderinti visas sistemos
kūrimo ypatybes.
Svarstant kitą politikos variantų rinkinį tiriamos
viešojo sektoriaus dalyvavimo priemonės. Atlikus analizę konstatuota,
kad naudos galėtų duoti dvi priemonės. Pirmiausia, kasmet
reikėtų renovuoti 3 proc. viešosioms organizacijoms priklausančių
pastatų, kad būtų pasiektas optimalių sąnaudų
lygis ir padvigubintos esamos renovavimo normos. Antra, turėtų
būti reikalaujama, kad viešosios organizacijos pirktų didelio
energinio naudingumo produktus ir pastatus pagal esamą energetinį
ženklinimą ir sertifikatus.
Kiti
didelį teigiamą poveikį (palyginti su sąnaudomis) turintys variantai
yra tokie, kuriais siekiama skatinti energetikos paslaugų rinką,
sąskaitose ir pažangiuosiuose skaitikliuose dažniau teikti geresnę
informaciją namų ūkiams ir įmonėms apie jų
faktiškai suvartojamą energiją, taip pat didelėms
įmonėms privalomas energijos vartojimo auditas. Poveikio vertinimas
rodo, kad visos šios priemonės yra vertingos mažinant informacijos
stoką, kuri yra viena iš efektyvumo kliūčių; be to, taikant
šias priemones gali būti sutaupyta daug energijos. Kiti energijos
vartojimo efektyvumo skatinimo variantai taikant neprivalomas priemones
vertinami kaip nepakankami, jei norima išnaudoti visas esamas taupymo galimybes.
Poveikio
vertinime taip pat tiriama, kurios priemonės galėtų padėti išnaudoti energijos vartojimo efektyvumo galimybes transformuojant ir
paskirstant energiją. Jame atmetami variantai, susiję su esamos Termofikacijos
direktyvos nuostatų išlaikymu, nes jomis energijos vartojimo efektyvumas
skatinamas ne visame energijos tiekimo sektoriuje, o tik kogeneracijos atveju,
ir neužtikrinamas faktinis kogeneracijos priemonių diegimas
(valstybių narių reikalaujama tiktai rinkti informaciją ir
atsiskaityti Komisijai). Atlikta analizė rodo, kad, nustačius
būtinuosius energijos gamybos rodiklių reikalavimus (įskaitant
reikalavimus dėl privalomų kogeneracijos ir centralizuoto šildymo bei
vėsinimo reikalavimų naujiems elektros gamybos įrenginiams ir
privalomą didelio naudingumo kogeneracijos įrenginių
prijungimą bei pirmenybinę prieigą prie elektros tinklo),
energija ją gaminant būtų vartojama gerokai efektyviau.
Energijos vartojimo efektyvumo įpareigojimų nustatymas energetikos
reguliavimo institucijoms taip pat būtų vertinga efektyvesnio
energijos perdavimo ir skirstymo priemonė.
Poveikio
vertinime nagrinėjami nacionalinių ataskaitų teikimo ir
įgyvendinimo stebėjimo variantai. Norint apriboti administracinę
naštą ir užtikrinti tinkamą pažangos stebėjimą, poveikio
vertinime siūloma paprasta ataskaitų teikimo forma, remiantis
parinktais energijos vartojimo efektyvumo ir taupymo rodikliais, kuriuos
būtų galima įtraukti į nacionalines metines reformų
programas. Šią sistemą būtų galima papildyti išsamesne
informacija apie energijos vartojimo efektyvumo priemones ir programas,
kurių iš valstybių narių būtų reikalaujama tik kas
trejus metus. 
- Trečiojo lygmens politikos
variantuose įvertinama pasirinktų pirmojo ir antrojo lygmens
priemonių teisinė forma. Daroma išvada, kad, norint pasiekti ES
užsibrėžtą 20 proc. energijos vartojimo efektyvumo tikslą,
įgyvendinant ES politiką turi būti išnaudotos kiekvieno
sektoriaus energijos taupymo galimybės, įskaitant sektorius, kuriems Energetikos
paslaugų direktyva netaikoma. Todėl ir siūloma priimti
naują teisės akto pasiūlymą, kuris apimtų abiejų
direktyvų taikymo sritį ir išplėstų taikymą visiems
sektoriams, kuriuose yra galimybių taupyti energiją. Dviejų
direktyvų sujungimas į vieną teisės aktą laikytas geriausiu
būdu supaprastinti esamus teisės aktus ir užtikrinti didesnį
nuoseklumą.
Atliekant
analizę nebuvo iki galo apsispręsta dėl teisinės formos.
Tačiau, suformulavus konkrečias teisės akto pasiūlymo
nuostatas, tapo aišku, kad, atsižvelgiant į papildomų
įgyvendinimo priemonių turinį ir poreikį jų imtis
nacionaliniu lygmeniu, direktyva būtų tinkamiausia teisinė
forma.
Sumodeliavus
situaciją, kad būtų įvertintas bendras pasirinktų
politikos variantų poveikis, paaiškėjo, kad grynasis
siūlomų priemonių poveikis 27 ES valstybėms narėms
prilygsta 20 proc. pirminės energijos sutaupymo tiksliniam rodikliui.
Be to, poveikio vertinime nustatyta, kad papildomos bendro 20 proc. tikslinio
rodiklio pasiekimo sąnaudos, taikant pasirinktų priemonių
rinkinį, yra nedidelės, palyginti su gautina nauda. Bendra
ekonominė, socialinė ir aplinkosauginė šių priemonių
nauda labai padės įgyvendinti ES politikos kryptis ir strategijos
„Europa 2020“ tikslus. 
Energijos
vartojimo efektyvumas yra viena iš svarbiausių priemonių
Konkurencingos mažo anglies dioksido kiekio technologijų ekonomikos
sukūrimo iki 2050 m. plano tikslams pasiekti. Apyvartinių taršos
leidimų prekybos sistemos leidimų kaina yra didelė paskata
mažinti šiltnamio efektą sukeliančių dujų išlakas. Rengiant
pasiūlymą nagrinėti galimi scenarijai ir prieita prie išvados,
kad jo priemonės neabejotinai leis papildomai sumažinti šiltnamio
efektą sukeliančių dujų išlakų, tačiau jomis ne
iki galo nustatytas galimas poveikis apyvartinių taršos leidimų
prekybos sistemos leidimų kainai. Siekiant efektyvaus energijos vartojimo 20 % tikslinio rodiklio Komisija privalės stebėti
naujų priemonių poveikį Direktyvai 2003/87/EC, nustatančiai
šiltnamio efektą sukeliančių dujų emisijos leidimų
sistemą Bendrijoje, kad būtų išsaugotos prekybos apyvartiniais
taršos leidimais paskatos, kuriomis skatinamos mažo
anglies dioksido kiekio technologijų investicijos ir užtikrinamas
prekybos apyvartiniais taršos leidimais sektorių pasirengimas
būsimoms inovacijoms. Jei būtų priimtas atitinkamas politinis
sprendimas, šiuo atžvilgiu būtina apsvarstyti galimybę imtis
tinkamų priemonių, įskaitant prekybos apyvartiniais taršos
leidimais sistemos pertvarkymą, atidedant atitinkamą
skaičių leidimų iš tų, kuriuos bus pasiūlyta
įsigyti aukcionuose 2013–2020 m.

3.                      
Teisiniai pasiūlymo aspektai
3.1.                
Siūlomų veiksmų santrauka

Siūlomoje
direktyvoje nustatoma bendra energijos vartojimo efektyvumo skatinimo ES
sistema, siekiant užtikrinti, kad būtų pasiektas tikslas iki
2020 m. sutaupyti 20 proc. pirminės energijos ir sudarytos
sąlygos vėliau dar efektyviau vartoti energiją. Joje nustatytos
taisyklės, kuriomis siekiama šalinti kliūtis ir tam tikrus rinkos veikimo
trūkumus, trukdančius efektyviai tiekti ir vartoti energiją.
Galutinio
naudojimo sektorių atžvilgiu daugiausia dėmesio direktyvoje skiriama
priemonėms, kuriomis nustatyti reikalavimai viešajam sektoriui,
susiję su jo turimų pastatų renovavimu ir aukštų energijos
vartojimo efektyvumo standartų taikymu perkant pastatus, produktus ir
paslaugas. Pasiūlyme reikalaujama, kad valstybės narės
nustatytų nacionalines energijos vartojimo efektyvumo įpareigojimo sistemas.
Jame reikalaujama didelėse įmonėse reguliariai atlikti
privalomą energijos vartojimo auditą ir nustatomi įvairūs
reikalavimai energetikos įmonėms, susiję su matavimu ir
sąskaitų išrašymu.
Energijos
tiekimo sektoriaus atžvilgiu pasiūlyme reikalaujama, kad valstybės
narės patvirtintų nacionalinius šildymo ir vėsinimo planus ir
sudarytų didelio naudingumo gamybos ir efektyvaus centralizuoto šildymo ir
vėsinimo galimybes ir užtikrintų, kad teritorijų planavimo
taisyklės atitiktų šiuos planus. Valstybės narės privalo
patvirtinti leidimų išdavimo kriterijus, užtikrinančius, kad
įrenginiai būtų arti šilumos poreikio punktų esančiose
vietose ir kad visi nauji elektros energijos gamybos įrenginiai ir esami
iš esmės modifikuoti įrenginiai turėtų didelio naudingumo kogeneracijos
įrenginius. Tačiau valstybėms narėms turi būti
suteikta galimybė nustatyti atleidimo nuo šios pareigos sąlygas, jei
įvykdomi tam tikri reikalavimai. Pasiūlyme taip pat reikalaujama, kad
valstybės narės sudarytų energijos vartojimo efektyvumo
duomenų aprašą visiems įrenginiams, kuriuose deginamas kuras
arba rafinuojama mineralinė alyva ir dujos, ir nustatomi reikalavimai
dėl pirmenybinės arba garantuotos prieigos prie tinklo, pirmenybinio
didelio naudingumo kogeneracijos būdu pagamintos elektros energijos
skirstymo ir naujų pramonės įrenginių, kuriuose susidaro
naudotosios šilumos, prijungimo prie centralizuotų arba vėsinimo
tinklų. 
Tarp
kitų siūlomų priemonių yra efektyvumo reikalavimai
nacionalinėms energetikos reguliavimo institucijoms, informavimo ir
sąmoningumo didinimo veiksmai, reikalavimai, susiję su sertifikavimo
sistemų prieinamumu, energetikos paslaugų plėtros skatinimo
veiksmais ir pareiga valstybėms narėms šalinti energijos vartojimo
efektyvumo kliūtis, visų pirma pastato savininko ir nuomininko arba
pastato savininkų interesų atotrūkį.
Galiausiai
pasiūlyme numatoma nustatyti nacionalinius 2020 m. energijos vartojimo
efektyvumo tikslinius rodiklius ir reikalaujama, kad Komisija 2014 m.
įvertintų, ar ES gali pasiekti savo tikslą iki 2020 m. sutaupyti
20 proc. pirminės energijos. Komisijos reikalaujama savo
vertinimą pateikti Europos Parlamentui ir Tarybai, o, jei taikytina, ir
teisės akto pasiūlymą, kuriame būtų nustatyti
privalomi nacionaliniai tiksliniai rodikliai.

3.2.                
Teisinis pagrindas

Pasiūlymas
grindžiamas Sutarties dėl Europos Sąjungos veikimo 194 straipsnio 2
dalimi. Joje nustatyta, kad „kuriant vidaus rinką ar jai veikiant ir atsižvelgiant
į poreikį išsaugoti ir gerinti aplinką, Sąjungos
energetikos politika, vadovaujantis valstybių narių solidarumu,
siekiama <...> c) skatinti energijos vartojimo efektyvumą bei
taupymą ir naujų bei atsinaujinančių energijos formų
plėtojimą“. Šiuo pasiūlymu konkrečiai
siekiama nustatyti bendrą energijos vartojimo efektyvumo skatinimo ES
sistemą. 

3.3.                
Subsidiarumo principas

Subsidiarumo
principas šiam pasiūlymui taikomas tokiu mastu, kokiu energetikos politika
nepriklauso išimtinei Europos Sąjungos kompetencijai. 
ES
nusistatė sau tikslą užtikrinti, kad 2020 m. būtų sutaupoma
20 proc. pirminės energijos, ir šį tikslinį rodiklį
nustatė kaip vieną iš penkių pagrindinių strategijos
„Europa 2020“ tikslinių rodiklių. Taikant esamą energijos
vartojimo efektyvumo sistemą, visų pirma Energetikos paslaugų ir
Termofikacijos direktyvas, nesugebėta išnaudoti turimų energijos
taupymo galimybių. Valstybių narių lygmeniu šiuo metu
taikomų priemonių taip pat nepakanka likusioms rinkos ir reguliavimo
kliūtims įveikti.
Šiame
pasiūlyme sprendžiamos energetikos problemos (energijos tiekimo saugumas,
tausumas ir klimato kaita, taip pat ES konkurencingumas) yra bendros visai ES.
Siekiant užtikrinti veiksmų koordinavimą ir veiksmingesnį
bendrų tikslų įgyvendinimą, būtinas kolektyvinis
atsakas ES lygmeniu.
Naujojoje
direktyvoje siūlomomis priemonėmis bus galima padėti užtikrinti,
kad visos valstybės narės tinkamai prisidėtų prie
veiksmų, kurie yra reikalingi 20 proc. tikslinio rodikliui pasiekti,
ir vienodas sąlygas visiems rinkos dalyviams, visų pirma nustatant
būtiniausius energijos vartojimo efektyvumo reikalavimus (pvz., dėl
galimybės patekti į viešąsias rinkas, taip pat energijos
vartojimo audito įpareigojimų įmonėms, energijos taupymo
įpareigojimų energetikos komunalinių paslaugų
įmonėms ir kogeneracijos gamintojų prieigos prie tinklo).
Pasiūlyme investuotojai patikinami, kad ES tikslas bus pasiektas, ir
remiamos energijos vartojimo efektyvumo gerinimo priemonės, kaip antai
didelio naudingumo kogeneracija ir centralizuotas šildymas bei vėsinimas.

3.4.                
Proporcingumo principas ir pasirinktas teisės
aktas

Pasiūlymas
neapima daugiau nei būtina energijos vartojimo efektyvumo tikslui
pasiekti. Juo tam tikrose srityse nustatomi griežti energijos vartojimo
efektyvumo reikalavimai, tačiau valstybėms narėms paliekama daug
laisvės energijos vartojimo efektyvumo gerinimo priemones taip, kaip
geriausiai tinka pagal jų nacionalines aplinkybes. 
Pasitinka
priemonė – direktyva, kurią valstybėms narėms reikės
perkelti į savo nacionalinę teisę. Direktyvoje nustatomas
galutinis rezultatas, kurį reikia pasiekti, ir bendri reikalavimai, o
valstybėms narėms paliekama pakankamai lankstumo įgyvendinti
direktyvą pagal nacionalinius ypatumus. Šiuo konkrečiu atveju
direktyvos pakanka pasiūlymo tikslams pasiekti. Todėl suvaržymų
lygis yra proporcingas siekiamam tikslui.

4.                      
Poveikis biudžetui

Kaip nurodyta kartu su direktyva pateikiamoje
finansinėje pažymoje, direktyva bus įgyvendinama naudojant esamas
biudžeto lėšas ir neturės poveikio daugiametei finansinei programai.

5.                      
Papildoma informacija
5.1.                
Acquis supaprastinimas

Pasiūlymu
padedama supaprastinti acquis, nors jis ir neįtrauktas į
paprastinimo darbo plano priemonių sąrašą. Priėmus šį
pasiūlymą Energetikos paslaugų ir Termofikacijos direktyvos bus
pakeistos viena direktyva ir užtikrintas vienodesnis požiūris į
energijos vartojimo efektyvumą ir taupymą. Atsižvelgiant į tai,
kad į nacionalinę teisę reikėtų perkelti ne dvi
direktyvas, o tik vieną direktyvą, taip pat turėtų šiek
tiek supaprastėti administracinės procedūros.
Ataskaitų
teikimo reikalavimai šiuo metu nustatyti abiejose direktyvose. Jie bus pakeisti
vienu metinių ataskaitų rinkiniu (išsamios kas trejus metus teikiamos
ataskaitos), remiantis ataskaitų teikimo procesu pagal strategiją
„Europa 2020“. 
Be
to, šiuo pasiūlymu supaprastinami esamoje Energetikos paslaugų
direktyvoje nustatyti energijos taupymo matavimo reikalavimai. Šiuo
požiūriu direktyva turėtų padėti gerokai sumažinti
valstybių narių šiuo metu patiriamą administracinę
naštą.

5.2.                
Galiojančių teisės aktų
panaikinimas

Priėmus
pasiūlymą reikės panaikinti galiojančius teisės aktus.
Reikės panaikinti Direktyvos 2010/30/ES 9 straipsnio 1 ir 2 dalis;
Direktyvą 2004/8/EB ir Direktyvą 2006/32/EB. Direktyvos 2006/32/EB 4
straipsnio 1–4 dalys ir I, III bei IV priedai bus panaikinti tik 2017 m.
sausio 1 d.

5.3.                
Persvarstymo, keitimo, laikino galiojimo
sąlyga

Į
pasiūlymą įtrauktos kelios persvarstymo sąlygos.

5.4.                
Išdėstymas nauja redakcija

Pasiūlymu
nereikalaujama išdėstyti nauja redakcija.

5.5.                
Atitikties lentelė

Reikalaujama, kad valstybės
narės perduotų Komisijai nacionalinių nuostatų, kuriomis
direktyva perkeliama į nacionalinę teisę, tekstą ir
šių nuostatų bei direktyvos atitikmenų lentelę.

5.6.                
Europos ekonominė erdvė (EEE)

Pasiūlymas
susijęs su EEE, todėl turėtų būti jai taikomas.
2011/0172 (COD)
Pasiūlymas
EUROPOS PARLAMENTO IR TARYBOS DIREKTYVA
dėl energijos vartojimo efektyvumo,
kuria panaikinamos direktyvos 2004/8/EB ir 2006/32/EB
EUROPOS
PARLAMENTAS IR EUROPOS SAJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 194 straipsnio 2 dalį,
atsižvelgdami į
Europos Komisijos pasiūlymą[14],
perdavus įstatymo galią turinčio teisės akto
projektą nacionaliniams parlamentams,
atsižvelgdami į
Europos ekonomikos ir socialinių reikalų komiteto nuomonę[15],
atsižvelgdami į
Regionų komiteto nuomonę[16],
laikydamiesi įprastos
teisėkūros procedūros,
kadangi:
(1)              
Europos Sąjunga susiduria su
beprecedentėmis problemomis, kurias lemia didėjanti
priklausomybė nuo energijos importo ir menki energijos ištekliai, taip pat
su poreikiu riboti klimato kaitą ir įveikti ekonomikos krizę. Energijos vartojimo efektyvumas yra gera šių problemų sprendimo
priemonė. Jis gerina ES tiekimo saugumą, nes mažina pirminį
energijos vartojimą ir energijos importą. Energijos vartojimo
efektyvumas padeda mažiausiomis sąnaudomis mažinti šiltnamio efektą
sukeliančių dujų išlakų ir taip švelninti klimato
kaitą. Perėjimas prie efektyviau energiją vartojančios
ekonomikos taip pat turėtų padėti paspartinti naujoviškų
technologinių sprendimų plitimą ir pagerinti ES pramonės
konkurencingumą, paskatinti ekonomikos augimą ir sukurti aukštos
kokybės darbo vietų keliuose su energijos vartojimo efektyvumu
susijusiuose sektoriuose;
(2)              
2007 m. kovo 8 ir 9 d. Europos
Vadovų Tarybai pirmininkaujančios valstybės narės išvadose
pabrėžtas poreikis ES efektyviau vartoti energiją, kad būtų
pasiektas tikslas užtikrinti, kad, palyginti su prognozėmis, iki 2020 m.
pirminės energijos būtų suvartojama 20 proc. mažiau. Todėl
2020 m. ES būtų suvartojama 368 Mtoe mažiau pirminės
energijos[17];
(3)              
2010 m. birželio 17 d. Europos
Vadovų Tarybai pirmininkaujančios valstybės narės išvadose
energijos vartojimo efektyvumo tikslinis rodiklis patvirtintas vienu iš
pagrindinių naujosios ES darbo vietų ir pažangiojo, tvaraus ir
įtraukaus augimo strategijos tikslinių rodiklių (Strategija
„Europa 2020“). Siekdamos šį tikslą įgyvendinti nacionaliniu
lygmeniu, valstybės narės, glaudžiai bendradarbiaudamos su Komisija,
privalo nustatyti nacionalinius tikslinius rodiklius ir savo Nacionalinės
reformos programose nurodyti, kaip jos ketina juos pasiekti;
(4)              
Komisijos komunikate dėl 2020 m. energetikos[18] energijos vartojimo efektyvumas
laikomas 2020 m. ES energetikos strategijos pagrindu ir išreiškiamas
poreikis nustatyti naują energijos vartojimo efektyvumo strategiją,
kuri visoms valstybėms narėms leistų energijos naudojimą
atsieti nuo ekonomikos augimo;
(5)              
2010 m. gruodžio 15 d. rezoliucijoje
dėl energijos vartojimo efektyvumo veiksmų plano persvarstymo[19] Europos Parlamentas paragino
Komisiją į persvarstytą energijos vartojimo efektyvumo
veiksmų planą įtraukti priemones, kuriomis būtų
panaikintas atotrūkis, trukdantis 2020 m. pasiekti bendrą ES
energijos vartojimo efektyvumo tikslą;
(6)              
viena iš pavyzdinių strategijos „Europa 2020“
iniciatyvų – 2011 m. sausio 26 d. Komisijos patvirtinta tausiai
išteklius naudojančios Europos pavyzdinė iniciatyva[20]. Tai rodo, kad energijos
vartojimo efektyvumas yra pagrindinis dalykas užtikrinant energijos
išteklių naudojimo tausumą;
(7)              
2011 m. vasario 4 d. Europos Vadovų
Tarybai pirmininkaujančios valstybės narės išvadose pripažinta,
kad ES energijos vartojimo efektyvumo tikslinio rodiklio nėra siekiama pagal
planą ir kad reikalingi ryžtingi veiksmai, kad būtų išnaudotos
didelės galimybės sutaupyti daugiau energijos pastatuose, transporte,
produktuose ir įgyvendinant įvairius procesus;
(8)              
2011 m. kovo 8 d. Komisija
priėmė 2011 m. energijos vartojimo efektyvumo planą[21]. Taip patvirtinta, kad ES nesiseka
siekti savo energijos efektyvumo tikslinio rodiklio taip, kaip buvo numatyta.
Kad ištaisytų susiklosčiusią padėtį, ji suformulavo
atitinkamas energijos vartojimo efektyvumo politikos kryptis ir priemones,
apimančias visą energetikos grandinę, įskaitant energijos
gamybą, perdavimą ir skirstymą; viešojo sektoriaus
pagrindinį vaidmenį energijos vartojimo efektyvumo srityje; pastatus
ir įrenginius; pramonę; taip pat poreikį galutiniams vartotojams
suteikti galimybę valdyti savo energijos vartojimą. Energijos
vartojimo efektyvumas transporto sektoriuje tuo pačiu metu svarstytas 2011 m.
kovo 28 d. transportui skirtoje baltojoje knygoje[22]. Visų pirma Baltosios
knygos 26 iniciatyvoje raginama visų rūšių transporto
priemonėms nustatyti atitinkamus CO2 išlakų standartus ir
prireikus juos papildyti reikalavimais dėl energijos vartojimo efektyvumo,
kad būtų įtrauktos visų rūšių varymo sistemos;
(9)              
be to, 2011 m. kovo 8 d. Komisija
patvirtino Konkurencingos mažo anglies dioksido kiekio technologijų
ekonomikos sukūrimo iki 2050 m. planą[23], kuriame nustatė
poreikį daugiau dėmesio skirti energijos vartojimo efektyvumui;
(10)          
tokiomis aplinkybėmis reikia atnaujinti
energijos vartojimo efektyvumo reglamentavimo ES teisės aktų
sistemą ir priimti direktyvą, kuria būtų siekiama bendro
energijos vartojimo efektyvumo tikslo – iki 2020 m. sutaupyti
20 proc. ES suvartojamos pirminės energijos, o po 2020 m.
energiją vartoti dar efektyviau. Šiuo tikslu
turėtų būti sukurta bendra energijos vartojimo efektyvumo ES
skatinimo sistema ir nustatyti konkretūs veiksmai, kuriais būtų
įgyvendinami kai kurie į 2011 m. energijos vartojimo efektyvumo
planą įtraukti pasiūlymai ir būtų pasinaudota jame
nurodytomis didelėmis neišnaudotomis energijos taupymo galimybėmis;
(11)          
Sprendime dėl pastangų pasidalijimo (Nr. 406/2009/EB)[24] reikalaujama, kad Komisija
įvertintų Bendrijos ir jos valstybių narių pažangą
siekiant iki 2020 m. energijos vartojimą sumažinti 20 proc.,
palyginti su prognozėmis, ir iki 2012 m. pateiktų atitinkamą
ataskaitą. Jame taip pat nurodyta, kad, siekiant padėti
valstybėms narėms įvykdyti Bendrijos įsipareigojimus
dėl šiltnamio efektą sukeliančių dujų išlakų,
Komisija iki 2012 m. gruodžio 31 d. turėtų pasiūlyti
griežtesnes arba naujas priemones, kurios padėtų padidinti energijos
vartojimo efektyvumą. Ši direktyva atitinka minėtą
reikalavimą. Be to, ja padedama siekti veiksmų plane numatytų
tikslų 2050 m. pereiti prie konkurencingos mažo anglies dioksido
kiekio ekonomikos, visų pirma mažinant energetikos sektoriaus sukeliamas
šiltnamio efektą sukeliančių dujų išlakas, ir iki 2050 m.
pasiekti elektros energijos gamybos be išlakų tikslą;
(12)          
norint išnaudoti visas energijos taupymo galimybes,
reikia laikytis bendro požiūrio, apimančio energijos tiekimo ir
galutinio naudojimo sektoriuose taikytinas taupymo priemones. Kartu
reikėtų sugriežtinti Direktyvos 2004/8/EB dėl termofikacijos
skatinimo, remiantis naudingosios šilumos poreikiu vidaus energetikos rinkoje[25] ir Direktyvos 2006/32/EB dėl energijos galutinio vartojimo efektyvumo
ir energetinių paslaugų[26]
nuostatas;
(13)          
pageidautina, kad 20 proc. energijos vartojimo
efektyvumo tikslinis rodiklis būtų pasiektas, kartu įgyvendinant
konkrečias nacionalines ir Europos priemones, kuriomis įvairiose
srityse skatinama efektyviai vartoti energiją. Jei
šis požiūris nepasiteisintų, politikos sistemą vis vien
reikėtų griežtinti ir papildyti privalomų tikslinių
rodiklių sistema. Todėl pirmajame etape valstybių narių
turėtų būti reikalaujama nustatyti nacionalinius energijos
vartojimo efektyvumo tikslinius rodiklius, schemas ir programas. Valstybės
narės pačios turėtų nuspręsti, ar jų teritorijoje
šie rodikliai turėtų būti privalomi ar rekomendaciniai.
Antrajame etape Komisija turėtų įvertinti šiuos tikslinius rodiklius
ir kiekvienos atskiros valstybės narės pastangas, taip pat padarytos
pažangos duomenis, kad pamatytų, kiek tikėtina pasiekti bendrą
ES tikslinį rodiklį ir kiek atskirų pastangų pakanka
bendram tikslui pasiekti. Todėl Komisija turėtų atidžiai
stebėti, kaip nacionalinės energijos vartojimo efektyvumo programos
įgyvendinamos taikant persvarstytą teisės aktų sistemą
ir įgyvendinant procesą „Europa 2020“. Jei atlikus tokį
vertinimą paaiškėtų, jog mažai tikėtina, kad bendras ES
tikslinis rodiklis bus pasiektas, Komisija turėtų siūlyti privalomus
2020 m. nacionalinius tikslinius rodiklius, atsižvelgdama į atskirus
valstybių narių pradines pozicijas, jų ekonominės veiklos
rezultatus ir įgyvendintus išankstinius veiksmus;
(14)          
visos viešosios išlaidos sudaro 19 proc. ES
bendrojo vidaus produkto. Todėl viešasis sektorius yra svarbus veiksnys
siekiant skatinti efektyvensių produktų, pastatų ir
paslaugų atsiradimą rinkoje ir paraginti piliečius bei
įmones keisti elgesį energijos vartojimo srityje. Be to,
mažėjantis energijos vartojimas taikant didesnio energijos vartojimo
efektyvumo priemones gali leisti viešuosius išteklius panaudoti kitais
tikslais. Nacionalinio, regioninio ir vietos lygmens viešosios organizacijos
turėtų rodyti efektyvaus energijos vartojimo pavyzdį;
(15)            
reikia didinti pastatų renovavimo normą,
nes dabartinis pastatų fondas yra vienintelis didžiausių energijos
taupymo galimybių teikiantis sektorius. Be to, pastatai turi esminę
reikšmę siekiant ES tikslo šiltnamio efektą sukeliančių
dujų išlakas iki 2050 m. sumažinti 80–95 proc. (palyginti su
1990 m.). Viešosioms organizacijoms priklausantys pastatai sudaro
nemažą pastatų fondo dalį ir yra labai matomi viešajame
gyvenime. Todėl reikėtų nustatyti metinę visų
viešosioms organizacijoms priklausančių pastatų renovavimo
normą, kad būtų padidintas jų energinis naudingumas. Ši
renovavimo norma neturėtų pakenkti 2010 m. gegužės 19 d.
Europos Parlamento ir Tarybos direktyva 2010/31/ES dėl pastatų
energinio naudingumo[27]
nustatytiems įsipareigojimams dėl beveik nulinės energijos
pastatų. Pareiga renovuoti viešuosius pastatus papildomos minėtos
direktyvos nuostatos, pagal kurias reikalaujama, kad valstybės narės
užtikrintų, kad iš esmės renovuojant esamus pastatus jų
energinis naudingumas būtų padidintas taip, kad jie atitiktų
būtinuosius energinio naudingumo reikalavimus;
(16)          
kai kurios valstybių narių
savivaldybės ir kitos viešosios organizacijos jau ėmėsi
įgyvendinti bendrą požiūrį į energijos taupymą ir
tiekimą, pavyzdžiui, patvirtino tausiosios energijos veiksmų planus (pvz.,
parengtus pagal Merų pakto iniciatyvą) ir bendrą
požiūrį į miestus, kuris apima ne vien atskiras pastatams ar
pavienėms transporto rūšims taikomas intervencines priemones.
Valstybės narės turėtų raginti savivaldybes ir kitas
viešąsias organizacijas patvirtinti integruotus tausiuosius energijos
vartojimo efektyvumo planus, kuriuose būtų nustatyti aiškūs
tikslai, įtraukti piliečius į šių planų rengimą bei
įgyvendinimą ir tinkamai juos informuoti apie šių planų
turinį ir pažangą siekiant juose numatytų tikslų. Tokie
planai gali leisti sutaupyti nemažai energijos, ypač jei būtų
įgyvendinami energetikos valdymo sistemose, kurios leistų
atitinkamoms viešosioms organizacijoms geriau valdyti energijos vartojimą.
Miestai ir kitos viešosios organizacijos turėtų būti skatinami
keistis patirtimi, susijusia su naujoviškesnėmis priemonėmis;
(17)          
pirkdamos tam tikrus produktus ir paslaugas, taip
pat įsigydamos ir nuomodamos pastatus, viešosios organizacijos,
sudarančios viešąsias darbų, prekių ar paslaugų
sutartis, turėtų būti pavyzdžiu ir priimti efektyvų
energijos vartojimą užtikrinančius pirkimo sprendimus. Tačiau
tai neturėtų turėti poveikio ES viešųjų pirkimų
direktyvų nuostatoms;
(18)          
įvertinus galimybę ES lygmeniu nustatyti
baltojo sertifikato sistemą, paaiškėjo, kad esamomis
aplinkybėmis taikant tokią sistemą susidarytų per didelių
administracinių sąnaudų ir kiltų grėsmė, kad
energijos taupymas bus sutelktas tam tikrose valstybėse narėse,
todėl šios taupymo priemonės nepasklistų po visą ES. Pirmiau
nurodytą tikslą bent jau šiame etape būtų galima geriau
pasiekti nustačius nacionalines energijos vartojimo efektyvumo
įpareigojimų sistemas ar kitas priemones, kurias taikant galima
sutaupyti tiek pat energijos. Tačiau Komisija deleguotoju aktu
turėtų nustatyti sąlygas, kuriomis valstybė narė
galėtų ateityje pripažinti kitoje valstybėje narėje sutaupytos
energijos kiekį. Tokių sistemų užmojų platumą
reikėtų nustatyti bendra ES lygmens sistema ir kartu užtikrinti, kad
valstybės narės galėtų visiškai atsižvelgti į
nacionalinį rinkos dalyvių organizavimą, konkrečias
energetikos sektoriaus aplinkybes ir galutinių vartotojų
įpročius. Pagal bendrą sistemą energetikos
komunalinėms įmonėms turėtų būti suteikta
galimybė siūlyti energijos paslaugas visiems galutiniams vartotojams,
o ne tik tiems, kuriems jos parduoda energiją. Taip energetikos rinkoje
padidėtų konkurencija, nes energetikos komunalinės
įmonės, teikdamos papildomas energetikos paslaugas, galėtų
diferencijuoti savo produktą. Pagal bendrą sistemą
valstybėms narėms turėtų būti leidžiama į savo
nacionalinę sistemą įtraukti reikalavimus, kuriais
būtų siekiama socialinio tikslo, kad pažeidžiami vartotojai
galėtų gauti didesnio energijos vartojimo efektyvumo teikiamą
naudą. Be to, pagal ją valstybėms narėms turėtų
būti leidžiama mažąsias įmones atleisti nuo energijos vartojimo
efektyvumo įpareigojimo. Komisijos komunikate „Smulkiojo verslo aktas“[28] išdėstomi principai,
į kuriuos turėtų atsižvelgti šios galimybės netaikyti nusprendusios
valstybės narės;
(19)          
norint išnaudoti energijos taupymo galimybes tam
tikruose rinkos segmentuose, kuriuose paprastai nėra teikiamos
komercinės energijos vartojimo audito paslaugos (pvz., namų
ūkiuose arba mažosiose ar vidutinėse įmonėse),
valstybės narės turėtų užtikrinti energijos vartojimo
audito prieinamumą. Energijos vartojimo auditas turėtų būti
privalomas ir reguliariai atliekamas didelėse įmonėse, nes jose
gali būti sutaupyta daug energijos;
(20)           
auditas turėtų būti atliekami
nepriklausomai ir mažiausiomis sąnaudomis. Nepriklausomą auditą
gali atlikti ir vidaus ekspertai, su sąlyga, kad jie yra kvalifikuoti ar
akredituoti, kad jie tiesiogiai nedalyvauja veikloje, kurios auditas
atliekamas, ir kad valstybė narė nustatė sistemą, siekdama
užtikrinti ir tikrinti jų veiklos kokybę, o prireikus skirti
nuobaudas;
(21)          
kuriant efektyvesnio energijos vartojimo priemones,
reikėtų atsižvelgti į efektyvumą, pasiektą
plačiai taikant ekonomiškas technologines naujoves, pvz., išmaniuosius
skaitiklius, ir į taip sutaupytą energiją. Siekiant kuo
didesnės šių naujovių teikiamos energijos taupymo naudos,
galutiniai vartotojai turėtų gebėti matyti sąnaudų ir
vartojimo rodiklius ir reguliariai gauti individualias sąskaitas,
pagrįstas individualiu vartojimu;
(22)          
rengdamos efektyvaus energijos vartojimo tobulinimo
priemones, valstybės narės turėtų tinkamai atsižvelgti
į būtinybę užtikrinti tinkamą vidaus rinkos veikimą ir
darnų acquis įgyvendinimą pagal Sutarties dėl
Europos Sąjungos veikimo nuostatas;
(23)          
didelio naudingumo kogeneracija ir centralizuotas
šildymas ir vėsinimas suteikia daug pirminės energijos taupymo
galimybių, kurios ES dar plačiai neišnaudojamos. Valstybės
narės turėtų parengti didelio naudingumo kogeneracijos, taip pat
centralizuoto šildymo ir vėsinimo nacionalinius planus. Šie planai
turėtų apimti pakankamai ilgą laikotarpį, kad investuotojai
galėtų gauti informaciją apie nacionalinius plėtros planus
ir padėtų kurti stabilią ir palaikančią investavimo
aplinką. Naujuose elektros energijos gamybos įrenginiuose ir esamuose
iš esmės modifikuotuose įrenginiuose arba įrenginiuose,
kurių leidimas ar licencija atnaujinta, turėtų būti
įrengti didelio naudingumo kogeneracijos įrenginiai, kad
būtų susigrąžinama naudotoji šiluma, susidaranti gaminant
elektros energiją. Paskui ši naudotoji šiluma centralizuoto šildymo
tinklais galėtų būti paskirstoma ten, kur jos reikia. Šiuo
tikslu valstybės narės turėtų patvirtinti leidimo
kriterijus, siekdamos užtikrinti įrenginių vietą šalia šilumos
poreikio punktų. Tačiau tam tikromis sąlygomis valstybėms
narėms turėtų būti suteikta galimybė nustatyti
atleidimo nuo šių įpareigojimų sąlygas;
(24)          
didelio naudingumo kogeneraciją
reikėtų apibrėžti kaip energijos kiekį, kuris
būtų sutaupytas atskirą šilumos ir elektros energijos
gamybą pakeitus bendra gamyba. ES teisės aktuose nustatytų
kogeneracijos ir didelio naudingumo kogeneracijos sąvokų apibrėžtys
neturėtų trukdyti nacionaliniuose teisės aktuose vartoti
kitokias apibrėžtis kitais tikslais nei numatyta ES teisės aktuose.
Siekiant sutaupyti kuo daugiau energijos ir neprarasti energijos taupymo
galimybių, didžiausią dėmesį reikėtų skirti kogeneracijos
įrenginių eksploatavimo sąlygoms;
(25)          
siekiant padidinti
skaidrumą, kad vartotojas galėtų pasirinkti tarp kogeneracijos
būdu pagamintos elektros energijos ir kitais būdais pagamintos
energijos, būtina užtikrinti, kad, remiantis suderintomis atskaitinėmis
reikšmėmis, būtų galima garantuoti didelio naudingumo kogeneracijos
kilmę. Kilmės garantavimo sistemos pačios savaime nesuteikia
teisės naudotis nacionalinių paramos mechanizmų teikiama nauda. Svarbu, kad visų rūšių
elektros energijai, pagamintai kogeneracijos būdu, būtų taikomos
kilmės garantijos. Kilmės garantijas reikėtų aiškiai
atskirti nuo keičiamųjų pažymėjimų;
(26)          
į kogeneracijos ir centralizuoto šildymo bei
vėsinimo sektorių, apimančių daug mažų ir vidutinio
dydžio gamintojų, ypatingą struktūrą visų pirma
reikėtų atsižvelgti persvarstant leidimų statyti kogeneracijos
pajėgumų ar susijusius tinklus išdavimo administracines
procedūras, taikant principą „visų pirma galvokime apie
mažuosius“;
(27)          
dauguma ES įmonių yra mažosios ir
vidutinės įmonės (MVĮ). ES jos teikia didžiulių
energijos taupymo galimybių. Kad padėtų MVĮ taikyti
energijos vartojimo efektyvumo priemones, valstybės narės
turėtų nustatyti palankią sistemą, kuria MVĮ
būtų siekiama teikti techninę pagalbą ir tikslinę
informaciją;
(28)          
2010 m. lapkričio 24 d. Europos
Parlamento ir Tarybos direktyvoje 2010/75/ES dėl pramoninių
išmetamų teršalų[29]
energijos vartojimo efektyvumas paminėtas tarp kriterijų, kurie taikomi
nustatant geriausius prieinamus gamybos būdus ir kuriais reikėtų
remtis nustatant įrenginių, kuriems minėta direktyva taikoma,
leidimų išdavimo sąlygas, įskaitant degimo įrenginius,
kurių bendra nominali šiluminė galia yra 50 MW ar daugiau.
Tačiau pagal minėtą direktyvą valstybėms narėms
suteikiama galimybė su energijos vartojimo efektyvumu susijusių
reikalavimų, numatytų deginimo įrenginiams ar kitiems
įrenginiams, iš kurių anglies dioksidas išmetamas eksploatavimo
vietoje, nenustatyti 2003 m. spalio 13 d. Europos Parlamento ir
Tarybos direktyvos 2003/87/EB, nustatančios šiltnamio efektą sukeliančių
dujų emisijų leidimų sistemą Bendrijoje[30], I priede nurodytai veiklai.
Siekiant užtikrinti, kad elektros ir šilumos gamybos įrenginiuose, taip
pat naftos ir dujų perdirbimo įmonėse energija būtų vartojama
gerokai efektyviau, reikėtų stebėti faktinį energijos
vartojimo efektyvumo lygį ir lyginti jį su atitinkamais energijos
vartojimo efektyvumo lygiais, susijusiais su geriausių prieinamų
gamybos būdų taikymu. Komisija turėtų palyginti energijos
vartojimo efektyvumo lygius ir apsvarstyti, ar nereikėtų siūlyti
papildomų priemonių, jei faktiniai energijos vartojimo efektyvumo
lygiai ir lygiai, susiję su geriausių prieinamų gamybos
būdų taikymu, smarkiai skiriasi. Apie faktines energijos vartojimo
efektyvumo reikšmes surinkta informacija taip pat turėtų būti naudojama
persvarstant suderintąsias atskiros šilumos ir elektros energijos gamybos
atskaitines efektyvumo reikšmes, nurodytas 2006 m. gruodžio 21 d.
Komisijos sprendime 2007/74/EB[31];
(29)          
remdamosi objektyviais, skaidriais ir
nediskriminaciniais kriterijais ir atsižvelgdamos į gaires ir kodeksus,
parengtus laikantis 2009 m. liepos 13 d. Europos Parlamento ir
Tarybos reglamento Nr. 714/2009 dėl prieigos prie
tarpvalstybinių elektros energijos mainų tiknlo sąlygų,
panaikinančio Reglamentą (EB) Nr. 1228/2003[32], ir 2009 m. liepos
13 d. Europos Parlamento ir Tarybos reglamento (EB) Nr. 715/2009
dėl teisės naudotis gamtinių dujų perdavimo tinklais
sąlygų, panaikinančio Reglamentą (EB) Nr. 1775/2005[33], valstybės narės
turėtų nustatyti taisykles, kuriomis būtų reglamentuojamas
tinklų sujungimo ir sutvirtinimo, taip pat techninio pritaikymo,
reikalingo naujiems didelio naudingumo kogeneracijos būdu gaminamos
elektros energijos gamtinojams integruoti, sąnaudų padengimas ir
pasidalijimas. Didelio naudingumo kogeneracijos būdu pagamintos elektros
energijos gamintojams turėtų būti leidžiama paskelbti
kvietimą dalyvauti sujungimo darbų konkurse. Reikėtų
sudaryti lengvesnes prieigos prie elektros energijos, gaminamos didelio
naudingumo kogeneracijos būdu, tinklo sistemos sąlygas, visų
pirma mažosios ir smulkiosios kogeneracijos įrenginiams;
(30)          
reikėtų, kad būtų pakankamai
patikimų ir kompetentingų energijos vartojimo efektyvumo srities
specialistų, kurie užtikrintų veiksmingą šios direktyvos
įgyvendinimą laiku, pavyzdžiui, kad būtų laikomasi
energijos vartojimo audito ir energijos vartojimo efektyvumo
įpareigojimų sistemų įgyvendinimo reikalavimų.
Todėl valstybės narės turėtų energetikos paslaugų
teikėjams nustatyti sertifikavimo sistemas, energijos vartojimo auditą
ir kitas efektyvesnio energijos vartojimo priemones;
(31)          
svarbu toliau plėtoti energetikos
paslaugų rinką, siekiant užtikrinti ir energetikos paslaugų
paklausa ir pasiūla. Šiuo tikslu gali padėti skaidrumas, pavyzdžiui,
sudarant energetikos paslaugų teikėjų sąrašus.
Paklausą gali padėti paskatinti pavyzdinės sutartys ir
gairės, visų pirma susijusios su energinio naudingumo ranga. Kaip ir taikant
kitas trečiųjų asmenų finansavimo priemones, energinio
naudingumo sutartyje energijos paslaugos gavėjas išvengia
investicinių sąnaudų naudodamas sutaupytos energijos
finansinės vertės dalį, kad grąžintų trečiojo
asmens visiškai arba iš dalies skirtas investicijas;
(32)          
reikia nustatyti ir panaikinti reguliavimo ir kitas
kliūtis, trukdančias taikyti energinio naudingumo rangą ir kitas
trečiųjų asmenų teikiamo energijos taupymo finansavimo
priemones. Tai apima apskaitos taisykles ir praktiką, dėl kurių
visą investicijų laiką apskaitos dokumentuose neįmanoma
tinkamai nurodyti kapitalo investicijų ir per metus dėl efektyvesnio
energijos vartojimo priemonių sutaupytų lėšų. Be to,
nacionaliniu lygmeniu reikėtų šalinti esamo pastatų fondo
renovavimo kliūtis, susijusias su tuo, kad įvairių dalyvių
interesai skiriasi;
(33)          
valstybės narės ir regionai
turėtų būti skatinami visapusiškai naudotis struktūriniais
fondais ir Sanglaudos fondu, kad paskatintų investicijas į
efektyvesnio energijos vartojimo priemones. Investuojant į energijos
vartojimo efektyvumą galima prisidėti prie ekonomikos augimo,
užimtumo ir namų ūkių kuro nepritekliaus mažinimo, todėl
investicijomis prisidedama prie ekonominės, socialinės ir
teritorinės sanglaudos. Galimos finansavimo sritys – energijos vartojimo
efektyvumo priemonės viešuosiuose pastatuose ir būstuose, taip pat
naujų gebėjimų ugdymas, siekiant skatinti užimtumą
energijos vartojimo efektyvumo sektoriuje;
(34)          
siekiant efektyvaus energijos vartojimo 20 % tikslinio rodiklio Komisija privalės stebėti
naujų priemonių poveikį Direktyvai 2003/87/EC, nustatančiai
šiltnamio efektą sukeliančių dujų emisijos leidimų
sistemą Bendrijoje, kad būtų išsaugotos prekybos apyvartiniais
taršos leidimais paskatos, kuriomis skatinamos mažo
anglies dioksido kiekio technologijų investicijos ir užtikrinamas
prekybos apyvartiniais taršos leidimais sektorių pasirengimas
būsimoms inovacijoms;
(35)          
Direktyvoje 2006/32/EB reikalaujama, kad
valstybės narės iki 2016 m. patvirtintų ir stengtųsi
pasiekti bendrą nacionalinį orientacinį 9 proc. energijos
taupymo tikslą, kuris gali būti įgyvendinamas pasitelkus
energetikos paslaugas bei kitas energijos vartojimo efektyvumo didinimo
priemones. Minėtoje direktyvoje nurodyta, kad valstybėms narėms
patvirtinus antrąjį energijos vartojimo efektyvumo planą,
Komisija prireikus turėtų pateikti pasiūlymus dėl
papildomų priemonių, įskaitant tikslų taikymo laikotarpio
pratęsimą. Jei ataskaitoje konstatuojama, kad valstybė narė
padarė per mažai pažangos siekdama direktyvoje numatytų
orientacinių nacionalinių tikslų, šiuose pasiūlymuose
atsižvelgiama į tikslinių rodiklių mastą ir
pobūdį. Kartu su direktyva pateiktame poveikio vertinime konstatuojama,
kad valstybės narės jau siekia 9 proc. tikslinio rodiklio, kuris
yra gerokai mažesnio užmojo nei anksčiau patvirtintas 20 proc.
energijos taupymo 2020 m. tikslinis rodiklis, todėl tikslinių
rodiklių masto vertinti nereikia;
(36)          
nors šia direktyva panaikinama Direktyva
2006/32/EB, Direktyvos 2006/32/EB 4 straipsnis turėtų būti
toliau taikomas, kol sueis 9 proc. tiksliniam rodikliui pasiekti
nustatytas terminas;
(37)          
kadangi šios direktyvos tikslo iki 2020 m. pasiekti
ES energijos vartojimo efektyvumo tikslinį rodiklį, t. y.
sutaupyti 20 proc. pirminės energijos ir sudaryti sąlygas po
2020 m. dar efektyviau vartoti energiją, valstybės narės
pagal numatytą planą pasiekti negalės, jei nesiims
papildomų energijos vartojimo efektyvumo priemonių, ir kadangi jis
gali būti geriau pasiektas ES lygmeniu, ES gali imtis priemonių,
laikydamasi Sutarties dėl Europos Sąjungos veikimo 5 straipsnyje
nustatyto subsidiarumo principo. Laikantis tame pat straipsnyje nustatyto
proporcingumo principo, ši direktyva neapima daugiau nei būtina
minėtam tikslui pasiekti;
(38)          
kad būtų sudarytos sąlygos
prisitaikyti prie techninės pažangos ir energijos šaltinių
paskirstymo pokyčių, teisė priimti teisės aktus tam tikrais
klausimais pagal Sutarties dėl Europos Sąjungos veikimo 290
straipsnį turėtų būti perduota Komisijai. Bus labai svarbu,
kad imdamasi parengiamųjų darbų Komisija konsultuotųsi ir
su ekspertais;
(39)          
reikėtų nedelsiant panaikinti visas esmines
Direktyvos 2004/8/EB ir Direktyvos 2006/32/EB nuostatas, išskyrus pastarosios
direktyvos 4 straipsnio 1–4 dalis ir jos I, III ir IV priedus. Taip pat
reikėtų panaikinti 2010 m. gegužės 19 d. Direktyvos
2010/30/ES dėl su
energija susijusių gaminių suvartojamos energijos ir kitų
išteklių nurodymo ženklinant gaminį ir apie jį pateikiant
standartinę informaciją[34] 9 straipsnio 1 ir 2 dalis, kuriose valstybėms
narėms numatyta pareiga tik stengtis įsigyti aukščiausios
energinio naudingumo klasės produktus;
(40)          
pareiga šią direktyvą perkelti į
nacionalinę teisę turėtų būti taikoma tik toms
nuostatoms, kurios yra keičiamos iš esmės, palyginti su Direktyva
2004/8/EB ir Direktyva 2006/32/EB. Pareiga į nacionalinę teisę
perkelti nepakeistas nuostatas išlieka pagal minėtas direktyvas;
(41)          
ši direktyva neturėtų pažeisti
valstybių narių įsipareigojimų, susijusių su
direktyvų 2004/8/EB ir 2006/32/EB perkėlimo į nacionalinę
teisę terminais ir taikymu,
PRIĖMĖ ŠIĄ
DIREKTYVĄ:
I
SKYRIUS
Dalykas, apibrėžtys ir energijos vartojimo
efektyvumo tikslai
1 straipsnis
Dalykas ir taikymo sritis
1.           Šioje direktyvoje nustatoma bendra
energijos vartojimo efektyvumo skatinimo Europos Sąjungoje sistema,
siekiant užtikrinti, kad iki 2020 m. būtų pasiektas Europos
Sąjungos tikslinis rodiklis sutaupyti 20 proc. pirminės
energijos ir sudarytos sąlygos vėliau energiją vartoti dar
efektyviau.           
              Joje nustatomos taisyklės,
kuriomis siekiama šalinti energijos rinkos kliūtis ir rinkos trukumus, trukdančius
efektyviai tiekti ir naudoti energiją; be to numatoma nustatyti 2020 m.
nacionalinius energijos vartojimo efektyvumo tikslinius rodiklius.
2.           Šioje direktyvoje nustatyti
būtinieji reikalavimai ir nė vienai valstybei narei nedraudžiama
išlaikyti arba nustatyti griežtesnes priemones. Tokios priemonės atitinka
Europos Sąjungos teisės aktus. Apie nacionalinės teisės
aktus, kuriuose numatytos griežtesnės priemonės, pranešama Komisijai.
2 straipsnis
Apibrėžtys
Šioje direktyvoje vartojamų terminų apibrėžtys:
1.           energija – visų formų
energetikos produktai, kaip apibrėžta Reglamente (EB) Nr. 1099/2008[35];
2.           pirminės energijos vartojimas –
bendras vidaus vartojimas, išskyrus naudojimą ne energetikos
reikmėms;
3.           energetikos
paslauga – fizinė nauda, naudingumas ar gerybė, sukuriami derinant
energiją ir efektyvaus energijos vartojimo technologiją ar veiksmą,
įskaitant operacijas, priežiūrą ir kontrolę, būtinas
teikiant paslaugą, kuri teikiama pagal sutartį ir kurią teikiant
įprastinėmis sąlygomis akivaizdžiai padidėja energijos
vartojimo efektyvumas ar sutaupoma daugiau pirminės energijos;
4.           viešosios organizacijos –
susitariančiosios organizacijos, apibrėžtos Direktyvoje 2004/18/EB;
5.           energetikos valdymo sistema –
tarpusavyje susijusių arba sąveikaujančių plano, kuriame
nustatomas energijos vartojimo efektyvumo tikslas ir šio tikslo pasiekimo
strategija, dalių visuma;
6.           įpareigotosios šalys –
energijos skirstytojai arba mažmeninės prekybos energija įmonės,
kurioms privalomos 6 straipsnyje nurodytos nacionalinės energijos
vartojimo efektyvumo sistemos;
7.           energijos
skirstytojas – fizinis ar juridinis asmuo (įskaitant skirstymo sistemos
operatorių), atsakingas už energijos transportavimą siekiant ją
pateikti galutiniams vartotojams arba skirstymo stotims, energiją parduodančioms
galutiniams vartotojams;
8.           skirstymo
sistemos operatorius – skirstymo sistemos operatorius, kaip apibrėžta
Direktyvoje 2009/72/EB ir Direktyvoje 2009/73/EB;
9.           mažmeninės prekybos energija
įmonė – fizinis arba juridinis asmuo, kuris parduoda energiją
galutiniams vartotojams;
10.         galutinis vartotojas
– fizinis ar juridinis asmuo, kuris įsigyja energiją galutiniam
vartojimui;
11.         energetikos paslaugų
teikėjas – fizinis arba juridinis asmuo, galutinio vartotojo
įrenginiui ar galutinio vartotojo patalpose teikiantis energetikos
paslaugas arba kitas energijos vartojimo efektyvumo didinimo priemones;
12.         energijos
vartojimo auditas – sisteminė procedūra, per kurią gaunama
patikimos informacijos apie pastato ar pastatų grupės,
pramoninių procesų arba įrenginių, paslaugų
privačiajame arba viešajame sektoriuose energijos naudojimo
charakteristikas ir kuria nustatomos ir apskaičiuojamos energijos taupymo mažiausiomis
sąnaudomis galimybės, taip pat pranešami rezultatai;
13.         susitarimas
dėl energijos vartojimo efektyvumo – naudos gavėjo ir energijos
vartojimo efektyvumo didinimo priemonės teikėjo susitarimas, pagal
kurį atlygis už teikėjo investicijas į tas priemones yra
siejamas su suderintu energijos vartojimo efektyvumo didinimo lygiu ar kitu suderintu
energinio naudingumo kriterijumi, pvz., finansų taupymu;
14.         perdavimo sistemos operatorius – perdavimo sistemos operatorius, kaip apibrėžta
Direktyvoje 2009/72/EB[36]
ir Direktyvoje 2009/73/EB[37];
15.         kogeneracija
– gamybos procesas, kai tuo pačiu metu gaminama šiluminė energija ir
elektros arba mechaninė energija;
16.         ekonomiškai
pagrįsta paklausa – šildymo ar vėsinimo poreikių neviršijanti
paklausa, kuri kitu atveju rinkos sąlygomis būtų patenkinama ne taikant
kogerenaciją, o kitus energijos gamybos procesus;
17.         naudingoji
šiluma – kogeneracijos metu pagaminta šiluma, skirta tenkinti ekonomiškai
pagrįstą šildymo ar vėsinimo paklausą;
18.         kogeneracijos
būdu pagaminta elektros energija – per procesą, susijusį su naudingosios
šilumos gamyba, pagaminta energija, kuriai apskaičiuoti naudojama I priede
pateikta metodika;
19.         didelio
naudingumo kogeneracija – II priede nustatytus kriterijus atitinkanti
kogeneracija;
20.         bendras
naudingumas – elektros ir mechaninės energijos gamybos ir pagamintos naudingosios
šilumos kiekio, padalyto iš kuro kiekio, kuris sunaudotas šilumos gamybai kogeneracijos
metu, taip pat elektros energijos ir mechaninės energijos bendros gamybos
apimties metinė suma;
21.         elektros
energijos ir šilumos santykis – kogeneracijos būdu pagamintos elektros
energijos ir naudingosios šilumos santykis, kai gamyba visu pajėgumu vykdoma
kogeneracijos režimu remiantis konkretaus įrenginio darbiniais duomenimis;
22.         kogeneracijos
įrenginiai – įrenginiai, galintys veikti kogeneracijos režimu;
23.         nedidelio masto kogeneracijos
įrenginys – mažesnio kaip 1 MWe įrengtojo
pajėgumo kogeneracijos įrenginys;
24.         smulkiosios kogeneracijos
įrenginys – kogeneracijos įrenginys, kurio didžiausias galingumas –
mažiau kaip 50 kWe;
25.         sklypo santykis – žemės sklypo
ploto ir pastato ploto (m2) santykis konkrečioje teritorijoje;
26.         efektyvus centralizuotas šildymas ir
vėsinimas – centralizuoto šildymo arba vėsinimo sistema, kurią
taikant naudojama bent 50 proc. atsinaujinančiosios, naudotosios ar kogeneruotosios
šilumos arba jų derinio ir kurios pirminės energijos rodiklis,
nurodytas Direktyvoje 2010/31/ES, yra bent 0,8;
27.         esminis atnaujinimas – atnaujinimas,
kurio sąnaudos viršija 50 proc. investicijų į naują
panašų įrenginį sąnaudų pagal Sprendimą
2007/74/EB arba dėl kurio reikia atnaujinti pagal Direktyvą
2010/75/ES išduodamą leidimą.
3 straipsnis
Energijos vartojimo efektyvumo tiksliniai rodikliai
1.           Valstybės narės nustato
nacionalinį energijos vartojimo efektyvumo tikslinį rodiklį,
išreikštą absoliučiu pirminės energijos vartojimu lygiu 2020 m.
Nustatydamos šiuos tikslinius rodiklius, valstybės narės atsižvelgia
į Europos Sąjungos 20 proc. energijos taupymo tikslinį
rodiklį, šioje direktyvoje numatytas priemones, priemones, patvirtintas norint
pasiekti nacionalinius energijos taupymo tikslinius rodiklius, patvirtintus
pagal Direktyvos 2006/32/EB 4 straipsnio 1 dalį, ir kitas energijos
vartojimo efektyvumo skatinimo valstybėse narėse ir Europos
Sąjungoje priemones.
2.           Komisija iki 2014 m. birželio
30 d. įvertins, ar Europos Sąjunga gali iki 2020 m.
pasiekti tikslinį rodiklį sutaupyti 20 proc. pirminės
energijos; tam 2020 m. ES pirminės energijos suvartojimą reikėtų
sumažinti 368 Mtoe, atsižvelgiant į šio straipsnio 1 dalyje
nurodytų nacionalinių tikslinių rodiklių sumą ir 19
straipsnio 4 dalyje nurodytą vertinimą.
II
SKYRIUS
Energijos vartojimo efektyvumas
4 straipsnis
Viešosios organizacijos 
1.           Nepažeisdamos Direktyvos 2010/31/ES
7 straipsnio, valstybės narės užtikrina, kad nuo 2014 m. sausio
1 d. kasmet būtų renovuojama 3 proc. viso jų
viešosioms organizacijoms priklausančių patalpų ploto, kad
būtų įvykdyti bent būtinieji energijos vartojimo efektyvumo
reikalavimai, kuriuos atitinkama valstybė narė nustatė taikydama
Direktyvos 2010/31/ES 4 straipsnį. 3 proc. norma apskaičiuojama
pagal atitinkamos valstybės narės viešosioms organizacijoms
priklausančių pastatų, kurių bendras naudingasis
patalpų plotas viršija 250 m2, visą plotą, kuris kiekvienų
metų sausio 1 d. neatitinka taikant Direktyvos 2010/31/ES 4 straipsnį
nustatytų nacionalinių būtinųjų energijos vartojimo
efektyvumo reikalavimų.
2.           Valstybės narės gali savo
viešosioms organizacijoms leisti į metinę renovavimo normą
įskaičiuoti konkrečiais metais renovuotą perteklinį
pastato patalpų plotą, tarsi jis būtų buvęs renovuotas
kuriais nors iš dviejų praėjusių ar ateinančių
metų.
3.           Taikant šio straipsnio 1 dalį
valstybės narės iki 2014 m. sausio 1 d. sudaro ir viešai
paskelbia savo viešosioms organizacijoms priklausančių pastatų
inventorių, kuriame nurodo:
a)      plotą m2 ir
b)      kiekvieno pastato energinį
naudingumą.
4.           Valstybės narės
viešąsias organizacijas skatina:
a)      patvirtinti energijos vartojimo
efektyvumo planą, kuris būtų atskiras arba platesnės
klimato ar aplinkos apsaugos plano dalis ir kuriame būtų nustatyti
konkretūs energijos taupymo tikslai, kad būtų nuolat gerinamas
organizacijos energinis naudingumas;
b)      įgyvendinant minėtą
planą nustatyti energijos valdymo sistemą.
5 straipsnis
Viešųjų organizacijų vykdomi pirkimai
Valstybės narės užtikrina, kad
viešosios organizacijos pirktų tik III priede nurodytus aukštus energijos
vartojimo efektyvumo rodiklius atitinkančius produktus, paslaugas ir
pastatus.
6 straipsnis
Energijos vartojimo efektyvumo įpareigojimų sistemos
1.           Kiekviena valstybė narė
sukuria energijos vartojimo efektyvumo įpareigojimų sistemą. Šia
sistema užtikrinama, kad visi valstybės narės teritorijoje veikiantys
energijos tiekėjai arba visos mažmeninio energijos pardavimo
įmonės per metus sutaupytų energijos, kuri prilygsta
1,5 proc. ankstesniais kalendoriniais metais toje valstybėje
narėje parduotos energijos (pagal kiekį), neįskaitant transporte
suvartotos energijos. Įpareigotosios šalys užtikrina, kad toks energijos kiekis
būtų sutaupytas galutinio vartojimo grandyje.       
2.           Energijos kiekį, kurį
privalo sutaupyti kiekviena įpareigotoji šalis, valstybės narės nurodo
kaip galutinę arba pirminę suvartojamą energiją. Metodas,
taikomas reikiamam sutaupytos energijos kiekiui išreikšti, taikomas ir apskaičiuojant
įpareigotųjų šalių nurodytą sutaupytą
energiją. Taikomi IV priede nurodyti perskaičiavimo koeficientai.    
3.           V priedo 1 dalyje apibrėžtos
trumpalaikiam taupymui skirtos priemonės nesudaro daugiau kaip
10 proc. energijos kiekio, kurį privalo sutaupyti kiekviena
įpareigotoji šalis; jį galima įskaičiuoti vertinant šio
straipsnio 1 dalyje nustatytą įpareigojimą, jei šis kiekis
derinamas su ilgalaikio taupymo priemonėmis.
4.           Valstybės narės užtikrina,
kad įpareigotųjų šalių nurodytas sutaupytas energijos
kiekis būtų apskaičiuojamas pagal V priedo 2 dalį. Jos
nustato kontrolės sistemas, kurias taikant būtų nepriklausomai
patikrinta bent statistiškai reikšminga įpareigotųjų šalių
įgyvendintų energijos vartojimo efektyvumo gerinimo priemonių
dalis.
5.           Valstybės narės energijos
vartojimo efektyvumo sistemose gali:
a)      nustatyti reikalavimus, kuriais,
įgyvendinant jų nustatytus taupymo įpareigojimus, siekiama
socialinio tikslo, įskaitant reikalavimą įgyvendinti priemones
energijos nepriteklių patiriančiuose namų ūkiuose ar
socialiniuose būstuose;
b)      leisti įpareigotosioms šalims į
joms tenkantį įpareigojimą įtraukti sertifikuotą
sutaupytos energijos kiekį, kurį sutaupė paslaugų
teikėjai ar kiti tretieji asmenys; tokiu atveju jos nustato visiems rinkos
sektoriams aiškų, skaidrų ir atvirą akreditavimo procesą,
kuriuo būtų siekiama kuo labiau sumažinti sertifikavimo išlaidas;
c)      leisti įpareigotiesiems asmenims
įskaičiuoti konkrečiais metais sutaupytą energiją, tartum
ji būtų buvusi sutaupyta bet kuriais iš dviejų
praėjusių ar dviejų ateinančių metų.
6.           Valstybės narės skelbia
kiekvieno įpareigotojo asmens sutaupytos energijos kiekį ir duomenis
apie metines energijos taupymo tendencijas pagal sistemą. Kad sutaupytas
energijos kiekis būtų paskelbtas ir patikrintas, valstybės
narės įpareigotųjų asmenų reikalauja pateikti bent
tokius duomenis:
a)      sutaupytą energijos kiekį;
b)      bendrą statistinę
informaciją apie galutinius vartotojus (nurodant reikšmingus anksčiau
pateiktos informacijos pasikeitimus); ir
c)      esamą informaciją apie
galutinių vartotojų vartojimą, įskaitant, jei taikytina,
apkrovos charakteristikas, vartotojų pasiskirstymą pagal segmentus ir
geografinę vartotojų buvimo vietą, kartu išsaugant
privačios ar komerciniu požiūriu neskelbtinos informacijos
vientisumą ir konfidencialumą pagal taikytinus Europos Sąjungos
teisės aktus.
7.           Valstybės narės užtikrina,
kad rinkos dalyviai nevykdytų jokios veiklos, kuri galėtų riboti
energetikos paslaugų ar kitų energijos vartojimo efektyvumo didinimo
priemonių paklausą ir teikimą arba stabdytų energetikos
paslaugų ar kitų energijos vartojimo efektyvumo didinimo
priemonių rinkų plėtrą, įskaitant konkurentų
neįsileidimą į rinką ar piktnaudžiavimą
dominuojančia padėtimi.
8.           Valstybės narės gali
netaikyti šio straipsnio mažosioms energijos skirstymo įmonėms ir
mažosioms mažmeninės energijos prekybos įmonėms, t. y.
toms, kurios paskirsto arba parduoda mažiau nei 75 GWh energijos
ekvivalentą per metus, kuriose dirba mažiau nei 10 darbuotojų arba
kurių metinė apyvarta ar metinis balansas neviršija
2 000 000 EUR. Savo reikmėms gaminama energija
neįskaičiuojama.
9.           Ieškodamos alternatyvos 1 daliai,
valstybės narės gali pasirinkti kitas priemones, kad užtikrintų
energijos taupymą galutinio vartojimo grandyje. Taikant šį
metodą per metus sutaupomas energijos kiekis yra lygus energijos kiekiui,
kurį reikalaujama sutaupyti 1 dalyje.
Šį variantą pasirenkančios
valstybės narės ne vėliau kaip 2013 m. sausio 1 d.
praneša Komisijai apie alternatyvias priemones, kurias jos planuoja priimti,
įskaitant 9 straipsnyje nurodytų sankcijų taisykles, ir nurodo,
kaip jos ketina sutaupyti reikiamą energijos kiekį. Komisija gali
atmesti tokias priemones arba siūlyti jas pakeisti per 3 mėnesius po
pranešimo. Tokiais atvejais atitinkama valstybė narė alternatyvaus
metodo netaiko tol, kol Komisija aiškiai nepritaria pakartotinai pateiktoms ar
pakeistoms priemonėms.
10.         Jei taikytina, Komisija, laikydamasi
18 straipsnio, deleguotajame akte nustato pagal nacionalines energijos
vartojimo efektyvumo įpareigojimų sistemas sutaupytos energijos
abipusio pripažinimo sistemą. Pagal tokią sistemą
įpareigotosioms šalims leidžiama konkrečioje valstybėje
narėje sutaupytos ir sertifikuotos energijos kiekį
įskaičiuoti į savo įpareigojimus kitoje valstybėje
narėje.
7 straipsnis
Energijos vartojimo auditas ir energijos valdymo sistemos
1.           Valstybės narės siekia,
kad visiems galutiniams klientams būtų prieinamas energijos vartojimo
auditas, kuris būtų nebrangus ir nepriklausomai atliekamas
kvalifikuotų ir akredituotų ekspertų.
Valstybės narės parengia programas,
pagal kurias namų ūkiai ir mažosios bei vidutinės
įmonės būtų skatinamos atlikti energijos vartojimo
auditą.
Valstybės narės pateikia mažosioms ir
vidutinėms įmonėms konkrečius pavyzdžius, kaip energijos
valdymo sistemos galėtų pasitarnauti jų verslui.
2.           Valstybės narės užtikrina,
kad šio straipsnio 1 dalies antroje pastraipoje nenurodytos įmonės
privalėtų atlikti energijos vartojimo auditą, kurį
vėliausiai iki 2014 m. birželio 30 d. nepriklausomai ir mažiausiomis
sąnaudomis atliktų kvalifikuoti arba akredituoti ekspertai; auditas
būtų atliekamas kas trejus metus, skaičiuojant nuo
praėjusio energijos vartojimo audito.
3.           Laikoma, kad nepriklausomas energijos
vartojimo auditas, atliekamas pagal energijos valdymo sistemas arba
savanoriškus susitarimus, kuriuos sudaro suinteresuotųjų
subjektų organizacijos ir atitinkamos valstybės narės arba
Komisijos paskirta ir prižiūrima organizacija, atitinka šio straipsnio 2
dalies reikalavimus.
4.           Energijos vartojimo auditas gali
būti atliekamas atskirai arba kartu su platesnės apimties
aplinkosaugos auditu.
8 straipsnis
Matavimas ir informatyvios sąskaitos
1.           Valstybės narės užtikrina,
kad elektros energijos, gamtinių dujų,
centralizuotai tiekiamos šilumos ar vėsumos ir buitinio karšto vandens
tiekimui galutiniams vartotojams būtų pateikiami individualūs
skaitikliai, kuriais būtų galima tiksliai matuoti galutinio vartotojo
faktiškai suvartotą energiją ir pateikti šiuos duomenis, taip pat
nurodyti informaciją apie energijos suvartojimo faktinį laiką,
laikantis VI priede nustatytos tvarkos.
Jei valstybės narės įgyvendina
pažangiųjų skaitiklių diegimo tvarką, numatytą
direktyvose 2009/72/EB ir 2009/73/EB dėl elektros energijos ir dujų
rinkų, jos užtikrina, kad nustatant būtinąsias skaitiklių
funkcijas ir rinkos dalyviams tenkančius įpareigojimus,
būtų visapusiškai atsižvelgiama į energijos vartojimo efektyvumo
tikslus ir naudą galutiniams vartotojams.
Galutinio vartotojo prašymu skaitiklių
eksploatuotojai užtikrina, kad naudojant skaitiklį būtų galima
apskaičiuoti galutinio vartotojo patalpose pagamintą ir į
tinklą perduotą elektros energiją. Valstybės narės
užtikrina, kad, galutiniams vartotojams paprašius, skaitiklių užfiksuoti tikruoju
laiku grindžiamos gamybos arba vartojimo duomenys būtų pateikiami
galutinio vartotojo vardu veikiančiam trečiajam asmeniui.
Jei pastatas aprūpinamas iš centralizuoto
šildymo tinklo, prie pastato įėjimo įrengiamas šilumos
skaitiklis. Daugiabučiuose taip pat įrengiami individualūs
suvartotos šilumos skaitikliai, kuriais būtų matuojama kiekviename
bute suvartota šiluma ar vėsuma. Jei individualių suvartotos šilumos
skaitiklių naudoti neįmanoma dėl techninių
priežasčių, kiekviename radiatoriuje suvartotai šilumai matuoti
naudojami individualūs šilumos sąnaudų skirstytuvai, laikantis
VI priedo 1.2 dalies specifikacijų.
Valstybės narės nustato centralizuotai
šildomuose ar vėsinamuose daugiabučiuose suvartotos šilumos
sąnaudų paskirstymo taisykles. Tokiose taisyklėse pateikiamos
rekomendacijos dėl pataisos koeficientų, kad būtų
atspindėtos pastato ypatybės, kaip antai šilumos perdavimas iš vieno
buto į kitą.
2.           Valstybės narės laikosi ne
tik su Direktyvos 2009/72/EB ir Direktyvos 2009/73/EB įgyvendinimu
susijusių įpareigojimų dėl sąskaitų išrašymo, bet
ir ne vėliau kaip iki 2015 m. sausio 1 d. užtikrina, kad sąskaitos
būtų tikslios ir grindžiamos faktiškai suvartotu kiekiu visiems
sektoriams, kuriems taikoma ši direktyva, įskaitant energijos tiekėjus,
tiekimo sistemos operatorius ir energetikos mažmeninės prekybos
įmones; laikomasi VI straipsnio 1.2 dalyje nustatyto būtinojo
dažnumo. Laikantis VI priedo 2.2 dalies reikalavimų kartu su sąskaita
pateikiama atitinkama informacija, kad galutiniams vartotojams būtų
išsamiai aprašytos esamos energijos sąnaudos.
Valstybės narės užtikrina, kad
galutiniams vartotojams būtų suteikta galimybė gauti
sąskaitas elektronine arba spausdintine forma ir galimybė nesunkiai
gauti papildomą informaciją, kuri leistų išsamiai pačiam
galutiniam vartotojui patikrinti vartojimo istoriją VI priedo 1.1 dalyje
nustatyta tvarka.
Valstybės narės reikalauja, kad, jei to
prašo galutiniai vartotojai, informacija apie jų suvartotos energijos
sąskaitas ir vartojimo istoriją būtų pateikta galutinio vartotojo
nurodytam energetikos paslaugų teikėjui.
3.           Informacija apie individualiai
suvartotos energijos matavimus ir sąskaitas, taip pat kita šio straipsnio
1, 2 bei 3 dalyse ir VI priede nurodyta informacija galutiniams vartotojams
pateikiama nemokamai.
9 straipsnis
Sankcijos
Valstybės narės nustato taisykles
dėl sankcijų, taikytinų dėl nacionalinių
nuostatų, priimtų pagal šios direktyvos 6–8 straipsnius, nesilaikymo
ir imasi reikiamų priemonių užtikrinti, kad jos būtų
įgyvendintos. Numatytos sankcijos turi būti veiksmingos, proporcingos
ir atgrasančios. Valstybės narės praneša Komisijai apie šias
nuostatas ne vėliau kaip [12 mėnesių po šios direktyvos
priėmimo] ir nedelsdamos praneša Komisijai apie visus vėlesnius
toms nuostatoms įtakos turinčius pakeitimus.
III
SKYRIUS
Energijos tiekimo efektyvumas
10 straipsnis
Šildymo ir vėsinimo efektyvumo skatinimas
1.           Valstybės narės iki 2014 m.
sausio 1 d. nustato ir pateikia Komisijai nacionalinį šildymo ir
vėsinimo planą, kad būtų galima plėtoti didelio
naudingumo kogeneracijos ir efektyvaus centralizuoto šildymo ir vėsinimo
taikymo galimybes, ir jame pateikia VII priede nurodytą informaciją.
Planai atnaujinami ir Komisijai pateikiami kas penkerius metus. Valstybės
narės savo teisės aktais užtikrina, kad į nacionalinius šildymo
ir vėsinimo planus būtų atsižvelgiama vietos ir regioniniuose
plėtros planuose, įskaitant miesto ir kaimo teritorijų planus,
ir kad būtų laikomasi VII priede nustatytų jų rengimo
kriterijų.
2.           Vadovaudamosi šio straipsnio 1, 3, 6
ir 7 dalimis, valstybės narės imasi būtinų efektyvios
centralizuoto šildymo ir vėsinimo infrastruktūros plėtros
priemonių, kad būtų pasirengta plėtoti didelio naudingumo kogeneraciją,
taip pat naudoti šildymo ir vėsinimo energiją iš naudotosios šilumos
ir atsinaujinančiųjų energijos išteklių. Plėtodamos
centralizuotą šildymą ir vėsinimą valstybės narės
kiek įmanoma renkasi didelio naudingumo kogeneraciją, o ne vien
šilumos gamybą.
3.           Valstybės narės užtikrina,
kad visi nauji šiluminės elektros energijos gamybos įrenginiai,
kurių bendra šiluminė galia didesnė nei 20 MW:
a)      būtų aprūpinti
įranga, leidžiančia išgauti naudotąją šilumą naudojant
didelio naudingumo kogeneracijos įrenginį; ir
b)      būtų pastatyti tokioje vietoje,
kur naudotąją šilumą galėtų naudoti šilumos poreikio
punktai.
Valstybės narės patvirtina Direktyvos
2009/72/EB 7 straipsnyje nurodytus leidimų išdavimo kriterijus arba
lygiaverčius leidimo kriterijus, siekdamos užtikrinti, kad būtų
laikomasi šio straipsnio pirmos pastraipos nuostatų. Visų pirma jos
užtikrina, kad nustatant naujų įrenginių buvimo vietą
būtų atsižvelgiama į kogeneracijai tinkamos šilumos apkrovos
prieinamumą laikantis VIII priedo.
4.           Valstybės narės gali
nustatyti šio straipsnio 3 dalies netaikymo sąlygas, jei:
a)      neįvykdytos VIII priedo 1 punkte
nustatytos ribinės sąlygos, susijusios su įrenginių dydžiu
ir šilumos apkrovos prieinamumu; ir
b)      šio straipsnio 3 dalies b punkto
reikalavimas, susijęs su įrenginio buvimo vieta, negali būti
įvykdytas dėl poreikio pastatyti įrenginį šalia geologinio
saugojimo vietos, leidžiamos pagal Direktyvą 2009/31/EB; arba
c)      sąnaudų ir naudos analizė
rodo, kad sąnaudos viršija naudą, palyginti su viso gyvavimo ciklo
sąnaudomis (įskaitant investicijas į infrastruktūrą), kai
tiekiamas toks pat elektros energijos ir šilumos kiekis (šildymas ar
vėsinimas tiekiami atskirai).
Valstybės narės iki 2014 m. sausio
1 d. praneša Komisijai apie tokias išimties taikymo sąlygas. Komisija
gali atsisakyti jas pripažinti arba pateikti siūlymus dėl jų
pakeitimo per 6 mėnesius nuo pranešimo dienos. Tokiais atvejais atitinkama
valstybė narė netaiko išimties sąlygų, kol Komisija aiškiai
pripažįsta iš naujo pateiktas arba pakeistas sąlygas.
5.           Valstybės narės užtikrina,
kad nacionalinės miesto ir kaimo teritorijų planavimo taisyklės
būtų pritaikytos prie šio straipsnio 3 dalyje nurodytų leidimo
išdavimo kriterijų ir atitiktų šio straipsnio 1 dalyje nurodytus
nacionalinius šildymo ir vėsinimo planus.
6.           Valstybės narės užtikrina,
kad, jei esamas elektros energijos gamybos įrenginys, kurio bendra
nominali šiluminė galia yra didesnė nei 20 MW, iš esmės
modifikuojamas arba jei pagal Direktyvos 2010/75/ES 21 straipsnį
atnaujinamas jo leidimas, viena iš naujo ar atnaujinto leidimo ar licencijos
sąlyga būtų įrenginio pertvarkymas taip, kad jis
galėtų veikti kaip didelio naudingumo kogeneracijos įrenginys,
jei tik įrenginys yra pastatytas toje vietoje, kur naudotąją
šilumą galima naudoti šilumos poreikio punktuose laikantis VIII priedo 1
punkto.
Elektros energijos gamybos įrenginių
įranga, kurioje įdiegtos anglies dioksido surinkimo ar saugojimo
technologijos, pagal šias nuostatas nelaikoma modifikavimu.
7.           Valstybės narės gali
nustatyti šio straipsnio 6 dalies nuostatų netaikymo sąlygas, jei:
a)      neįvykdytos VIII priedo 1 punkte
nustatytos ribinės sąlygos, susijusios su šilumos apkrovos prieinamumu;
arba
b)      sąnaudų ir naudos analizė
rodo, kad sąnaudos viršija naudą, palyginti su viso gyvavimo ciklo
sąnaudomis (įskaitant investicijas į infrastruktūrą), kai
tiekiamas toks pat elektros energijos ir šilumos kiekis (šildymas ar
vėsinimas tiekiami atskirai).
Valstybės narės iki 2014 m. sausio 1 d.
apie tokias išimties taikymo sąlygas praneša Komisijai. Komisija gali
atsisakyti jas pripažinti arba per 6 mėnesius nuo pranešimo pateikti siūlymus
jas pakeisti. Tokiais atvejais atitinkama valstybė narė netaiko
išimties sąlygų, kol Komisija aiškiai pripažįsta iš naujo
pateiktas arba pakeistas sąlygas.
8.           Valstybės narės patvirtina
leidimų išdavimo kriterijus arba lygiaverčius leidimo kriterijus,
siekdamos užtikrinti, kad pramonės įrenginiuose, kuriuose susidaro
naudotosios šilumos, kurių bendra šiluminė galia yra didesnė nei
20 MW ir kurie sukurti arba iš esmės modifikuoti po [šios direktyvos
įsigaliojimo], būtų surenkama ir naudojama jų naudotoji
šiluma.
Valstybės narės nustato mechanizmus,
skirtus užtikrinti šių įrenginių prijungimą prie
centralizuoto šildymo ir vėsinimo tinklų. Jos gali reikalauti, kad šių
įrenginių operatoriai padengtų prijungimo mokesčius ir
centralizuoto šildymo ir vėsinimo tinklų, skirtų jų naudotajai
šilumai transportuoti vartotojams, sukūrimo sąnaudas.
Valstybės narės gali nustatyti pirmosios
pastraipos nuostatų netaikymo sąlygas, jei:
a)      neįvykdytos VIII priedo 2 punkte
nustatytos ribinės sąlygos, susijusios su šilumos apkrovos
prieinamumu; arba
b)      sąnaudų ir naudos analizė
rodo, kad sąnaudos viršija naudą, palyginti su viso gyvavimo ciklo
sąnaudomis (įskaitant investicijas į infrastruktūrą), kai
tiekiamas toks pat elektros energijos ir šilumos kiekis (šildymas ar
vėsinimas tiekiami atskirai).
Valstybės narės iki 2014 m. sausio
1 d. apie tokias išimties taikymo sąlygas praneša Komisijai. Komisija
gali atsisakyti jas pripažinti arba per 6 mėnesius nuo pranešimo pateikti siūlymus
jas pakeisti. Tokiais atvejais atitinkama valstybė narė netaiko
išimties sąlygų, kol Komisija aiškiai pripažįsta iš naujo
pateiktas arba pakeistas sąlygas.
9.           Komisija iki 2013 m. sausio 1 d.
deleguotuoju aktu pagal 18 straipsnį nustato šio straipsnio 4 dalies c
punkte, 7 dalies b punkte ir 8 dalies b punkte nurodytos sąnaudų ir
naudos analizės metodiką.
10.         Remdamosi II priedo f punkte
nurodytomis suderintosiomis orientacinėmis efektyvumo reikšmėmis,
valstybės narės užtikrina, kad didelio naudingumo kogeneracijos
būdu pagamintos elektros energijos kilmė galėtų būti
užtikrinama remiantis kiekvienos valstybės narės nustatytais
objektyviais, skaidriais ir nediskriminaciniais kriterijais. Jos užtikrina, kad
ši kilmės garantija atitiktų IX priedo reikalavimus ir kad joje
būtų pateikta bent tame priede nurodyta informacija.
Valstybės narės abipusiškai
pripažįsta savo kilmės garantijas išimtinai kaip šioje dalyje
nurodytos informacijos įrodymą. Bet koks atsisakymas pripažinti
kilmės garantiją kaip tokį įrodymą, visų pirma
dėl priežasčių, susijusių su sukčiavimo prevencija,
turi būti pagrįstas objektyviais, skaidriais ir nediskriminaciniais
kriteirjais. Valstybės narės Komisijai praneša apie tokį
atsisakymą ir jo motyvus. Jei atsisakoma pripažinti kilmės
garantiją, Komisija gali priimti sprendimą, kuriuo atsisakiusioji
šalis būtų priversta ją pripažinti, visų pirma dėl
objektyvių, skaidrių ir nediskriminacinių kriterijų,
kuriais toks pripažinimas yra grindžiamas.
Komisija turi teisę pagal 18 straipsnį deleguotaisiais
aktais persvarstyti Komisijos sprendime [sprendimo numeris] nustatytas
suderintąsias orientacines efektyvumo reikšmes remdamasi Direktyva
2004/8/EB; pirmą kartą – iki 2015 m. sausio 1 d., o paskui
– kas dešimt metų.
11.         Valstybės narės užtikrina,
kad teikiant bet kokią paramą kogeneracijai būtų nustatyta
sąlyga, kad elektros energija būtų pagaminta didelio naudingumo kogeneracijos
būdu, o naudotoji šiluma efektyviai naudojama siekiant sutaupyti pirminės
energijos. Valstybės narės neatskiria vietoje suvartotos elektros
energijos ir į tinklą eksportuotos elektros energijos. Kogeneracijai
ir centralizuotos šilumos gamybai, taip pat tinklams skirtai valstybės
paramai, kai taikytina, taikomos valstybės pagalbos taisyklės.
11 straipsnis
Energijos transformavimas 
Valstybės narės pagal X priedą
parengia visų įrenginių, kuriuose bendra nominali kuro deginimo
šiluminė galia 50 MW ar daugiau, taip pat jų teritorijoje
esančių naftos ir dujų perdirbimo įrenginių
duomenų aprašą. Jis atnaujinamas kas trejus metus. Šiuose aprašuose
esantys su konkrečiais įrenginiais susiję duomenys pateikiami
Komisijai, jei ji to paprašo. Valstybės narės kartu pateikia
nekonfidencialią santrauką, kurioje pateikiama apibendrinta
aprašų informacija, patiekiama 19 straipsnio 2 dalyje nurodytose
ataskaitose.
12 straipsnis
Energijos perdavimas ir skirstymas 
1.           Valstybės narės užtikrina,
kad nacionalinės energetikos reguliavimo institucijos savo sprendimuose
tinkamai atsižvelgtų į dujų ir elektros energijos infrastruktūros
veikimą. Jos visų pirma užtikrina, kad tinklų tarifai ir
taisyklės skatintų tinklo operatorius tinklo naudotojams siūlyti
sistemos paslaugas, leidžiančias diegiant pažangiuosius tinklus
įgyvendinti energijos vartojimo efektyvumo didinimo priemones.
Valstybės narės užtikrina, kad tinklo
reguliavimas ir energetikos reguliavimo institucijų nustatyti arba
patvirtinti tarifai atitiktų XI priedo kriterijus, atsižvelgiant į gaires
ir kodeksus, parengtus pagal Reglamentą Nr. 714/2009 ir
Reglamentą Nr. 715/2009.
2.           Valstybės narės iki 2013 m.
birželio 30 d. patvirtina planus:
a)      kuriais būtų įvertintos
jų dujų, elektros energijos ir centralizuoto šildymo bei
vėsinimo infrastruktūros efektyvaus energijos vartojimo
galimybės, visų pirma susijusios su perdavimu, skirstymu, apkrovos
valdymu ir sąveikumu, taip pat prijungimu prie energijos gamybos
įrenginių;
b)      kuriuose būtų nustatytos
konkrečios priemonės ir investicijos, skirtos tinklo
infrastruktūros energijos vartojimo efektyvumo tobulinimui mažiausiomis
sąnaudomis, ir sudarytas išsamus šių priemonių ir
investicijų įgyvendinimo grafikas.
3.           Valstybės narės gali
leisti nustatyti tokias tinklais perduodamos ir skirstomos energijos
sistemų ir tarifų struktūrų dalis, kurias taikant
būtų siekiama socialinio tikslo, jei užtikrinama, kad dėl to
atsiradę bet kokie perdavimo ir skirstymo sistemos sutrikimai
būtų kuo mažesni ir nebūtų neproporcingi siekiamam
socialiniam tikslui.
4.           Valstybės narės užtikrina,
kad būtų panaikintos tos perdavimo ir skirstymo tarifų paskatos,
kurios nepagrįstai didina skirstomos ar perduodamos energijos kiekį. Todėl
valstybės narės, laikydamosi Direktyvos 2009/72/EB 3 straipsnio 2
dalies ir Direktyvos 2009/73/EB 3 straipsnio 2 dalies, gali elektros energijos
ir dujų sektoriuose veikiančioms įmonėms nustatyti su
viešąja paslauga susijusius įpareigojimus dėl energijos
vartojimo efektyvumo.
5.           Valstybės narės užtikrina,
kad, laikydamiesi tinklo patikimumo ir saugos priežiūros reikalavimų
ir kompetentingų nacionalinių institucijų nustatytų skaidrių
nediskriminacinių kriterijų, perdavimo sistemų operatoriai ir
skirstymo sistemų operatoriai savo teritorijoje:
a)      užtikrintų didelio naudingumo kogeneracijos
būdu pagamintos elektros energijos perdavimą ir skirstymą;
b)      suteiktų didelio naudingumo kogeneracijos
būdu pagamintos elektros energijos pirmenybinę arba užtikrintą
prieigą prie tinklo;
c)      siųsdami elektros energiją iš gamybos
įrenginių, pirmenybę teiktų didelio naudingumo kogeneracijos
būdu pagamintai elektros energijai.     
              Perdavimo sistemų operatoriai
ir skirstymo sistemų operatoriai laikosi ne tik šio straipsnio pirmoje
pastraipoje nustatytų įpareigojimų, bet ir XII priedo reikalavimų.
Valstybės narės gali labai palengvinti
nedidelės apimties ir smulkiosios kogeneracijos įrenginių
didelio naudingumo kogeneracijos būdu pagamintos elektros energijos tiekimą
į tinklo sistemą.
6.           Valstybės narės imasi
tinkamų veiksmų užtikrinti, kad didelio naudingumo kogeneracijos
įrenginių operatoriai galėtų siūlyti balansavimo
paslaugas ir kitas eksploatacines paslaugas perdavimo sistemų operatoriams
ar skirstymo sistemų operatoriams, jei tai atitinka didelio naudingumo kogeneracijos
įrenginio veikimo principą. Perdavimo sistemų operatoriai ir
skirstymo sistemų operatoriai užtikrina, kad tokios paslaugos būtų
dalis paslaugų konkurso proceso, kuris būtų skaidrus ir
galėtų būti tikrinamas.
Jei taikytina, valstybės narės gali
reikalauti, kad perdavimo sistemų operatoriai ir skirstymo sistemų
operatoriai skatintų, kad didelio naudingumo kogeneracijos įrenginiai
būtų statomi šalia poreikio vietovių, ir tuo tikslu mažintų
prijungimo ir sistemos naudojimo mokesčius.
7.           Didelio naudingumo kogeneracijos
būdu pagamintos elektros energijos gamintojams, norintiems prisijungti
prie tinklo, valstybės narės gali leisti paskelbti kvietimą
dalyvauti prijungimo darbų konkurse.
IV SKYRIUS
Horizontaliosios nuostatos
13 straipsnis
Sertifikavimo sistemos
1.           Siekdamos
aukšto lygio techninės kompetencijos, objektyvumo ir patikimumo,
valstybės narės užtikrina, kad iki 2014 m. sausio 1 d.
energetikos paslaugų, energijos vartojimo audito ir energijos vartojimo
efektyvumo didinimo priemonių teikėjai galėtų naudotis
atitinkamomis sertifikavimo sistemomis, kurios taip pat būtų taikomos
pastatų dalių montuotojams, kaip apibrėžta Direktyvos 2010/31/ES
2 straipsnio 9 dalyje.
2.           Valstybės narės užtikrina,
kad šio straipsnio 1 dalyje nurodytos sertifikavimo sistemos arba lygiavertės
kvalifikacijų sistemos būtų viešai prieinamos, ir
bendradarbiauja tarpusavyje ir su Komisija šių sistemų palyginimo ir
pripažinimo srityje.
14 straipsnis
Energetikos paslaugos
Siekdamos paremti energetikos paslaugų
rinką ir mažųjų bei vidutinių įmonių galimybę
patekti į šią rinką, valstybės narės:
a)           užtikrina, kad esamų
energetikos paslaugų teikėjų ir jų siūlomų
energetikos paslaugų sąrašas būtų viešai prieinamas, tą
sąrašą tikrina ir reguliariai atnaujina;
b)           pateikia pavyzdines viešojo
sektoriaus energijos vartojimo efektyvumo sutartis; jose įtraukti bent
XIII priede išvardyti dalykai;
c)           platina informaciją apie esamas
energetikos paslaugų sutartis ir sąlygas, kurias reikėtų
įtraukti į tokias sutartis, siekiant užtikrinti energijos
taupymą ir galutinių vartotojų teises;
d)           skatina neprivalomų
kokybės etikečių kūrimą;
e)           platina informaciją apie
finansines priemones, skatinamąsias priemones, dotacijas ir paskolas
energinių paslaugų projektams remti.
15 straipsnis
Kitos energijos vartojimo efektyvumo skatinimo priemonės
1.           Valstybės narės
įvertina atitinkamas reguliavimo ir su reguliavimu nesusijusių
energijos vartojimo efektyvumo kliūčių šalinimo priemones ir
imasi priemonių, visų pirma susijusių su:
a)      pastato savininko ir nuomininko arba
savininkų skirtingais interesais, siekiant užtikrinti, kad šios šalys
nebūtų atgrasomos nuo energijos vartojimo efektyvumo gerinimo
investicijų, kurių jos būtų ėmęsi, jei jų nebūtų
atgrasę tai, kad jiems teks ne visa nauda arba kad nėra
sąnaudų ir naudos pasidalijimo taisyklių;
b)      teisinėmis ir reguliavimo
nuostatomis bei administracine praktika, susijusia su viešaisiais pirkimais,
metinio biudžeto sudarymu ir apskaita, siekdamos užtikrinti, kad atskiros
viešosios organizacijos nebūtų atgrasomos nuo energijos efektyvumo didinimo
investicijų.
Kliūčių šalinimo priemonėse
gali būti numatytos paskatos, teisinių ar reguliavimo nuostatų
panaikinimas ar keitimas arba rekomendacijų ir aiškinamųjų
pranešimų priėmimas. Šias priemones galima derinti su švietimu, mokymu
ir specialios energijos vartojimo efektyvumo informacijos bei techninės
pagalbos teikimu.
2.           Apie šio straipsnio 1 dalyje
nurodytų kliūčių ir priemonių įvertinimą
pranešama Komisijai 19 straipsnio 2 dalyje nurodytoje pirmojoje papildomoje
ataskaitoje.
16 straipsnis
Perskaičiavimo koeficientai
Siekiant palyginti sutaupytą
energiją ir perskaičiuoti ją į panašius vienetus, taikomi
IV priede nurodyti perskaičiavimo koeficientai, nebent būtų
pagrįsta taikyti kitokius perskaičiavimo koeficientus.
V
SKYRIUS
Baigiamosios nuostatos
17 straipsnis
Deleguotieji aktai ir priedų pritaikymas
1.           Komisijai pagal 18 straipsnį
suteikiami įgaliojimai priimti deleguotąjį aktą, kuriame
būtų nustatyta pagal 6 straipsnio 9 dalyje nurodytas nacionalines
energijos vartojimo efektyvumo įpareigojimų sistemas sutaupytos
energijos savitarpio pripažinimo sistema.
Komisijai pagal 18 straipsnį suteikiami
įgaliojimai priimti deleguotąjį aktą, kuriame
būtų nustatyta 10 straipsnio 9 dalyje nurodytos sąnaudų ir
naudos analizės metodika.
Komisijai pagal 18 straipsnį suteikiami
įgaliojimai peržiūrėti 10 straipsnio 10 dalies trečioje
įtraukoje nurodytas suderintąsias orientacines efektyvumo reikšmes.
2.           Komisijai pagal 18 straipsnį
suteikiami įgaliojimai priimti deleguotuosius aktus, kuriais I–XV
prieduose nurodytos reikšmės, apskaičiavimo metodai, numatytasis
pirminės energijos koeficientas ir reikalavimai būtų suderinti
su technine pažanga, ir prie konkurencijos sąlygų pritaikyti III
priede pateiktus efektyvumo reikalavimus.
.
18 straipsnis
Delegavimo įgaliojimų įgyvendinimas 
1.           Įgaliojimai priimti
deleguotuosius aktus Komisijai suteikiami šiame straipsnyje nustatytomis
sąlygomis.
2.           17 straipsnyje nurodyti
įgaliojimai Komisijai perduodami neribotam laikui nuo [šios direktyvos
įsigaliojimo dienos].
3.           Europos Parlamentas arba Taryba gali
bet kada atšaukti 17 straipsnyje nurodytus įgaliojimus. Sprendimu dėl atšaukimo
panaikinami tame sprendime nurodyti įgaliojimai. Jis įsigalioja
kitą dieną po sprendimo paskelbimo Europos Sąjungos
oficialiajame leidinyje arba jame nustatytą vėlesnę
dieną. Jis nedaro poveikio jau deleguotų teisės aktų
galiojimui.
4            Priėmusi deleguotąjį teisės aktą
Komisija iš karto apie tai praneša kartu Europos Parlamentui ir Tarybai.
5.           Pagal 17 straipsnį priimtas deleguotasis aktas
įsigalioja tik jei Europos Parlamentas arba Taryba per 2 mėnesius nuo
pranešimo Europos Parlamentui ir Tarybai apie tokį aktą dienos
nepareiškė savo prieštaravimo arba jei iki šio laikotarpio pabaigos ir
Europos Parlamentas, ir Taryba pranešė Komisijai, kad neprieštaraus.
Europos Parlamento arba Tarybos iniciatyva šis laikotarpis pratęsiamas 2
mėnesiais.
19 straipsnis
Persvarstymas ir įgyvendinimo stebėjimas 
1.           Iki kiekvienų metų
balandžio 30 dienos valstybės narės praneša apie pažangą,
pasiektą įgyvendinant nacionalinius energijos vartojimo efektyvumo
tikslinius rodiklius XIV priedo 1 dalyje nustatyta tvarka.
2.           Iki 2014 m. balandžio 30 d.,
o paskui – kas trejus metus valstybė narė pateikia papildomas
ataskaitas, kuriose pateikia informaciją apie nacionalinės energijos vartojimo
efektyvumo politikos kryptis, veiksmų planus, programas ir priemones,
kurios įgyvendintos arba planuojamos įgyvendinti nacionaliniu,
regioniniu arba vietos lygmeniu energijos vartojimo efektyvumui gerinti, kad
būtų pasiekti 3 straipsnio 1 dalyje nurodyti nacionaliniai energijos
vartojimo efektyvumo tikslai. Kartu su ataskaitomis pateikiamos atnaujintos
numatomo bendro pirminės energijos suvartojimo 2020 m.
prognozės, taip pat XIV priedo 1 dalyje nurodytuose sektoriuose numatomas
suvartoti pirminės energijos kiekis.
Komisija ne vėliau kaip 2014 m. sausio 1 d.
pateikia rekomenduojamą papildomų ataskaitų formą. Ši forma
tvirtinama laikantis 20 straipsnio 2 dalyje nustatytos rekomendacinės
tvarkos. Papildomose ataskaitose bet kuriuo atveju pateikiama XIV priede
nurodyta informacija.
3.           Šio straipsnio 1 dalyje nurodytos
ataskaitos gali būti įtrauktos į Tarybos rekomendacijoje
2010/410/ES nurodytas nacionalines reformų programas.
4.           Komisija įvertina metines
ataskaitas ir papildomas ataskaitas ir nusprendžia, kokią pažangą
valstybės narės padarė, siekdamos nacionalinių energijos
vartojimo efektyvumo tikslų, kurių reikalaujama siekti 3 straipsnio 1
dalyje, ir įgyvendindamos šią direktyvą. Vertinimą Komisija
siunčia Europos Parlamentui ir Tarybai. Remdamasi ataskaitų
įvertinimu, Komisija gali teikti rekomendacijas valstybėms
narėms.
5.           Į pirmosios papildomos
ataskaitos vertinimą Komisija, atsižvelgdama į atitinkamus geriausius
turimus metodus, išplėtotus pagal Direktyvą 2010/75/ES ir
Direktyvą 2008/1/EB, įtraukia esamų ir naujų bendros
nominalios 50 MW ir didesnės galios kuro deginimo įrenginių
ir naftos bei dujų perdirbimo įrenginių energijos vartojimo
efektyvumo lygių vertinimą. Jei atlikus šį vertinimą
nustatomas didelis atotrūkis tarp faktinio tokių įrenginių
energijos vartojimo efektyvumo lygio ir energijos vartojimo efektyvumo lygio,
siejamo su atitinkamų geriausių turimų metodų taikymu,
Komisija, jei taikytina, siūlo reikalavimus gerinti tokių
įrenginių pasiektą energijos vartojimo efektyvumo lygį arba
kad tokio metodo naudojimas ateityje būtų naujų
įrenginių leidimų išdavimo sąlyga ir kad esamų
įrenginių leidimai būtų periodiškai persvarstomi.
Be to, Komisija stebi šios direktyvos
įgyvendinimo poveikį direktyvoms 2003/87/EB, 2009/28/EB ir 2010/31/ES.
6.           Valstybės narės iki
kiekvienų metų lapkričio 30 dienos pateikia nacionalinės
didelio ir mažo naudingumo kogeneracijos būdu pagamintos elektros
energijos ir šilumos statistinius duomenis, vadovaudamosi I priede parodyta
metodika, susijusia su bendrais šilumos ir elektros energijos pajėgumais.
Jos taip pat teikia metinius statistinius duomenis, susijusius su kogeneruojamos
šilumos ir elektros energijos pajėgumais ir kogeneracijai skirtu kuru,
centralizuoto šildymo ir vėsinimo energijos gamyba ir pajėgumais (bendrų
šilumos ir elektros energijos pajėgumų atžvilgiu). Laikydamosi II
priede nurodytos metodikos valstybės narės teikia statistinius
duomenis apie pirminę energiją, sutaupytą taikant kogeneraciją.
7.           Komisija iki 2014 m. birželio
30 d. Europos Parlamentui ir Tarybai pateikia 3 straipsnio 2 dalyje
nurodytą vertinimą; jei taikytina, po to pateikiamas teisės akto
pasiūlymas, kuriame nustatomi privalomieji nacionaliniai tiksliniai
rodikliai.
8.           Komisija iki 2018 m. birželio
30 d. Europos Parlamentui ir Tarybai pateikia 6 straipsnio
įgyvendinimo ataskaitą. Po šios ataskaitos, jei taikytina,
pateikiamas teisės akto pasiūlymas, kuriuo siekiama vieno ar daugiau iš
šių tikslų:
a)      pakeisti 6 straipsnio 1 dalyje
nurodytą taupymo normą;
b)      nustatyti papildomus bendrus
reikalavimus, visų pirma susijusius su 6 straipsnio 5 dalyje nurodytais
klausimais;
9.           Komisija iki 2018 m. birželio
30 d. įvertina valstybių narių pažangą šalinant 15
straipsnio 1 dalyje nurodytas reguliavimo ir su reguliavimu nesusijusias
kliūtis; po šio įvertinimo, jei taikytina, pateikiamas teisės
akto pasiūlymas.
10.         Komisija užtikrina, kad šio
straipsnio 1 ir 2 dalyse nurodytos ataskaitos būtų viešai prieinamos.
20 straipsnis
Komiteto procedūra
1.           Komisijai padeda komitetas.
2.           Jei daroma nuoroda į šią
dalį, taikomi Reglamento Nr. 182/2011/ES 3, 4 ir 9 straipsniai,
atsižvelgiant į jo 11 straipsnio nuostatas.
21 straipsnis
Panaikinimas
Direktyva 2006/32/EB panaikinama nuo [šios
direktyvos perkėlimo į nacionalinę teisę termino diena],
išskyrus jos 4 straipsnio 1–4 dalis ir I, III ir IV priedus. Direktyvos
2006/32/EB 4 straipsnio 1–4 dalys ir I, III ir IV priedai panaikinami nuo 2017 m.
sausio 1 d.
Direktyva 2004/8/EB panaikinama [šios
direktyvos perkėlimo į nacionalinę teisę termino diena],
nepažeidžiant valstybių narių įsipareigojimų,
susijusių su jos perkėlimo į nacionalinę teisę
terminu.
Direktyvos 2010/30/ES 9 straipsnio 1 ir 2
dalys panaikinamos nuo [šios direktyvos perkėlimo į nacionalinę
teisę termino diena].
Nuorodos į Direktyvą 2006/32/EB ir
Direktyvą 2004/8/EB aiškinamos kaip nuorodos į šią
direktyvą ir skaitomos remiantis XV priede pateikta atitikties lentele.
22 straipsnis
Perkėlimas į nacionalinę teisę
1.           Valstybės narės užtikrina,
kad ne vėliau kaip [praėjus 12 mėnesių nuo šios direktyvos
įsigaliojimo] įsigaliotų įstatymai ir kiti teisės
aktai, būtini šiai direktyvai įgyvendinti. Jos nedelsdamos pateikia
Komisijai tų nuostatų tekstus ir jų bei šios direktyvos
nuostatų atitikties lentelę.
Valstybės
narės, priimdamos minėtas nuostatas, daro jose nuorodą į
šią direktyvą arba tokia nuoroda daroma jas oficialiai skelbiant.
Nuorodos darymo tvarką nustato valstybės narės.
2.           Valstybės narės pateikia Komisijai šios
direktyvos taikymo srityje priimtų nacionalinės teisės aktų
pagrindinių nuostatų tekstus.
23 straipsnis
Įsigaliojimas
Ši direktyva įsigalioja dvidešimtą
dieną po jos paskelbimo Europos Sąjungos oficialiajame leidinyje.
24 straipsnis
Adresatai
Ši direktyva skirta valstybėms
narėms.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
                                                                       
I PRIEDAS
Bendrieji kogeneracijos būdu pagaminto elektros energijos kiekio
apskaičiavimo principai
I DALIS. Bendrieji principai
Kogeneracijos būdu
pagamintos elektros energijos kiekiui apskaičiuoti naudojamos vertės
nustatomos remiantis planuojamu ar faktiniu įrenginio darbu
įprastomis eksploatavimo sąlygomis. Smulkiosios kogeneracijos
įrenginiais pagamintos elektros energijos kiekį galima
apskaičiuoti remiantis patvirtintosiomis vertėmis.
a)           Tariama,
kad kogeneracijos būdu pagamintos elektros energijos kiekis lygus to
įrenginio metinei elektros energijos gamybai, matuojant ties
pagrindinių generatorių išėjimu.
i)       II dalyje
išvardytų b, d, e, f, g ir h tipo kogeneracijos įrenginių,
kuriems valstybės narės nustato bent 75 proc. bendrą naudingumą,
ir
ii)       II dalyje
išvardytų a ir c tipo kogeneracijos įrenginių, kuriems
valstybės narės nustato bent 80 proc. bendrą
naudingumą.
b)           Kai kogeneracijos
įrenginių bendras metinis naudingumas yra mažesnis už a punkto i
įtraukoje nurodytą vertę (II dalyje išvardyti b, d, e, f, g ir h
tipo kogeneracijos įrenginiai) arba kai jų bendras metinis
naudingumas yra mažesnis už a punkto ii įtraukoje nurodytą vertę
(II dalyje išvardyti a ir c tipo kogeneracijos įrenginiai), kogeneracijai
apskaičiuoti naudojama ši formulė:
ECHP=HCHP*C
kai:
ECHP – kogeneracijos
būdu pagamintos elektros energijos kiekis;
C – elektros energijos
ir šilumos santykis;
HCHP – kogeneracijos
būdu pagamintos naudingosios šilumos kiekis (šiuo tikslu
apskaičiuojamas iš bendro šilumos kiekio atėmus šilumą,
pagamintą atskiruose katiluose arba naudojant garų ištraukimą iš
garų generatoriaus prieš jiems patenkant į turbiną).
Kogeneracijos būdu
pagamintos elektros energijos kiekio apskaičiavimas turi būti
pagrįstas faktiniu elektros energijos ir šilumos santykiu. Kai kogeneracijos
įrenginio faktinis elektros energijos ir šilumos santykis nežinomas, I
priede išvardytais a, b, c, d ir e tipo kogeneracijos įrenginiais
pagamintos elektros energijos kiekiui apskaičiuoti (ypač
statistiniais tikslais) galima naudoti šias nustatytąsias vertes, jei
apskaičiuotas kogeneracijos elektros energijos kiekis yra mažesnis už to
įrenginio bendrą elektros energijos gamybą arba jai lygus:
 Įrenginio tipas   || Nustatytasis elektros energijos ir šilumos santykis, C   
 Kombinuotojo ciklo dujų turbina su šilumos panaudojimu   || 0,95   
 Priešslėgio garų turbina   || 0,45   
 Garų kondensacinė išgavimo turbina   || 0,45   
 Dujų turbina su šilumos panaudojimu   || 0,55 
 Vidaus degimo variklis || 0,75   
Kai valstybės narės
įveda II dalyje išvardytų f, g, h, i, j ir k tipų kogeneracijos
įrenginių elektros energijos ir šilumos santykio nustatytąsias
vertes, šios nustatytosios vertės paskelbiamos ir apie jas pranešama
Komisijai.
d)           Kai kogeneracijos
proceso metu sunaudojamų kuro energijos turinio dalis susigrąžinama
chemikalų pavidalu ir perdirbama, prieš skaičiuojant a ir b dalyse
naudojamą bendrą naudingumą tą dalį galima atimti iš
sunaudojamo kuro kiekio.
e)           Valstybės
narės gali nustatyti, kad elektros energijos ir šilumos santykis – tai
elektros energijos ir šilumos santykis, kai tas įrenginys veikia mažesnio pajėgumo
kogeneracijos režimu naudojantis konkretaus įrenginio darbiniais
duomenimis.
f)            Skaičiavimams
pagal a ir b punktus valstybės narės gali taikyti ne vienų
metų, o kitus ataskaitų pateikimo laikotarpius.
II DALIS. Kogeneracijos
technologijos, kurioms taikoma ši direktyva
a)           Kombinuotojo
ciklo dujų turbina su šilumos panaudojimu
b)           Priešslėgio
garų turbina
c)           Garų
kondensacinė išgavimo turbina
d)           Dujų
turbina su šilumos panaudojimu
e)           Vidaus
degimo variklis
f)            Mikroturbinos
g)           Stirlingo
varikliai
h)           Kuro
kameros
i)            Garo
varikliai
j)            Organiniai
Rankine ciklai
k)         Bet kurio kito tipo
technologijos ar jų deriniai, kuriems taikomas 2 straipsnio 19 punkte
pateikta apibrėžtis.        
III DALIS. Išsamūs principai
Įgyvendindamos ir taikydamos bendruosius kogeneracijos
būdu pagamintos elektros energijos apskaičiavimo principus,
valstybės narės vadovaujasi Sprendime 2008/952/EB[38] pateiktomis išsamiomis
gairėmis.
II PRIEDAS
Kogeneracijos proceso naudingumo nustatymo metodika
Kogeneracijos naudingumui
ir sutaupytam pirminės energijos kiekiui apskaičiuoti naudojamos
vertės, nustatytos remiantis planuojamu ar faktiniu įrenginio veikimu
įprastomis eksploatavimo sąlygomis.
a)           Didelio
naudingumo kogeneracija
Šioje direktyvoje didelio
naudingumo kogeneracija atitinka šiuos reikalavimus:
–                        
kogeneracijos įrenginiuose
bendrai gaminant šilumą ir elektros energiją pagal b punktą
sutaupoma bent 10 proc. pirminės energijos, palyginti su šilumos ir
elektros energijos atskirosios gamybos atskaitinėmis vertėmis;
–                        
mažosios ir smulkiosios kogeneracijos
įrenginių, kuriuos naudojant taupoma pirminė energija,
gamybą galima pripažinti didelio naudingumo kogeneracija.
b)           Sutaupytos
pirminės energijos kiekio apskaičiavimo tvarka
Bendrai gaminant
šilumą ir elektros energiją sutaupytas pirminės energijos kiekis,
kaip apibrėžta I priede, apskaičiuojamas pagal šią formulę:
kai:
PES – sutaupytos
pirminės energijos kiekis;
CHP Hη – kogeneracijos
gamybos šiluminis naudingumas, apibrėžtas kaip naudingosios šilumos kogeneracijos
gamybos kiekis per metus, padalytas iš kuro kiekio, sunaudoto visai šilumai ir
elektros energijai pagaminti kogeneracijos būdu;
Ref Hη –
atskirosios šilumos gamybos naudingumo atskaitinė vertė;
CHP Eη – kogeneracijos
gamybos elektros energijos naudingumas, apibrėžtas kaip elektros energijos
kogeneracijos gamybos kiekis per metus, padalytas iš kuro kiekio, sunaudoto
visai kogeneracijos būdu pagamintai šilumai ir elektros energijai
pagaminti. Kai kogeneracijos įrenginyje gaminama mechaninė energija,
prie elektros energijos metinės kogeneracijos gamybos galima pridėti
papildomą elementą, kuris atspindi elektros energijos kiekį,
lygiavertį mechaninės energijos kiekiui. Šis papildomas elementas
nesuteikia teisės išduoti kilmės garantijas pagal 10 straipsnio 10
dalį.
Ref Eη –
atskirosios elektros energijos gamybos naudingumo atskaitinė vertė.
c)           Sutaupytos
pirminės energijos kiekio apskaičiavimas taikant alternatyvią
skaičiavimo tvarką
Valstybės narės
gali apskaičiuoti pirminės energijos kiekį, sutaupytą gaminant
šilumos, elektros ir mechaninę energiją; I priedo nuostatos
netaikomos to paties proceso šilumai ir elektros energijai, pagamintai ne
kogeneracijos būdu, atimti. Ši gamyba gali būti vertinama kaip
didelio naudingumo kogeneracija, jei ji atitinka III priedo a punkte nustatytus
naudingumo kriterijus ir jei didesnio kaip 25 MW elektros energijos
gamybinio pajėgumo kogeneracijos įrenginių naudingumas yra
daugiau kaip 70 proc. Tačiau šios gamybos metu kogeneracijos
būdu pagamintos energijos kiekis, naudojamas išduodant kilmės
garantiją ir statistikos tikslais, nustatomas pagal I priedą.
Jei su procesu susijusios sutaupytos
pirminės energijos kiekis apskaičiuojamas taikant pirmiau
pateiktą alternatyvų skaičiavimo būdą, sutaupytos
pirminės energijos kiekiui apskaičiuoti naudojama šio priedo b dalyje
pateikta formulė
„CHP Hη“ pakeičiant „Hη“, o
„CHP Eη“ pakeičiant „Eη“,
kai:
Hη – proceso
šiluminis naudingumas, apibrėžtas kaip šilumos gamybos kiekis per metus,
padalytas iš kuro kiekio, sunaudoto visai pagamintai šilumai ir elektros
energijai pagaminti;
Eη – proceso
elektros energijos naudingumas, apibrėžtas kaip elektros energijos gamybos
kiekis per metus, padalytas iš kuro kiekio, sunaudoto visai pagamintai šilumai
ir elektros energijai pagaminti. Kai kogeneracijos įrenginyje gaminama
mechaninė energija, prie elektros energijos metinės kogeneracijos
gamybos galima pridėti papildomą elementą, kuris atspindi
elektros energijos kiekį, lygiavertį mechaninės energijos
kiekiui. Šis papildomas elementas nesuteikia teisės išduoti kilmės
garantijas pagal 10 straipsnio 10 dalį.
d)           Skaičiavimams
pagal šio priedo b ir c punktus valstybės narės gali taikyti ne
vienų metų, o kitus ataskaitų pateikimo laikotarpius.
e)           Smulkiosios kogeneracijos
įrenginių sutaupytos pirminės energijos skaičiavimai gali
būti atliekami remiantis patvirtintais duomenimis.
f)            Atskirosios
elektros energijos ir šilumos gamybos naudingumo atskaitinės vertės
Suderintąsias naudingumo atskaitines
vertes sudaro pagal atitinkamus veiksnius išskirstytų verčių
matrica, įskaitant statybos metus ir kuro rūšis; jos turi būti
pagrįstos tinkamai dokumentais pagrįsta analize, be kita ko,
atsižvelgiant į darbinio naudojimo duomenis tikroviškomis sąlygomis,
kuro mišinį ir klimato sąlygas, taip pat taikomas kogeneracijos
technologijas.
Taikant b punkte
pateiktą formulę, atskirosios elektros energijos ir šilumos gamybos
naudingumo atskaitinėmis vertėmis nustatomas atskirosios elektros
energijos ir šilumos gamybos, kurią siekiama pakeisti kogeneracija, darbinis
naudingumas.
Naudingumo
atskaitinės vertės apskaičiuojamos pagal šiuos principus:
1.           Nustatant
2 straipsnio 24 punkte apibrėžtų kogeneracijos įrenginių
naudingumo atskaitines vertes, su atskirąja elektros energijos gamyba palyginama
pagal tų pačių kuro rūšių palyginimo principą.
2.           Kiekvienas
kogeneracijos įrenginys lyginamas su to kogeneracijos įrenginio
pagaminimo metais rinkoje siūloma geriausia ir ekonomiškai pateisinama
atskirosios elektros energijos ir šilumos gamybos technologija.
3.           Senesnių
kaip 10 metų kogeneracijos įrenginių naudingumo atskaitinės
vertės – tai 10 metų senumo įrenginių atskaitinės
vertės.
4.           Atskirosios
elektros energijos ir šilumos gamybos naudingumo atskaitinės vertės
turi atspindėti valstybių narių klimato skirtumus.
III PRIEDAS
Energijos vartojimo efektyvumo reikalavimai, taikomi produktus, paslaugas ir
pastatus perkančioms viešosioms organizacijoms
Produktus, paslaugas ar pastatus
perkančios viešosios organizacijos:
a)           jei produktui taikomas deleguotasis
aktas, priimtas pagal Direktyvą 2010/30/ES arba Komisijos direktyvą,
kuria įgyvendinama Direktyva 92/75/EEB, perka tik tokius produktus, kurie
atitinka priskyrimo aukščiausiai energijos vartojimo efektyvumo klasei
kriterijų, atsižvelgdama į rentabilumą, ekonominį
pagrįstumą ir techninį tinkamumą, taip pat pakankamos
konkurencijos aspektą;
b)           kai produktui, kuriam netaikomas a
punktas, taikoma Direktyvoje 2009/125/EB numatyta įgyvendinimo
priemonė, priimta jau įsigaliojus šiai direktyvai, perka tik
produktus, kurie atitinka toje įgyvendinimo priemonėje nustatytus
efektyvaus energijos vartojimo kriterijus;
c)           perka biuro įrangos produktus,
kuriems taikomas Tarybos sprendimas [2006/1005/EB[39]] ir kurie
atitinka ne mažiau griežtus energijos vartojimo efektyvumo reikalavimus nei išvardytieji
prie minėto sprendimo pridėto susitarimo C priede;
d)           perka tik padangas, kurios atitinka
aukščiausios kuro energijos vartojimo efektyvumo klasės
kriterijų, kaip apibrėžta Reglamente (EB) Nr. 1222/2009[40]. Šis reikalavimas viešosioms organizacijoms nedraudžia pirkti
aukščiausios sukibimo su šlapia danga klasės arba išorinio
riedėjimo triukšmo klasės padangų, jei tai pateisinama saugos ar
visuomenės sveikatos sumetimais;
e)           konkurso dėl paslaugų
sutarčių dokumentuose reikalauja, kad atitinkamoms paslaugoms teikti paslaugų
teikėjai naudotų tik tuos produktus, kurie atitinka a–d punktuose
nurodytus reikalavimus;
f)            perka arba nuomojasi tik tuos
pastatus, kurie atitinka bent 4 straipsnio 1 dalyje nurodytus būtinuosius
energinio naudingumo reikalavimus. Ar šių reikalavimų laikomasi,
tikrinama pagal Direktyvos 2010/31/ES 11 straipsnyje nurodytus energinio
naudingumo sertifikatus.
IV PRIEDAS
Galutiniam vartojimui pasirinkto kuro energetinė
vertė (perskaičiavimo lentelė)[41]
 Energijos produktas || kJ (DŽŠV) || kgne (DŽŠV) || kWh (DŽŠV) 
 1 kg kokso || 28500 || 0,676 || 7,917 
 1 kg akmens anglių || 17200 — 30700 || 0,411 — 0,733 || 4,778 — 8,528 
 1 kg rusvųjų anglių briketų || 20000 || 0,478 || 5,556 
 1 kg juodojo lignito || 10500 — 21000 || 0,251 — 0,502 || 2,917 — 5,833 
 1 kg rusvųjų anglių || 5600 — 10500 || 0,134 — 0,251 || 1,556 — 2,917 
 1 kg naftingųjų skalūnų || 8000 — 9000 || 0,191 — 0,215 || 2,222 — 2,500 
 1 kg durpių || 7800 — 13800 || 0,186 — 0,330 || 2,167 — 3,833 
 1 kg durpių briketų || 16000 — 16800 || 0,382 — 0,401 || 4,444 — 4,667 
 1 kg sunkiojo dyzelinio kuro (mazuto) || 40000 || 0,955 || 11,111 
 1 kg dyzelinio krosnių kuro || 42300 || 1,010 || 11,750 
 1 kg automobilinio benzino (benzino) || 44000 || 1,051 || 12,222 
 1 kg parafino || 40000 || 0,955 || 11,111 
 1 kg suskystintų naftos dujų || 46000 || 1,099 || 12,778 
 1 kg gamtinių dujų [1] || 47200 || 1,126 || 13,10 
 1 kg suskystintų gamtinių dujų || 45190 || 1,079 || 12,553 
 1 kg malkų (25 proc. drėgnumo) [2] || 13800 || 0,330 || 3,833 
 1 kg pjuvenų granulių / medienos briketų || 16800 || 0,401 || 4,667 
 1 kg atliekų || 7400 — 10700 || 0,177 — 0,256 || 2,056 — 2,972 
 1 MJ gautos šilumos || 1000 || 0,024 || 0,278 
 1 kWh elektros energijos || 3600 || 0,086 || 1 [3] 
Šaltinis: Eurostatas.
[1]              93 proc.
metanas.
[2]              Atitinkamos valstybės narės, atsižvelgdamos
į savo šalyje dažniausiai naudojamą medienos tipą, gali nurodyti
kitus dydžius.
[3]              Taikytina,
jei sutaupyta energija apskaičiuojama kaip pirminė energija, taikant
metodą „iš apačios į viršų“, pagrįstą galutiniu
energijos suvartojimu. Sutaupytai elektros energijai, išreikštai kWh,
apskaičiuoti valstybės narės gali taikyti numatytąjį
koeficientą 2,5. Valstybės narės gali taikyti kitokį
koeficientą, jei jos gali jį pagrįsti.
V PRIEDAS
Energijos vartojimo efektyvumo įpareigojimų sistemos
1.         Trumpalaikiam
taupymui skirtos priemonės
Laikoma,
kad toliau nurodytos priemonės skirtos trumpalaikiam taupymui:
a) efektyviai energiją naudojančių
kompaktiškų fluorescencinių elektros lempučių platinimas
arba įrengimas;
b) efektyviai energiją naudojančių
dušų galvučių platinimas arba įrengimas;
c) energijos vartojimo auditas;
d) informavimo kampanijos.
2.           Sutaupytos energijos
apskaičiavimas 
Apskaičiuojant sutaupytą
energiją pagal nacionalines energijos vartojimo efektyvumo
įpareigojimų sistemas atsižvelgiama į priemonių galiojimo
terminą. Jei galiojimo termino nacionalinės reikšmės
nenustatytos, taikomos 4 punkte nustatytos numatytosios reikšmės.
Įpareigotosios šalys, sutaupytą
energiją apskaičiuodamos pagal 6 straipsnio 2 dalį, gali taikyti
vieną ar daugiau iš toliau nurodytų metodų:
a)           inžinerines sąmatas;
b)           matavimą;
c)           tipines reikšmes ir galiojimo
terminus, kuriuos valstybės narės patvirtino remdamosi aiškiu ir
patikimu pagrindu. Apie tokias reikšmes pranešama Komisijai. Komisija gali
prašyti pakeisti tokias reikšmes, jei jos gali iškreipti konkurenciją arba
yra ne tokio plataus užmojo kaip 3 ir 4 punktuose nurodytos numatytosios reikšmės
ir galiojimo terminai.
d)           3 ir 4 punktuose nurodytas
numatytąsias reikšmes ir galiojimo terminus, jei nenustatytos
nacionalinės tipinės reikšmės ir galiojimo terminai.
3.           Europinės numatytosios
reikšmės pagal įrangos tipą
3.1. Namų ūkio reikmenys
a. IŠSKIRTIEJI ŠALDIKLIAI IR
ŠALDYTUVAI-ŠALDIKLIAI 
   || šaldytuvai-šaldikliai || Šaldikliai 
 *A klasė+ Numanomai sutaupytas kiekis (kWh / per metus) || 64 || 62 
 ** A+klasė Numanomai sutaupytas kiekis (kWh / per metus) || 76 || 73 
 A++ klasė Numanomai sutaupytas kiekis (kWh / per metus) || 129 || 123 
 A+++ klasė Numanomai sutaupytas kiekis (kWh / per metus) || 193 || 185 
b. NEIŠSKIRTIEJI
ŠALDYTUVAI IR ŠALDYTUVAI-ŠALDIKLIAI
   || šaldytuvai-šaldikliai ir šaldikliai ||   
 *A+ klasė Numanomai sutaupytas kiekis (kWh / per metus) || 64 ||   
 **A+ klasė Numanomai sutaupytas kiekis (kWh / per metus) || 75 ||   
 A++ klasė Numanomai sutaupytas kiekis (kWh / per metus) || 128 ||   
 A+++ klasė Numanomai sutaupytas kiekis (kWh / per metus) || 191 ||   
c. BUITINĖS
SKALBYKLĖS
 *Iki 2013 m. lapkričio 30 d. ||   
 A+ klasė Numanomai sutaupytas kiekis (kWh / per metus) || 26 
 A++ klasė Numanomai sutaupytas kiekis (kWh / per metus) || 46 
 A+++ klasė Numanomai sutaupytas kiekis (kWh / per metus) || 63 
   *Nuo 2013 m. gruodžio 1 d. || 
 A++ klasė Numanomai sutaupytas kiekis (kWh / per metus) || 20 || 
 A+++ klasė Numanomai sutaupytas kiekis (kWh / per metus) || 37 || 
*Nuo 2013 m. gruodžio 1 d.
buitinių skalbyklių, kurių vardinis pajėgumas yra 4 kg
arba didesnis, energijos vartojimo efektyvumo koeficientas turi būti
mažesnis nei 59 (žr. Komisijos reglamento (ES) Nr. 1015/2010 I priedą).
d. BUITINĖS INDAPLOVĖS
 Iki 2013 m. lapkričio 30 d. ** ||   
 A+ klasė Numanomai sutaupytas kiekis (kWh / per metus) || 37 
 A++ klasė Numanomai sutaupytas kiekis (kWh / per metus) || 69 
 A+++ klasė Numanomai sutaupytas kiekis (kWh / per metus) || 97 
   **Nuo 2013 m. gruodžio 1 d. || 
 A++ klasė Numanomai sutaupytas kiekis (kWh / per metus) || 32 || 
 A+++ klasė Numanomai sutaupytas kiekis (kWh / per metus) || 60 || 
**Nuo 2013 m. gruodžio 1 d.
buitinių indaplovių, kurių vardinis pajėgumas yra 11
valgymo reikmenų komplektų ar didesnis ir buitinių
indaplovių, kurių vardinis pajėgumas yra 10 valgymo
reikmenų ir kurių plotis yra didesnis nei 45 cm, energijos
vartojimo efektyvumo koeficientas turi būti mažesnis kaip 63 (žr.KOMISIJOS
REGLAMENTO (ES) Nr. 1016/2010 I priedą).
3.2.        Gyvenviečių apšvietimas
Vienetais sutaupyta energija – CFL vietoj GLS[42]           16 kWh / per metus
Vienetais sutaupyta energija – LED vietoj GLS[43]           17 kWh / per metus
4.           Numatytieji galiojimo terminai
 Energijos vartojimo efektyvumo gerinimo priemonė pakeičiant sudedamąją dalį || Numatytasis galiojimo laikotarpis metais ||   
 Šildymo katilas – kondensavimas || 20 ||   
 Šildymo katilas – tiesioginis išsiurbimas || 20 ||   
 Kaitvietės, nafta ir dujos || 10 ||   
 Kontrolės įranga || 15-20 ||   
 Kontrolės sistema – centrinė || 15-25 ||   
 Kontrolės sistema – patalpos kontrolė || 15-25 ||   
 Šildymo kontrolė. Kontroliniai vožtuvai, automatiniai || 10 ||   
 Skaitikliai || 10 ||   
VI PRIEDAS
Individualiai suvartotos energijos matavimo ir faktiškai suvartotu kiekiu
pagrįstų sąskaitų dažnumo būtinieji reikalavimai
1.           Individualiai suvartotos
energijos matavimo būtinieji reikalavimai
1.1.        Atskiri skaitikliai
Jei yra įrengiamas atskiras skaitiklis,
valstybės narės užtikrina, kad jis būtų prijungtas prie
sąsajos, kuri užtikrintų saugų perdavimą galutiniam vartotojui,
o skaitiklis galėtų teikti privačius metrologinius duomenis
galutiniam vartotojui arba jo paskirtam trečiajam asmeniui.
Naudojant sąsają pateikiama privati
informacija, pagal kurią galutinis vartotojas gali geriau kontroliuoti
savo energijos suvartojimą ir naudoti informaciją tolesnei galimai
analizei. Nurodoma bent esama vartojimo norma (pvz., kWh, kJ, m3) ir
susijusios sąnaudos; informacija pateikiama taip, kad būtų
skatinami vartotojų veiksmai efektyvaus energijos vartojimo srityje.
Nacionalinė reguliavimo institucija
užtikrina, kad naudojant sąsają būtų teikiami ir vieši
duomenys, kuriais remdamasis galutinis vartotojas galėtų sužinoti ir
panaudoti taikytinus naudojimo laiko tarifus ir tikruoju laiku paremtas kainas,
piko valandų kainas ir piko valandų nuolaidas.
Naudojant sąsają pateikiami duomenys
galutiniam vartotojui suteikia galimybę sužinoti savo vartojimo lygių
istoriją (vietos valiuta ir kWh, kJ arba m3):
a)           pastarųjų septynių
dienų, kiekvienos dienos;
b)           visos pastarosios savaitės;
c)           viso pastarojo mėnesio;
d)           to paties viso mėnesio
praėjusiais metais;
e)           visų praėjusių
metų.
Istorijos laikotarpiai atitinka
sąskaitų išrašymo laikotarpius ir namų ūkio sąskaitas.
Užtikrinama, kad papildoma vartojimo istorijos
(bet kurios dienos, savaitės, mėnesio, metų nuo pažangiojo matavimo
pradžios) informacija ir kita naudinga informacija, leidžianti vartotojui
išsamiau pasitikrinti duomenis (pvz., individualaus vartojimo grafinė
raida; lyginamoji informacija; bendras suvartojimas / taupymas / išlaidos nuo
kiekvienos sutarties pradžios, individualaus vartojimo
atsinaujinančiųjų energijos išteklių dalis ir susijęs
sutaupytas CO2 kiekis ir kt.), būtų lengvai prieinama
tiesiogiai naudojant sąsają arba internetu.
1.2.        Šilumos kainos skirstymo
įrenginiai
Šilumos kainos skirstymo įrenginiuose įrengiamas
aiškiai įskaitomas ekranas, kad galutinis vartotojas galėtų
sužinoti esamą vartojimo normą ir vartojimo istoriją. Šilumos
kainos skirstymo įrenginio rodomi istorijos laikotarpiai atitinka
sąskaitų išrašymo laikotarpius.
2.           Būtinieji sąskaitų
išrašymo reikalavimai
2.1         Faktiškai suvartotu kiekiu
grindžiamų sąskaitų išrašymo dažnumas
Kad galutiniams vartotojams būtų
suteikta galimybė reguliuoti savo energijos vartojimą,
sąskaitos, grindžiamos faktiškai suvartotu kiekiu, išrašomos tokiu
dažnumu:
a)           kas mėnesį – už
suvartotą elektros energiją;
b)           bent kas du mėnesius – už
suvartotas gamtines dujas. Jei dujos naudojamos individualiam šildymui,
sąskaitos išrašomos kas mėnesį;
c)           centralizuoto šildymo ir
vėsinimo atveju sąskaitos išrašomos kas mėnesį per šildymo
ir (arba) vėsinimo sezoną;
d)           bent kas du mėnesius – už
karštą vandenį.
Sąskaitos, grindžiamos suvartotos šilumos
nustatymu naudojant šilumos kainos skirstymo įrenginius, pateikiamos kartu
su šildymo kainos skirstymo įrenginių ekranuose rodomų skaičių
paaiškinimu, atsižvelgiant į tipines šilumos kainos skirstymo
įrenginių charakteristikas (EN 834)[44].
2.2.        Būtinoji sąskaitoje
nurodoma informacija
Valstybės narės užtikrina, kad
galutiniams vartotojams būtų aiškiai ir suprantamai prieinama arba
kartu su jiems išrašomomis sąskaitomis, sutartimis, sandoriais ir
paskirstymo centruose išduodamais kvitais pateikiama toliau nurodyta
informacija:
a)           esamos faktinės kainos ir
faktiškai suvartota energija;
b)           galutinio vartotojo per
atitinkamą laikotarpį suvartotos energijos ir per tą patį
praėjusių metų laikotarpį suvartotos energijos palyginimas (pageidautina,
kad būtų pateiktas grafikas);
c)           palyginimas su vidutiniu tipiniu
arba lyginamuoju tos pačios naudotojų kategorijos galutiniu vartotoju;
d)           galutinių vartotojų
organizacijų, energetikos agentūrų ar panašių
organizacijų duomenys ryšiams, įskaitant interneto svetaines, kuriose
galima gauti informacijos apie prieinamas energijos vartojimo efektyvumo
didinimo priemones, lyginamąsias galutinių naudotojų charakteristikas
ir energijos vartojimo įrangos objektyvias technines specifikacijas.
2.3         Rekomendacijos dėl
lydimųjų energijos vartojimo efektyvumo sąskaitų ir kitos
galutiniams vartotojams teikiamos grįžtamosios informacijos
Siųsdami sutartis ir sutarčių
pakeitimus, taip pat vartotojų gaunamose sąskaitose arba interneto
svetainėse, kuriose aptarnaujami individualūs klientai, energijos tiekėjai,
tiekimo sistemų operatoriai ir mažmeninės prekybos energija
įmonės savo klientams aiškiai ir suprantamai pateikia nepriklausomų
vartotojų konsultacinių centrų, energetikos agentūrų
arba panašių institucijų duomenys ryšiams, įskaitant jų
adresus interneto svetainių, kuriose galima pasikonsultuoti dėl
esamų energijos vartojimo efektyvumo priemonių, lyginamųjų
energijos vartojimo charakteristikų ir energijos vartojimo
įrenginių techninių specifikacijų, kurios gali padėti užtikrinti,
kad šie įrenginiai sunaudotų mažiau energijos. 

VII PRIEDAS
Šildymo ir vėsinimo efektyvumo planavimas
1.           10 straipsnio 1 dalyje nurodytuose
nacionaliniuose šildymo ir vėsinimo planuose pateikiama: 
a)      šildymo ir vėsinimo poreikio
aprašymas;
b)      prognozės, kaip poreikis keisis per
ateinančius 10 metų, visų pirma atsižvelgiant į poreikio
raidą pastatuose ir įvairiuose pramonės sektoriuose;
c)      nacionalinės teritorijos
žemėlapis, kuriame būtų nurodyta:
i)        šildymo ir vėsinimo poreikio
punktai, įskaitant:
–              
savivaldas ir miestų aglomeracijas, kurių
užstatymo norma – bent 0,3; ir
–              
pramonines zonas, kuriose per metus bendrai
suvartojama daugiau kaip 20 GWh šilumos ir vėsumos energijos;
ii)       esama ir planuojama centralizuoto
šildymo ir vėsinimo infrastruktūra;
iii)      galimi šildymo ir vėsinimo poreikio
punktai, įskaitant:
–              
elektros energijos gamybos įrenginius, per
metus iš viso pagaminančius daugiau kaip 20 GWh elektros energijos;
ir
–              
atliekų deginimo įrenginius;
–              
esamus ir planuojamus kogeneracijos
įrenginius, klasifikuojamus pagal VII priedą, ir centralizuoto
šildymo įrenginius.
d)      nustatytas šildymo ir vėsinimo
poreikis, kuris galėtų būti patenkinta taikant didelio
naudingumo kogeneraciją (įskaitant gyvenamųjų namų smulkiąją
kogeneraciją), taip pat centralizuotą šildymą bei
vėsinimą;
e)      nustatytos papildomos didelio naudingumo kogeneracijos
galimybės, įskaitant kogeneraciją modifikavus senus ir
pastačius naujos kartos bei pramonės įrenginius ar kitokius
naudotąją šilumą gaminančius įrenginius;
f)       priemonės, kurių turi
būti imtasi iki 2020 m. ir iki 2030 m. siekiant išnaudoti e
punkte nurodytas galimybes, kad būtų patenkinta d punkte nurodyta
paklausa, įskaitant:
i)        kogeneracijos
dalies gaminant šilumą, vėsumą ir elektros energiją
didinimo priemonės; ir 
ii)       efektyvaus
centralizuoto šildymo ir vėsinimo infrastruktūros plėtros
priemonės, kad būtų prisitaikyta prie didelio naudingumo kogeneracijos
plėtros ir šildymo bei vėsinimo energijos, pagamintos naudojant
naudotąją šilumą ir atsinaujinančiuosius energijos
išteklius, naudojimo;
g)      didelio naudingumo kogeneracijos dalis ir
nustatytos galimybės, taip pat pagal Direktyvą 2004/8/EB padaryta
pažanga;
h)      prognozė, kiek pirminės
energijos ketinama sutaupyti;
i)       viešosios paramos šildymui ir
vėsinimui priemonių sąmata (jei tokios priemonės numatytos),
pateikiant metinį biudžetą ir nurodant galimos pagalbos
elementą. Tai nereiškia, kad nereikia pateikti su valstybės pagalbos
vertinimu susijusio atskiro pranešimo apie viešosios paramos sistemas.
2.           Kiek tai taikytina, planą gali
sudaryti regioninių arba vietos planų rinkinys.
3.           Miesto teritoriniai planai parengiami
siekiant užtikrinti, kad: 
a)      nauji šiluminės elektros energijos
gamybos įrenginiai ir pramonės įrenginiai, kuriuos susidaro
naudotosios šilumos, būtų įrengiami tose vietose, kur bus
išgaunamas maksimalus turimos naudotosios šilumos kiekis, kad būtų
patenkintas esamas arba prognozuojamas šildymo ir vėsinimo poreikis;
b)      naujos gyvenamosios vietovės arba
nauji pramonės įrenginiai, kuriuose gamybai naudojama šiluma,
būtų įrengiami tose vietose, kur maksimalus jų šilumos
poreikis bus patenkinamas tiekiant turimą naudotąją šilumą,
kaip nurodyta nacionaliniuose šildymo ir vėsinimo planuose. Siekiant
užtikrinti optimalią šildymo ir vėsinimo pasiūlos ir paklausos
atitiktį, teritoriniuose planuose teikiama pirmenybė kelių tos
pačios vietovės pramonės įrenginių sutelkimui;
c)      šiluminės elektros energijos gamybos
įrenginiai, pramonės įrenginiai, kuriuose susidaro naudotosios
šilumos, atliekų deginimo įrenginiai ar kiti energijos išgavimo iš atliekų
įrenginiai būtų prijungti prie vietos centralizuoto šildymo ar
vėsinimo tinklo;
d)      gyvenamosios zonos ir pramonės
įrenginiai, kuriuos gamybai naudojama šiluma, būtų prijungti
prie vietos centralizuoto šildymo ar vėsinimo tinklo.
VIII PRIEDAS
Šiluminės elektros energijos įrenginių ir pramonės
įrenginių statybos vietos nustatymo gairės
1. 10 straipsnio 3 ir 6 dalyse nurodytų
šiluminės elektros energijos gamybos įrenginių statybos vietos
nustatymas
Jeigu yra B skiltyje nurodyto pajėgumo
šilumos poreikio punktas arba potencialus šilumos poreikio punktas,
elektrinė turi būti pastatyta mažiau nei A skiltyje nurodytu
atitinkamu atstumu. Potencialus šilumos poreikio punktas apibrėžiamas kaip
toks, kai galima įrodyti, kad toks punktas gali būti įkurtas,
pavyzdžiui, įrengus centralizuoto šildymo tinklą. Pavyzdžiui, jei
taikant standartinę apskaičiavimo techniką galima įrodyti,
kad egzistuoja bendra 15 MW/km2 viršijanti šilumos apkrova, laikoma, kad
yra šilumos poreikio punktas. Visa tokių sujungtinų kvadratinių
kilometrų apkrovų suma laikoma tokių šilumos poreikio
punktų galios poreikiu.
Atstumas A yra vamzdyno maršrutas, ne tiesi
linija; standartinę apskaičiavimo techniką, kaip antai kiekio
žvalgybą, taikantys inžinerijos ekspertai laiko, kad galima pastatyti
atitinkamo dydžio nelabai brangų vandens transportavimo vamzdyną. Tokiu
atveju neatsižvelgiama į kliūtis, pvz., kalnų masyvus, miesto
centrus, sudėtingas upių ar jūrų kirtimo vietas ir kt.
 A || B || C 
 Maksimalus atstumas nuo siūlomo elektros energijos įrenginio ir šilumos paklausos punkto ||   Elektrinės elektros energijos galia || Prognozuojamas metinis šilumos poreikio punkto suvartojamas kiekis   
 < 100 km || > 1999* MWe   || > 7500 TJ / per metus 
 < 65 km || >500 || >1875 TJ / per metus 
 < 15 km || > 20 MW || > 50 TJ / per metus 
* Paprastai
naujo įrenginio apkrovos koeficientas – 90 proc.

2. 10
straipsnio 8 dalyje nurodytų pramonės įrenginių, kuriuos
susidaro naudotosios šilumos, statybos vietos nustatymas
 A || B || C 
 Maksimalus atstumas nuo siūlomo elektros energijos įrenginio ir šilumos poreikio punkto ||   Pajėgumas || Prognozuojamas metinis šilumos poreikio punkto suvartojamas kiekis   
 < 75 km || > 75 MW (apkrova – 60–70 proc.) || > 1600 TJ / per metus 
 < 60 km ||   > 50 MW (apkrova – 60 proc.) || >1000 TJ / per metus 
 < 25 km || > 50 MW (apkrovos koeficientas > 85 proc.) || > 400 TJ / per metus 
 < 15 km || > 20 MW || > 100 TJ / per metus 
IX PRIEDAS
a)           Valstybės narės imasi
priemonių, kad:
i)       didelio naudingumo kogeneracijos
būdu pagamintos elektros energijos kilmės garantija:
–              
leistų gamintojams įrodyti, kad jų
parduodama energija pagaminta didelio naudingumo kogeneracijos būdu, ir
šiuo tikslu išduodama gamintojo prašymu;
–              
yra tiksli, patikima ir apsaugota nuo klastojimo;
–              
išduodama, persiunčiama ir panaikinama
elektroniniu būdu;
ii)       į tą patį didelio
naudingumo kogeneracijos būdu pagamintos energijos vienetą
atsižvelgiama tik vieną kartą.
b)           10 straipsnio 7 dalyje nurodytoje
kilmės garantijoje pateikiama bent ši informacija:
–              
įrenginio, kuriame pagaminta energija,
identifikaciniai duomenys, buvimo vieta, rūšis ir pajėgumas (šilumos
ir elektros energijos);
–              
gamybos datos ir vietos;
–              
kuro šaltinio, kurį naudojant pagaminta
elektros energija, apatinė šilumingumo riba;
–              
kartu su elektros energija pagamintos šilumos
kiekis ir naudojimas;
–              
didelio naudingumo kogeneracijos būdu
pagamintos elektros energijos, kuriai skirta garantija, kiekis pagal II
priedą;
–              
sutaupyta pirminė energija, apskaičiuota
pagal II priedą remiantis II priedo f punkte nurodytomis suderintosiomis
efektyvumo atskaitinėmis vertėmis;
–              
nominalusis įrenginio elektros energijos ir
šilumos efektyvumas;
–              
ar įrenginiui teikiama investicinė parama;
jei taip, tai kokiu mastu; 
–              
ar energijos vienetui taikoma kokia nors kita
nacionalinė paramos sistema ir šios sistemos rūšis; jei taip, tai
kokiu mastu;
–              
įrenginio eksploatavimo pradžios data; ir 
–              
unikalaus identifikacinio numerio išdavimo data ir
šalis.
Kilmės garantija yra tipinio 1 MWh
dydžio. Ji susijusi su pagaminta grynąja elektros energija, išmatuota prie
stoties ribų ir eksportuota į tinklą.
X PRIEDAS
Energijos transformavimo įrenginių energijos vartojimo efektyvumo
duomenų aprašas
1 straipsnyje nurodytuose aprašuose pateikiamas:
a)           nevardinis tik elektros energijos
gamybos įrenginių, kurių nominali šiluminė galia yra 50 MW
ar daugiau, sąrašas, kiekvieno įrenginio atžvilgiu nurodant:
–              
įrenginio vidutinę metinę elektros
energijos galią (MWe) ir bendrą nominalią
šiluminę galią (MWth);
–              
vidutinį metinį pirminio kuro ir kuro
mišinio kiekį (jei taikytina);
–              
įrenginio tipą ir jame naudojamą
technologiją;
–              
projektavimo efektyvumą ir sąlygas;
–              
paleidimo datą;
–              
paskutinio esminio modifikavimo datą;
–              
vidutinį metinį veikimo valandų
skaičių;
–              
vidutinį metinį grynąjį veikimo
naudingumą;
b)           nevardinis tik šilumos
įrenginių, kurių nominali šiluminė galia yra 50 MW
arba daugiau, kiekvieno iš jų atžvilgiu nurodant:
–              
įrenginio vidutinę metinę šilumos
produkciją ir bendrą nominaliąją šiluminę galią
(MWth);
–              
vidutinį metinį pirminio kuro ir kuro
mišinio kiekį (jei taikytina);
–              
įrenginio tipą ir jame naudojamą
technologiją; 
–              
projektavimo efektyvumą ir sąlygas;
–              
šilumos apkrovos konfigūraciją;
–              
paleidimo datą;
–              
paskutinio esminio modifikavimo datą;
–              
vidutinį metinį veikimo valandų
skaičių;
–              
vidutinį metinį grynąjį veikimo
naudingumą;
c)           nevardinis kogeneracijos
įrenginių, kurių nominali šiluminė galia yra 50 MW ar
daugiau, sąrašas, kiekvieno iš jų atveju nurodant:
–              
įrenginio vidutinę metinę elektros
energijos ir šilumos produkciją (MWe ir MWth) ir
bendrą nominalią šiluminę galią (MWth);
–              
vidutinį metinį pirminio kuro ir kuro
mišinio kiekį, laikantis Sprendimo 2007/74/EB
dėl suderintųjų atskaitinių verčių, jei
taikytina;
–              
įrenginio tipą ir jame naudojamą
technologiją pagal VII priedą;
–              
projektavimo efektyvumą ir sąlygas;
–              
numatytąjį tik elektros energijos ir tik
šilumos vartojimo efektyvumą;
–              
vidutinį metinį elektros energijos ir šilumos
santykį;
–              
paleidimo datą;
–              
paskutinio esminio modifikavimo datą;
–              
vidutinį metinį veikimo valandų
skaičių;
–              
vidutinį metinį grynąjį veikimo
naudingumą;
d)           nevardinis sąrašas naftos ir dujų perdirbimo įrenginių, kiekvieno iš jų atveju nurodant:
–              
vidutines metines įrenginio energijos
sąnaudas (MWth);
–              
vidutinę metinę įrenginio energijos
produkciją (energijos kiekis kuro mišinyje, MWth);
–              
vidutinį metinį sunaudotų
žaliavų kiekį;
–              
įrenginio tipą ir jame naudojamą
technologiją;
–              
projektavimo efektyvumą (teorinį);
–              
paleidimo datą;
–              
paskutinio esminio modifikavimo datą;
–              
vidutinį metinį veikimo valandų
skaičių;
–              
vidutinį metinį grynąjį veikimo
naudingumą.
XI PRIEDAS
Energijos tinklo reguliavimui ir energetikos reguliavimo institucijų
nustatytiems arba patvirtintiems tarifams taikomi energijos vartojimo
efektyvumo kriterijai
1.           Tinklo tarifai tiksliai atspindi
tinkluose sutaupytą elektros energiją ir sąnaudas paklausos
atžvilgiu, reagavimo į paklausą priemones ir paskirstytąją
gamybą, įskaitant tai, kad energija ir sąnaudos sutaupomos, sumažinus
tiekimo sąnaudas, investavus į tinklą ir optimaliau jį
eksploatuojant.
2.           Tinklo reguliavimas ir tarifai
tinklo operatoriams suteikia galimybę taikant reagavimo į
paklausą priemones siūlyti sistemos paslaugas ir sistemos tarifus,
taikomus reagavimo į paklausą priemonėms, paklausos valdymui ir
paskirstytajai gamybai organizuotose elektros energijos rinkose, visų
pirma:
a)      galutinių vartotojų apkrovos
perkėlimą iš piko valandų į ne piko valandas, atsižvelgiant
į turimą atsinaujinančiąją energiją, kogeneracijos
būdu pagamintą energiją ir paskirstytąją gamybą;
b)      energijos taupymą, kai energijos
skirstymo įmonės reguliuoja paskirstytųjų vartotojų
paklausą;
c)      poreikio sumažinimą,
energetinių paslaugų teikėjams taikant energijos vartojimo
efektyvumo priemones, įskaitant energetikos paslaugų įmones;
d)      mažesnės įtampos lygio gamybos
tinklų prijungimą ir siuntimą;
e)      arčiau esančių gamybos
šaltinių prijungimą prie vartotojimo tinklo; ir
f)       energijos saugojimą.
Šioje nuostatoje sąvoka „organizuotos
elektros energijos rinkos“ apima ne biržos rinkas ir elektros mainus
prekiaujant energija, pajėgumais, balansavimo ir papildomomis paslaugomis
visais laikotarpiais, įskaitant išankstines, kitos dienos ir šios dienos
rinkas.
3.           Nustatomi tokie tinklo tarifai,
kuriais palaikoma galutinių vartotojų reakcijos į paklausą
priemonių dinamiška kainodara, įskaitant:
a)      naudojimo laiko tarifus;
b)      kritinių piko valandų kainodarą;
c)      tikruoju laiku grindžiamą kainodarą;
ir 
d)      piko valandų nuolaidas.
XII PRIEDAS
Perdavimo sistemų operatoriams ir skirstymo sistemų operatoriams
taikomi energijos vartojimo efektyvumo reikalavimai
Perdavimo ir skirstymo sistemų operatoriai:
a)      parengia ir viešai
paskelbia techninio pritaikymo (pvz., tinklo jungtys ir tinklo sustiprinimas,
geresnis tinklo veikimas) išlaidų padengimo ir pasidalijimo tipines
taisykles, taip pat taisykles dėl nediskriminacinio tinklo kodeksų,
kurie būtini, kad naujus didelio naudingumo kogeneracijos būdu
pagamintą elektros energiją tiekiančius gamintojus
būtų galima integruoti į sujungtą tinklą;
b)      kiekvienam didelio naudingumo kogeneracijos
būdu pagamintos elektros energijos gamintojui, norinčiam, kad jis
būtų prijungtas prie sistemos, pateikia išsamią būtiną
informaciją, įskaitant:
i)        nuodugnią ir išsamią su
prijungimu susijusių išlaidų sąmatą;
ii)       pagrįstą ir tikslų
prašymo prijungti prie tinklo gavimo ir nagrinėjimo grafiką;
iii)      pagrįstą orientacinį bet
kokio siūlomo prijungimo prie tinklo grafiką. Bendras prijungimo prie
tinklo laikotarpis neturėtų būti ilgesnis kaip 12
mėnesių;
c)      numato standartizuotas ir supaprastintas
paskirstytųjų didelio naudingumo kogeneracijos būdu pagamintos
elektros energijos gamintojų prijungimo procedūras, kad jiems
būtų lengviau prisijungti prie tinklo.
Tipinės a punkte nurodytos taisyklės
grindžiamos objektyviais, skaidriais ir nediskriminaciniais kriterijais,
visų pirma atsižvelgiant į sąnaudas ir naudą,
susijusią su šių gamintojų prijungimu prie tinklo. Jose gali
būti numatytos kitokios prijungimo rūšys.
XIII PRIEDAS
Būtinieji dalykai, kuriuos reikia įtraukti į energinio
naudingumo sutartis su viešojo sektoriaus organizacijomis
·              
Aiškus ir skaidrus įgyvendintinų
energijos vartojimo efektyvumo priemonių sąrašas;
·              
kiekis, kurį galima tikrai sutaupyti taikant
sutartyje numatytas įgyvendinimo priemones;
·              
sutarties trukmė ir pagrindiniai tikslai,
sąlygos ir pranešimo laikotarpiai;
·              
aiškus ir skaidrus kiekvienos
susitariančiosios šalies įsipareigojimų sąrašas;
·              
sutaupyto kiekio nustatymo atskaitinė (-s)
data (-os);
·              
aiškus ir skaidrus veiksmų, atliktinų
priemonei įgyvendinti, ir susijusių išlaidų sąrašas;
·              
įpareigojimas iki galo įgyvendinti
sutartyje numatytas priemones ir užfiksuoti dokumentuose visus projekto metu
padarytus pakeitimus;
·              
trečiųjų asmenų įtraukimo
taisyklės (subranga);
·              
aiškus ir skaidrus projekto finansinio poveikio
parodymas ir abiem šalims tenkanti sutaupytų piniginių lėšų
dalis (t. y. paslaugų teikėjo atlyginimas);
·              
aiškios ir skaidrios nuostatos dėl garantuotai
sutaupyto kiekio įvertinimo ir patikros, kokybės patikrų ir
garantijų;
·              
nuostatos, kuriomis patikslinama pasikeitusių
pamatinių sąlygų, turinčių įtakos sutarties
turiniui ir rezultatui (pvz., pasikeitusios energijos kainos, įrenginio
naudojimo intensyvumas) sureguliavimo procedūra;
·              
išsami informacija apie kiekvienos
susitariančiosios šalies sutartinius įsipareigojimus.
XIV PRIEDAS
Bendra ataskaitų teikimo sistema
1 DALIS.        Bendra metinių
ataskaitų sistema
19 straipsnio 1 dalyje nurodytos ataskaitos
suteikia pagrindą stebėti pažangą siekiant nacionalinių
2020 m. tikslų. Valstybės narės užtikrina, kad į
ataskaitas būtų įtraukta bent tokia informacija:
a)      toliau nurodytų praėjusių
metų rodiklių sąmata:
i)        pirminės energijos vartojimo, kaip
apibrėžta 2 straipsnio 2 dalyje;
ii)       viso galutinės energijos
vartojimo;
iii)      galutinio energijos suvartojimo pagal
sektorių: 
·              
pramonė;
·              
transportas (išskirti keleivinį ir
krovininį transportą);
·              
namų ūkiai; 
·              
paslaugos. 
iv)      bendra pridėtinė vertė
pagal sektorių:
·              
pramonė;
·              
paslaugos;
v)       namų ūkių
disponuojamosios pajamos;
vi)      bendrasis vidaus produktas (BVP);
vii)     gaminant šiluminę energija
pagaminta elektros energija;
viii)    gaminant šiluminę energija pagaminta
šiluma;
ix)      šiluminės energijos gamybos kuro
sąnaudos;
x)       keleiviams tenkančių
kilometrų skaičius;
xi)      tonai tenkančių kilometrų
skaičius;
xii)     gyventojai.
Sektorių, kuriuose energijos vartojimas yra
stabilus arba didėja, atžvilgiu valstybės narės ištiria šio
reiškinio priežastis ir kartu su sąmatomis pateikia savo vertinimus.
b)      Svarbiausių praėjusiais metais
įgyvendintų teisėkūros ir ne teisėkūros
priemonių, padedančių siekti bendrų nacionalinių 2020 m.
energijos vartojimo efektyvumo tikslų, naujausi pakeitimai;
c)      valstybės narės viešosioms
organizacijoms priklausančių pastatų, kurių bendras
naudingasis plotas viršija 250 m2, patalpų bendras plotas,
kuris ataskaitos teikimo metų sausio 1 d. neatitiko 4 straipsnio 1
dalyje nurodytų energinio naudingumo reikalavimų; 
d)      praėjusiais metais renovuotas
valstybės narės viešosioms organizacijoms priklausančių
pastatų patalpų bendras plotas; 
e)      energija, sutaupyta taikant 6 straipsnio
1 dalyje nurodytas nacionalines energijos vartojimo efektyvumo sistemas ar alternatyvias
priemones, priimtas taikant 6 straipsnio 9 dalį.
Į pirmąją ataskaita taip pat
įtraukiamas 3 straipsnio 1 dalyje nurodytas nacionalinis tikslinis
rodiklis.
2 DALIS. Bendra papildomų ataskaitų
sistema
19 straipsnio 2 dalyje nurodytose ataskaitose
aprašoma nacionalinių energijos vartojimo efektyvumo strategijų
kūrimo sistema. 
Ataskaita apima reikšmingas energijos
vartojimo efektyvumo gerinimo priemones ir numatomą sutaupyti arba
sutaupytą energiją, įskaitant energijos tiekimo, perdavimo ir skirstymo
bei galutinio energijos vartojimo priemones. Valstybės narės
užtikrina, kad į ataskaitas būtų įtraukta bent tokia
būtinoji informacija:
1.         Tiksliniai rodikliai ir
strategijos
-             Nacionalinis 2020 m. energijos
vartojimo efektyvumo tikslinis rodiklis, kaip reikalaujama 3 straipsnio 1
dalyje;
-             Direktyvos 2006/32/EB 4 straipsnio
1 dalyje nurodytas nacionalinis orientacinis energijos taupymo tikslinis
rodiklis;
-             kiti esami energijos vartojimo
efektyvumo tiksliniai rodikliai, taikomi visam ūkiui ar konkretiems
sektoriams. 
2.         Priemonės ir energijos
taupymas 
Ataskaitose pateikiama informacija apie
priemones, kurių imtasi arba planuojama imtis svarbiausiems šios
direktyvos elementams įgyvendinti, ir su šiomis priemonėmis susijusi
sutaupyta energija. 
a)         Pirminės
energijos taupymas
Ataskaitoje išvardyjamos reikšmingos
priemonės ir veiksmai, kurių imtasi pirminei energijai taupyti
visuose ūkio sektoriuose. Kiekvienos priemonės (veiksmo) ar
priemonių (veiksmų) rinkinio atveju nurodoma, kiek numatoma sutaupyti
iki 2020 m. ir kiek sutaupyta iki ataskaitos pateikimo dienos.
Turėtų būti pateikta
informacija apie kitokį priemonių poveikį ir (arba) naudą
(šiltnamio efektą sukeliančių dujų išlakų sumažinimas,
pagerėjusi oro kokybė, darbo vietų kūrimas ir kt.), jei tokia
informacija yra prieinama, ir įgyvendinimo biudžetas.
b)         Galutinės
energijos taupymas
Į pirmąją ir antrąją
papildomą ataskaitą įtraukiami rezultatai, susiję su
Direktyvos 2006/32/EB 4 straipsnio 1 ir 2 dalyse nustatytu galutinės
energijos taupymo tiksliniu rodikliu. Jeigu kiekvienos priemonės atveju
sutaupyto kiekio apskaičiavimai arba prognozės nėra prieinama,
nurodomas dėl priemonių (derinio) sektoriaus lygmeniu
sumažėjęs energijos suvartojimas.
Pirmojoje ir antrojoje ataskaitoje taip pat
nurodoma matavimo ir (arba) apskaičiavimo metodika, naudota sutaupytai
energijai apskaičiuoti. Jeigu taikoma „rekomenduotoji metodika“[45],"ataskaitoje tai yra nurodoma.
3.         Konkreti informacija,
susijusi su šios direktyvos nuostatomis
3.1.      Viešosios organizacijos (4 straipsnis)
Į papildomą ataskaitą
įtraukiamas viešųjų organizacijų, pagal 4 straipsnio 3
dalį parengusių energijos vartojimo efektyvumo planą,
sąrašas.
3.2.      Energijos vartojimo efektyvumo
įpareigojimai (6 straipsnis)
Į papildomas ataskaitas įtraukiami
pagal IV priedą pasirinkti nacionaliniai koeficientai.
Į pirmąją papildomą
ataskaitą įtraukiamas trumpas 6 straipsnio 1 dalyje nurodytos nacionalinės
sistemos arba taikant 6 straipsnio 9 dalį priimtų alternatyvių
priemonių aprašymas.
3.3.      Energijos vartojimo auditas ir
valdymo sistemos (7 straipsnis)
Į papildomas ataskaitas įtraukiama
tokia informacija:
a)           per pastaruosius 3 metus
atliktų energijos vartojimo auditų skaičius; 
b)           per pastaruosius 3 metus
didelėse įmonėse atliktų energijos vartojimo auditų
skaičius; 
c)           didelių įmonių
skaičius valstybės narės teritorijoje, nurodant tų
įmonių, kurioms taikoma 7 straipsnio 3 dalis, skaičių.
3.4.      Efektyvaus šildymo ir
vėsinimo skatinimas (10 straipsnis)
Į papildomas ataskaitas įtraukiama:
-             pažangos, pasiektos įgyvendinant
10 straipsnio 1 dalyje nurodytą nacionalinį šildymo ir vėsinimo
planą, įvertinimas. 
3.5.        Energijos transformavimas (11 straipsnis)
-             Į papildomas ataskaitas
įtraukiama nekonfidenciali 11 straipsnyje nurodytų duomenų
aprašų santrauka (laikantis X priedo reikalavimų).
3.6.        Energijos perdavimas ir skirstymas (12 straipsnis)
-             Į pirmąją
papildomą ataskaitą ir paskui kas 10 metų pateiktinas ataskaitas
įtraukti 12 straipsnio 2 dalyje nurodytos dujų ir elektros energijos
infrastruktūros energijos vartojimo efektyvumo potencialo planai.
3.7.      Sertifikavimo sistemų
prieinamumas (13 straipsnis)
Į papildomas ataskaitas įtraukiama
informacija apie prieinamas nacionalines energetinių paslaugų
teikėjų, energijos vartojimo audito ir energijos vartojimo efektyvumo
gerinimo priemonių sertifikavimo sistemas arba lygiavertes kvalifikavimo
sistemas.
3.8.      Energetinės paslaugos (14
straipsnis)
Į papildomas ataskaitas įtraukiama
interneto nuoroda į interneto svetainę, kurioje galima susipažinti su
nacionaliniais 14 straipsnyje nurodytų energetinių paslaugų
teikėjų sąrašais ir registrais.
3.9.      Kitos energijos vartojimo
efektyvumo skatinimo priemonės (15 straipsnis)
Pirmojoje papildomoje ataskaitoje pateikiamas
15 straipsnyje nurodytų priemonių sąrašas.
XV PRIEDAS
Atitikties lentelė
 Direktyva 2006/32/EB || Ši direktyva 
 1 straipsnis || 1 straipsnis 
 2 straipsnis || 1 straipsnis 
 3 straipsnio a punktas || 1 straipsnio 1 dalis 
 3 straipsnio b punktas || -- 
 3 straipsnio c punktas || -- 
 3 straipsnio d punktas || -- 
 -- || 2 straipsnio 2 punktas 
 3 straipsnio e punktas || 2 straipsnio 3 punktas 
 3 straipsnio f punktas || -- 
 3 straipsnio g punktas || -- 
 3 straipsnio h punktas || -- 
 3 straipsnio i punktas || -- 
 -- || 2 straipsnio 4 punktas 
 -- || 2 straipsnio 5 punktas 
 -- || 2 straipsnio 6 punktas 
 3 straipsnio j punktas || 2 straipsnio 13 punktas 
 3 straipsnio k punktas || -- 
 3 straipsnio l punktas || 2 straipsnio 12 punktas 
 3 straipsnio m punktas || -- 
 3 straipsnio n punktas || 2 straipsnio 10 punktas 
 3 straipsnio o punktas || 2 straipsnio 7 punktas 
 3 straipsnio p punktas || 2 straipsnio 8 punktas 
 3 straipsnio q punktas || 2 straipsnio 9 punktas 
 3 straipsnio r punktas || -- 
 3 straipsnio s punktas || -- 
 -- || 2 straipsnio 11 punktas 
 -- || 2 straipsnio 14 punktas 
 -- || 3 straipsnis 
 4 straipsnis || -- 
 5 straipsnis || 4 straipsnis, 5 straipsnis 
 6 straipsnio 1 dalies a punktas || 6 straipsnio 6 dalies b ir c punktai 
 6 straipsnio 1 dalies b punktas || 6 straipsnio 7 dalis 
 6 straipsnio 2 dalis || 6 straipsnio 1, 2, 3, 4 ir 5 dalys, 6 dalies a punktas, 8, 9 ir 10 dalys 
 7 straipsnio 1 dalis || -- 
 7 straipsnio 2 dalis || 15 straipsnio 1 dalies paskutinė įtrauka 
 7 straipsnio 3 dalis || -- 
 8 straipsnis || 13 straipsnio 1 dalis 
 -- || 13 straipsnio 2 dalis 
 9 straipsnio 1 dalis || -- 
 9 straipsnio 2 dalis || 14 straipsnio b, c ir e punktai 
 10 straipsnio 1 dalis || 12 straipsnio 4 dalis 
 10 straipsnio 2 dalis || 12 straipsnio 3 dalis 
 11 straipsnis || -- 
 12 straipsnio 1 dalis || 7 straipsnio 1 dalis 
 12 straipsnio 2 dalis || -- 
 -- || 7 straipsnio 2 dalis 
 12 straipsnio 3 dalis || 7 straipsnio 3 dalis 
 13 straipsnio 1 dalis || 8 straipsnio 1 dalis 
 13 straipsnio 2 dalis || 8 straipsnio 2 dalis 
 -- || 9 straipsnis 
 -- || 11 straipsnis 
 -- || 12 straipsnio 1 ir 2 dalys 
 -- || 14 straipsnio a ir d punktai 
 -- || 15 straipsnio 1 dalies a ir b punktai 
 -- || 15 straipsnio 2 dalis 
 -- || 16 straipsnis 
 14 straipsnio 1 ir 2 dalys || 19 straipsnio 1, 2 ir 3 dalys 
 14 straipsnio 3 dalis || -- 
 14 straipsnio 4 ir 5 dalys || 19 straipsnio 4 ir 5 dalys 
 -- || 17 straipsnio 1 dalis 
 15 straipsnio 1 dalis || 17 straipsnio 2 dalis 
 15 straipsnio 2 dalis || -- 
 15 straipsnio 3 dalis || -- 
 15 straipsnio 4 dalis || -- 
 -- || 18 straipsnis 
 -- || 19 straipsnio 7 dalis 
 -- || 19 straipsnio 8 dalis 
 -- || 19 straipsnio 9 dalis 
 -- || 19 straipsnio 10 dalis 
 16 straipsnis || 20 straipsnis 
 17 straipsnis || 21 straipsnis 
 18 straipsnis || 22 straipsnis 
 19 straipsnis || 23 straipsnis 
 20 straipsnis || 24 straipsnis 
 I priedas || -- 
 II priedas || IV priedas 
 III priedas || -- 
 IV priedas || -- 
 V priedas || -- 
 VI priedas || III priedas 
 -- || V priedas 
 -- || VI priedas 
 -- || VII priedas 
 -- || VIII priedas 
 -- || IX priedas 
 -- || X priedas 
 -- || XI priedas 
 -- || XII priedas 
 -- || XIII priedas 
 -- || XIV priedas 
 -- || XV priedas 
 Direktyva 2004/8/EB || Ši direktyva 
 1 straipsnis || 1 straipsnis 
 2 straipsnis || 1 straipsnis 
 3 straipsnio a punktas || 2 straipsnio 15 punktas 
 3 straipsnio b punktas || 2 straipsnio 17 punktas 
 3 straipsnio c punktas || 2 straipsnio 16 punktas 
 3 straipsnio d punktas || 2 straipsnio 18 punktas 
 3 straipsnio e punktas || -- 
 3 straipsnio f punktas || -- 
 3 straipsnio g punktas || 2 straipsnio 20 punktas 
 3 straipsnio h punktas || -- 
 3 straipsnio i punktas || 2 straipsnio 19 punktas 
 3 straipsnio j punktas || -- 
 3 straipsnio k punktas || 2 straipsnio 21 punktas 
 3 straipsnio l punktas || 2 straipsnio 22 punktas 
 3 straipsnio m punktas || 2 straipsnio 24 punktas 
 3 straipsnio n punktas || 2 straipsnio 23 punktas 
 3 straipsnio o punktas || -- 
 -- || 2 straipsnio 25 punktas 
 -- || 2 straipsnio 26 punktas 
 -- || 2 straipsnio 27 punktas 
 4 straipsnio 1 dalis || II priedo f punkto pirma įtrauka 
 -- || 10 straipsnio 1–9 dalys 
 4 straipsnio 2 dalis || 10 straipsnio 10 dalies trečia įtrauka 
 4 straipsnis 3 dalis || -- 
 5 straipsnis || 10 straipsnio 10 dalies pirma ir antra įtraukos 
 6 straipsnis || -- 
 7 straipsnio 1 dalis || 10 straipsnio 11 dalis 
 7 straipsnio 2 dalis || -- 
 7 straipsnio 3 dalis || -- 
 8 straipsnis || 12 straipsnio 5 dalis 
 -- || 12 straipsnio 6 dalis 
 -- || 12 straipsnio 7 dalis 
 9 straipsnis || -- 
 10 straipsnio 1 ir 2 dalys || -- 
 10 straipsnio 3 dalis || 19 straipsnio 6 dalis 
 11 straipsnis || -- 
 12 straipsnis || -- 
 13 straipsnis || 17 straipsnio 2 dalis 
 14 straipsnis || -- 
 15 straipsnis || 22 straipsnis 
 16 straipsnis || -- 
 17 straipsnis || 23 straipsnis 
 18 straipsnis || 24 straipsnis 
 I priedas || I priedo II dalis 
 II priedas || I priedo I dalis 
 -- || I priedo III dalis 
 III priedas || II priedas 
 IV priedas || -- 
FINANSINĖ
TEISĖS AKTO PASIŪLYMO PAŽYMA
1.           PASIŪLYMO (INICIATYVOS)
STRUKTŪRA 
1.1.        Pasiūlymo (iniciatyvos)
pavadinimas 
Europos
Parlamento ir Tarybos direktyva dėl energijos vartojimo efektyvumo, kuria
panaikinamos direktyvos 2004/8/EB ir 2006/32/EB
1.2.        Atitinkama (-os) politikos
sritis (-ys) VGV / VGB sistemoje[46] 
ENERGETIKA
[32]
1.3.        Pasiūlymo (iniciatyvos)
pobūdis 
¨ Pasiūlymas (iniciatyva) susijęs (-usi) su nauja
priemone 
¨ Pasiūlymas (iniciatyva) susijęs (-usi) su po
bandomojo projekto priimta nauja priemone (parengiamąja priemone)[47] 
¨ Pasiūlymas (iniciatyva) susijęs (-usi) su esamos
priemonės pratęsimu 
x Pasiūlymas (iniciatyva) susijęs (-usi) su priemone,
perorientuota į naują priemonę. 
1.4.        Tikslai
1.4.1.     Komisijos daugiametis
(-čiai) strateginis (-iai) tikslas (-ai), kurio (-ių) siekiama šiuo
pasiūlymu (šia iniciatyva) 
Šis
pasiūlymas paremtas pažangaus, tvaraus ir įtraukaus augimo strategija
„Europa 2020“. Juo tiesiogiai padedama pasiekti vieną iš penkių
pagrindinių strategijoje nustatytų tikslinių rodiklių,
t. y. 2020 m. įgyvendinti 20 proc. energijos vartojimo
efektyvumo tikslinį rodiklį.
1.4.2.     Konkretus tikslas ir
atitinkama VGV / VGB veikla 
3 konkretus tikslas
3.
Pasiekti, kad ES būtų suvartojama 20 proc. mažiau energijos.
4.
Skatinti atsinaujinančiuosius išteklius ir didinti energijos vartojimo
efektyvumą transporto, gyvenamųjų pastatų / paslaugų
ir pramonės sektoriuose, šalinant netechnologines kliūtis (Pažangios
energetikos Europai programa).
Atitinkama VGV / VGB veikla:
3:
32 04 03
4:
32 04 06
1.4.3.     Numatomas (-i) rezultatas
(-ai) ir poveikis
Nurodyti poveikį,
kurį pasiūlymas (iniciatyva) turėtų turėti tiksliniams
gavėjams / grupėms.
Pasiūlymas
turės teigiamą poveikį tiekimo saugumui Europoje, padės
švelninti klimato kaitą ir turės teigiamą poveikį
ekonomikos augimui bei darbo vietų kūrimui. Sutaupyta energija
suteiks finansinių išteklių, kuriuos būtų galima
reinvestuoti į kitas ūkio sritis ir padėti sumažinti ir taip ribotiems
viešiesiems biudžetams tenkančią naštą. Piliečiams
energijos vartojimo efektyvumas reiškia mažesnes sąskaitas už
energiją. Be to, būtų numatytos priemonės kuro
nepritekliaus problemai spręsti. Galiausiai didesnė gamyba naudojant
mažiau energijos turėtų pagerinti ES pramonės
konkurencingumą ir ji imtų pirmauti pasaulio energijos vartojimo
efektyvumo technologijų rinkose.
1.4.4.     Rezultatų ir poveikio
rodikliai 
Nurodyti
pasiūlymo (iniciatyvos) įgyvendinimo stebėjimo rodiklius.
Pagal
šį pasiūlymą valstybės narės turės kasmet
atsiskaityti Komisijai apie pažangą įgyvendinant direktyvą,
taikydamos tam tikrus rodiklius (pvz., pirminės energijos suvartojimas,
veiklos rodikliai tam tikruose sektoriuose, pvz., pramonės, gyvenamojo
būsto ir paslaugų, transporto, energijos tiekimo, viešosioms
organizacijoms priklausančių pastatų bendro ploto, renovuoto per
metus). Be to, valstybės narės privalo kas trejus metus teikti
įvairių įgyvendinimo rodiklių ataskaitą.
1.5.        Pasiūlymo (iniciatyvos)
pagrindas 
1.5.1.     Trumpalaikiai arba ilgalaikiai
poreikiai 
Trumpalaikis
šio pasiūlymo tikslas – svariai padėti siekti ES 2020 m.
energijos vartojimo efektyvumo tikslo ir įgyvendinti strategiją
„Europos Sąjunga 2020“. Pasiūlymas turi ir ilgalaikį tikslą
– pagerinti energijos vartojimo efektyvumą ES po 2020 m.
1.5.2.     Papildoma ES dalyvavimo nauda
ES
nusistatė tikslinį rodiklį užtikrinti, kad 2020 m. būtų
sutaupoma 20 proc. pirminės energijos ir padarė jį vienu iš
penkių pagrindinių strategijos „Europa 2020“ tikslinių
rodiklių. Pagal dabartinę politikos sistemą ir ES ir valstybių
narių lygmeniu esamų energijos taupymo galimybių nesugebėta
išnaudoti.
Šiame
pasiūlyme sprendžiamos energetinės problemos (energijos tiekimo
saugumas, tvarumas ir klimato kaita, taip pat ES konkurencingumas) kelia
bendrą rūpestį visai ES, todėl būtina kolektyvinė
reakcija ES lygmeniu, siekiant užtikrinti veiksmų koordinavimą ir
veiksmingesnį bendrų tikslų pasiekimą.
1.5.3.     Panašios patirties išvados
Šiuo
pasiūlymu panaikinama esama energijos vartojimo efektyvumo sistema, t. y.
Energetikos paslaugų direktyva ir Termofikacijos direktyva, nes dėl
šių direktyvų švelnių formuluočių nesugebėta iki
galo išnaudoti esamų energijos taupymo galimybių. Šiuo pasiūlymu
siekiama pašalinti abiejų direktyvų trūkumus ir užpildyti
spragas, sugriežtinant tekstą, padarant jį aiškesnį ir nustatant
aiškius įpareigojimus.
1.5.4.     Suderinamumas ir galima
sąveika su kitomis atitinkamomis priemonėmis
Pasiūlymas
glaudžiai susijęs su strategija „Europa 2020“ ir pavyzdine 2020 m.
tausiai išteklius naudojančios Europos iniciatyva. Jis atitinka esamas ES
klimato, energetikos ir socialinės politikos kryptis ir jas papildo.
1.6.        Trukmė ir finansinis
poveikis 
¨ Pasiūlymo (iniciatyvos) trukmė
ribota 
–     
¨  Pasiūlymas (iniciatyva) galioja nuo MMMM [MM DD] iki MMMM [MM
DD] 
–     
¨  Finansinis poveikis nuo MMMM iki MMMM 
x Pasiūlymo (iniciatyvos) trukmė
neribota
–     
Įgyvendinimas gali prasidėti 2012 m.,
atsižvelgiant į teisėkūros proceso eigą
–     
po to – visavertis taikymas.
1.7.        Numatytas (-i) valdymo
būdas (-ai)[48] 
x Komisijos vykdomas tiesioginis
centralizuotas valdymas 
¨ Netiesioginis centralizuotas valdymas, vykdymo užduotis perduodant:
–     
¨  vykdomosioms įstaigoms 
–     
¨  Bendrijų įsteigtoms įstaigoms[49] 
–     
¨  nacionalinėms viešojo sektoriaus arba viešąsias paslaugas
teikiančioms įstaigoms 
–     
¨  asmenims, atsakingiems už konkrečių veiksmų
vykdymą pagal Europos Sąjungos sutarties V antraštinę dalį
ir nurodytiems atitinkamame pagrindiniame teisės akte, apibrėžtame
Finansinio reglamento 49 straipsnyje 
¨ Pasidalijamasis valdymas kartu su valstybėmis narėmis 
¨ Decentralizuotas valdymas kartu su trečiosiomis šalimis 
¨ Jungtinis valdymas kartu
su tarptautinėmis organizacijomis (nurodyti)
Jei nurodomas daugiau
kaip vienas valdymo būdas, išsamią informaciją pateikti šio
punkto pastabų skiltyje.
Pastabos 
Iš esmės
šį pasiūlymą teks įgyvendinti valstybėms narėms.
Komisija atliks įvairius tyrimus ir vertinimus, taip pat
prižiūrės ir rems įgyvendinimą (įvairiomis
bendradarbiavimo iniciatyvomis, kaip antai suderintų veiksmų
projektu) nacionaliniu lygmeniu. 
2.           VALDYMO PRIEMONĖS 
2.1.        Priežiūros ir
atskaitomybės taisyklės 
Nurodyti dažnumą
ir sąlygas.
Valstybės
narės turi pateikti: i) metinę įvairių pagrindinių
energijos ir įgyvendinimo rodiklių ataskaitą; ir ii) direktyvos,
nacionalinių energijos vartojimo efektyvumo priemonių ir
strategijų įgyvendinimo trejų metų ataskaitą, kurioje
pateikiama platesnė informacija.
2.2.        Valdymo ir kontrolės
sistema 
2.2.1.     Nustatyta rizika 
Su
direktyvos įgyvendinimu susijusi rizika nustatyta kartu su pasiūlymu
pateikiamame įgyvendinimo plane. Ji susijusi su perkėlimo į
nacionalinę teisę ir įgyvendinimo etapais, taip pat vidaus ir
išorės rizika.
2.2.2.     Numatomas (-i) kontrolės
metodas (-ai) 
Įgyvendinimo
plane numatyti taisomieji veiksmai nustatytai rizikai pašalinti. Tai,
pavyzdžiui, sustiprintas dialogas ir bendradarbiavimas su valstybėmis
narėmis, įskaitant bendradarbiavimą pagal Suderintų
veiksmų programą ir dvišaliu pagrindu, atitikties lentelių
reikalavimus, sankcijų už reikalavimų nevykdymą nustatymą.
Taip pat numatyta, kad Komisija vertins nacionalines metines ir trejų
metų ataskaitas. Be to, Komisija gali pateikti rekomendacijas.
2.3.        Sukčiavimo ir
pažeidimų prevencijos priemonės 
Nurodyti dabartines
arba numatytas prevencijos ir apsaugos priemones.
Šis
pasiūlymas neturi poveikio ES biudžeto veiklos daliai. Grėsmių
nenustatyta.
3.           NUMATOMAS PASIŪLYMO (INICIATYVOS)
FINANSINIS POVEIKIS 
3.1.        Atitinkama (-os)
daugiametės finansinės programos išlaidų kategorija (-os) ir biudžeto
išlaidų eilutė (-s) 
·      Dabartinės biudžeto išlaidų eilutės 
Daugiametės finansinės programos
išlaidų kategorijas ir biudžeto eilutes nurodyti eilės tvarka.
 Daugiametės finansinės programos išlaidų kategorija || Biudžeto eilutė || Išlaidų rūšis || Įnašas 
 Numeris [Aprašymas…………………...……….] || DA / NDA ([50]) || ELPA[51] šalių || šalių kandidačių [52] || trečiųjų šalių || pagal Finansinio reglamento 18 straipsnio 1 dalies aa punktą 
 1A || 32.04.03 [Europos energetikos politikos ir energetikos vidaus rinkos rėmimo veikla] || DA. || NE || NE || NE || NE 
 1A || 32.04.06 [[Konkurencingumo ir inovacijų bendroji programa. Programa „Pažangi energetika Europai“] || DA || TAIP || TAIP || NE || NE 
·      Prašomos sukurti naujos biudžeto eilutės – NE 
Daugiametės
finansinės programos išlaidų kategorijas ir biudžeto eilutes nurodyti
eilės tvarka.
 Daugiametės finansinės programos išlaidų kategorija || Biudžeto eilutė || Išlaidų rūšis || Įnašas 
 Numeris [Išlaidų kategorija………………………………..] || DA / NDA || ELPA šalių || Šalių kandidačių || Trečiųjų šalių || Pagal Finansinio reglamento 18 straipsnio 1 dalies aa punktą 
   || [XX.YY.YY.YY]   ||   || TAIP/NE || TAIP/NE || TAIP/NE || TAIP/NE 
3.2.        Numatomas poveikis išlaidoms 
3.2.1.     Numatomo poveikio išlaidoms
suvestinė 
PASIŪLYMAS BUS ĮGYVENDINAMAS
NAUDOJANT ESAMAS BIUDŽETO LĖŠAS IR NETURĖS POVEIKIO DAUGIAMETEI
FINANSINEI PROGRAMAI.
Mln. EUR (tūkstantųjų tikslumu)
 Daugiametės finansinės programos išlaidų kategorija: || Numeris || [Išlaidų kategorija 1A] 
 <ENER> GD ||   ||   || N metai[53] || N+1 metai || N+2 metai || N+3 metai || ... atsižvelgiant į poveikio trukmę įterpti reikiamą metų skaičių (žr. 1.6 punktą) || IŠ VISO 
  Veiklos asignavimai ||   ||   ||   ||   ||   ||   ||   ||   
 Biudžeto eilutės numeris 32.04.03 || Įsipareigojimai || (1) || 0,2 || 0,2 || 0,2 || 0,2 || 0,2 || 0,2 || 0,2 || 1,4 
 Mokėjimai || (2) || 0,06 || 0,2 || 0,2 || 0,2 || 0,2 || 0,2 || 0,2 || 1,26 
 Biudžeto eilutės numeris 32.04.06 || Įsipareigojimai || (1a) || 4,8 || 4,8 || 4,8 || 4,8 || 4,8 || 4,8 || 4,8 || 33,6 
 Mokėjimai || (2a) || 1,44 || 3,36 || 4,8 || 4,8 || 4,8 || 4,8 || 4,8 || 28,8 
 Administracinio pobūdžio asignavimai, finansuojami konkrečių programų rinkinio lėšomis[54] ||   ||   ||   ||   ||   ||   ||   ||   
 Biudžeto eilutės numeris 32010406 ||   || (3) ||   ||   ||   ||   ||   ||   ||   ||   
 IŠ VISO asignavimų  <ENER> GD || Įsipareigojimai || =1+1a +3 || 5 || 5 || 5 || 5 || 5 || 5 || 5 || 35,0 
 Mokėjimai || =2+2a +3 || 1,5 || 3,56 || 5 || 5 || 5 || 5 || 5 || 30,06 
  IŠ VISO veiklos asignavimų || Įsipareigojimai || (4) || 5 || 5 || 5 || 5 || 5 || 5 || 5 || 35,0 
 Mokėjimai || (5) || 1,5 || 3,56 || 5 || 5 || 5 || 5 || 5 || 30,06 
  IŠ VISO administracinio pobūdžio asignavimų, finansuojamų konkrečių programų rinkinio lėšomis || (6) ||   ||   ||   ||   ||   ||   ||   ||   
 IŠ VISO asignavimų pagal daugiametės finansinės programos <….> IŠLAIDŲ KATEGORIJĄ || Įsipareigojimai || =4+ 6 || 5 || 5 || 5 || 5 || 5 || 5 || 5 || 35,0 
 Mokėjimai || =5+ 6 || 1,5 || 3,56 || 5 || 5 || 5 || 5 || 5 || 30,06 
Jei
pasiūlymas (iniciatyva) daro poveikį kelioms išlaidų
kategorijoms:
  IŠ VISO veiklos asignavimų || Įsipareigojimai || (4) ||   ||   ||   ||   ||   ||   ||   ||   
 Mokėjimai || (5) ||   ||   ||   ||   ||   ||   ||   ||   
  IŠ VISO administracinio pobūdžio asignavimų, finansuojamų konkrečių programų rinkinio lėšomis || (6) ||   ||   ||   ||   ||   ||   ||   ||   
 IŠ VISO asignavimų pagal daugiametės finansinės programos 1–4 IŠLAIDŲ KATEGORIJAS (Orientacinė suma) || Įsipareigojimai || =4+ 6 || 5 || 5 || 5 || 5 || 5 || 5 || 5 || 35,0 
 Mokėjimai || =5+ 6 || 1,5 || 3,56 || 5 || 5 || 5 || 5 || 5 || 30,06 
 Daugiametės finansinės programos išlaidų kategorija: || 5 || „Administracinės išlaidos“ 
Mln. EUR (tūkstantųjų tikslumu)
   ||   ||   || N metai || N+1 metai || N+2 metai || N+3 metai || ... atsižvelgiant į poveikio trukmę įterpti reikiamą metų skaičių (žr. 1.6 punktą) || IŠ VISO 
 <ENER> GD || 
  Žmogiškieji ištekliai || 0,727 || 0,727 || 0,727 || 0,727 || 0,727 || 0,727 || 0,727 || 5,089 
  Kitos administracinės išlaidos || 0,086 || 0,086 || 0,086 || 0,086 || 0,086 || 0,086 || 0,086 || 0,602 
 IŠ VISO <ENER> GD || Asignavimai || 0,813 || 0,813 || 0,813 || 0,813 || 0,813 || 0,813 || 0,813 || 5,691 
 IŠ VISO asignavimų pagal daugiametės finansinės programos 5 IŠLAIDŲ KATEGORIJĄ || (Iš viso įsipareigojimų = Iš viso mokėjimų) || 0,813 || 0,813 || 0,813 || 0,813 || 0,813 || 0,813 || 0,813 || 5,691 
Mln. EUR (tūkstantųjų tikslumu)
   ||   ||   || N metai[55] || N+1 metai || N+2 metai || N+3 metai || ... atsižvelgiant į poveikio trukmę įterpti reikiamą metų skaičių (žr. 1.6 punktą) || IŠ VISO 
 IŠ VISO asignavimų pagal daugiametės finansinės programos 1–5 IŠLAIDŲ KATEGORIJAS || Įsipareigojimai || 5,813 || 5,813 || 5,813 || 5,813 || 5,813 || 5,813 || 5,813 || 40,691 
 Mokėjimai || 2,313 || 4,373 || 5,813 || 5,813 || 5,813 || 5,813 || 5,813 || 35,751 
3.2.2.     Numatomas poveikis veiklos
asignavimams
–     
x Pasiūlymui (iniciatyvai) įgyvendinti nauji veiklos asignavimai nenaudojami (iniciatyva
yra dabartinės finansinės programos dalis)
–     
¨  Pasiūlymui (iniciatyvai) įgyvendinti veiklos asignavimai
naudojami taip:
Įsipareigojimų asignavimai mln. EUR
(tūkstantųjų tikslumu)
 Nurodyti tikslus ir rezultatus   ò ||   ||   || Metai N || Metai N+1 || Metai N+2 || Metai N+3 || ... atsižvelgiant į poveikio trukmę įterpti reikiamą metų skaičių (žr. 1.6 punktą) || IŠ VISO 
 REZULTATAI 
 Rezultato rūšis[56] || Vidutinės rezultato išlaidos || Rezultatų skaičius || Išlaidos || Rezultatų skaičius || Išlaidos || Rezultatų skaičius || Išlaidos || Rezultatų skaičius || Išlaidos || Rezultatų skaičius || Išlaidos || Rezultatų skaičius || Išlaidos || Rezultatų skaičius || Išlaidos || Bendras rezultatų skaičius || Iš viso išlaidų 
 3 KONKRETUS TIKSLAS: pasiekti, kad ES būtų suvartojama 20 proc. mažiau energijos, palyginti su PRIMES 2007 prognozėmis 2020 metams 
 - Rezultatas || Tyrimas || 1 || 1 || 0,2 || 1 || 0,2 || 1 || 0,2 || 1 || 0,2 || 1 || 0,2 || 1 || 0,2 || 1 || 0,2 || 7 || 1,4 
 3 konkretaus tikslo tarpinė suma ||   || 0,2 ||   || 0,2 ||   || 0,2 ||   || 0,2 ||   || 0,2 ||   || 0,2 ||   || 0,2 || 7 || 1,4 
 4 KONKRETUS TIKSLAS: skatinti atsinaujinančiuosius išteklius ir didinti energijos vartojimo efektyvumą transporto, gyvenamųjų pastatų / paslaugų ir pramonės sektoriuose, šalinant netechnologines kliūtis (Pažangios energetikos Europai programa)… 
 - Rezultatas || Tyrimas || 1,4 || 2 || 2,8 || 2 || 2,8 || 2 || 2,8 || 2 || 2,8 || 2 || 2,8 || 2 || 2,8 || 2 || 2,8 || 14 || 19,6 
 - Rezultatas || Suderinti veiksmai || 2 || 0,3 || 2 || 0,3 || 2 || 0,3 || 2 || 0,3 || 2 || 0,3 || 2 || 0,3 || 2 || 0,3 || 2 || 2,1 || 14 
 4 konkretaus tikslo tarpinė suma || 2,3 || 4,8 || 2,3 || 4,8 || 2,3 || 4,8 || 2,3 || 4,8 || 2,3 || 4,8 || 2,3 || 4,8 || 2,3 || 4,8 || 16,1 || 33,6 
 IŠ VISO IŠLAIDŲ ||   || 5 ||   || 5 ||   || 5 ||   || 5 ||   || 5 ||   || 5 ||   || 5 ||   || 35 
3.2.3.     Numatomas poveikis
administracinio pobūdžio asignavimams
3.2.3.1.  Suvestinė
–     
¨  Pasiūlymui (iniciatyvai) įgyvendinti nauji veiklos
asignavimai nenaudojami
–     
x Pasiūlymui (iniciatyvai) įgyvendinti veiklos asignavimai
naudojami taip (iniciatyva yra dabartinės finansinės programos dalis)
PASIŪLYMAS BUS ĮGYVENDINAMAS
NAUDOJANT ESAMAS BIUDŽETO LĖŠAS IR NETURĖS POVEIKIO DAUGIAMETEI
FINANSINEI PROGRAMAI.
Mln. EUR
(tūkstantųjų tikslumu)
   || Metai N [57] || Metai N+1 || Metai N+2 || Metai N+3 || ... atsižvelgiant į poveikio trukmę įterpti reikiamą metų skaičių (žr. 1.6 punktą) || IŠ VISO 
 Daugiametės finansinės programos 5 IŠLAIDŲ KATEGORIJA ||   ||   ||   ||   ||   ||   ||   ||   
 Žmogiškieji ištekliai || 0,727 || 0,727 || 0,727 || 0,727 || 0,727 || 0,727 || 0,727 || 5,089 
 Kitos administracinės išlaidos || 0,086 || 0,086 || 0,086 || 0,086 || 0,086 || 0,086 || 0,086 || 0,602 
 Daugiametės finansinės programos 5 IŠLAIDŲ KATEGORIJOS tarpinė suma || 0,813 || 0,813 || 0,813 || 0,813 || 0,813 || 0,813 || 0,813 || 5,691 
 Neįtraukta į daugiametės finansinės programos 5 IŠLAIDŲ KATEGORIJĄ[58] ||   ||   ||   ||   ||   ||   ||   ||   
 Žmogiškieji ištekliai ||   ||   ||   ||   ||   ||   ||   ||   
 Kitos administracinės išlaidos ||   ||   ||   ||   ||   ||   ||   ||   
 Tarpinė suma, neįtraukta į daugiametės finansinės programos 5 IŠLAIDŲ KATEGORIJĄ ||   ||   ||   ||   ||   ||   ||   ||   
 IŠ VISO || 0,813 || 0,813 || 0,813 || 0,813 || 0,813 || 0,813 || 0,813 || 5,691 
3.2.3.2.  Numatomi žmogiškųjų
išteklių poreikiai
–     
¨  Pasiūlymui (iniciatyvai) įgyvendinti žmogiškieji ištekliai
nenaudojami
–     
x Pasiūlymui (iniciatyvai) įgyvendinti šiuo metu skirti žmogiškieji ištekliai naudojami taip:
Sąmatą nurodyti sveikais
skaičiais (arba ne smulkiau nei dešimtųjų tikslumu)
   || Metai N || Metai N+1 || Metai N+2 || Metai N+3 || ... atsižvelgiant į poveikio trukmę įterpti reikiamą metų skaičių (žr. 1.6 punktą) 
  Etatų plano pareigybės (pareigūnai ir laikinieji darbuotojai) || 
 XX 01 01 01 (Komisijos būstinė ir atstovybės) || 0,727 || 0,727 || 0,727 || 0,727 || 0,727 || 0,727 || 0,727 
 XX 01 01 02 (Delegacijos) ||   ||   ||   ||   ||   ||   ||   
 XX 01 05 01 (Netiesioginiai moksliniai tyrimai) ||   ||   ||   ||   ||   ||   ||   
 10 01 05 01 (Tiesioginiai moksliniai tyrimai) ||   ||   ||   ||   ||   ||   ||   
  Išorės personalas (visos darbo dienos ekvivalento vienetais (FTE))[59] || 
 XX 01 02 01 (CA, INT, SNE finansuojami iš bendrojo biudžeto) ||   ||   ||   ||   ||   ||   ||   
 XX 01 02 02 (CA, INT, JED, LA ir SNE delegacijose) ||   ||   ||   ||   ||   ||   ||   
 XX 01 04 yy [60] || - būstinėje[61] ||   ||   ||   ||   ||   ||   ||   
 - delegacijose ||   ||   ||   ||   ||   ||   ||   
 XX 01 05 02 (CA, INT, SNE – Netiesioginiai moksliniai tyrimai) ||   ||   ||   ||   ||   ||   ||   
 10 01 05 02 (CA, INT, SNE – Tiesioginiai moksliniai tyrimai) ||   ||   ||   ||   ||   ||   ||   
 Kitos biudžeto eilutės (nurodyti) ||   ||   ||   ||   ||   ||   ||   
 IŠ VISO || 0,727 || 0,727 || 0,727 || 0,727 || 0,727 || 0,727 || 0,727 
XX yra
atitinkama politikos sritis arba biudžeto antraštinė dalis.
Žmogiškųjų
išteklių poreikiai bus tenkinami panaudojant generalinio direktorato
darbuotojus, jau paskirtus priemonei valdyti ir (arba) perskirstytus
generaliniame direktorate, ir prireikus finansuojami iš papildomų
asignavimų, kurie atsakingam generaliniam direktoratui galėtų
būti skiriami pagal metinę asignavimų skyrimo procedūrą
ir atsižvelgiant į biudžeto apribojimus.
Vykdytinų
užduočių aprašymas:
 Pareigūnai ir laikinieji darbuotojai || Vykdyti reikiamas užduotis siekiant patenkinti įvairius Komisijos poreikius (pvz., peržiūrėti valstybių narių ataskaitas, pradėti ir prižiūrėti tyrimus, atlikti analizę, rengti jos įgyvendinimo paramos programas, stebėti įgyvendinimą) 
 Išorės personalas ||   
3.2.4.     Suderinamumas su dabartine
daugiamete finansine programa
–     
x Pasiūlymas (iniciatyva) atitinka dabartinę finansinę
programą.
–     
¨  Atsižvelgiant į pasiūlymą (iniciatyvą),
reikės pakeisti daugiametės finansinės programos atitinkamos
išlaidų kategorijos programavimą.
Paaiškinti, kaip reikia pakeisti programavimą, ir
nurodyti atitinkamas biudžeto eilutes bei sumas.
….
–     
¨  Įgyvendinant pasiūlymą (iniciatyvą) būtina
taikyti lankstumo priemonę arba patikslinti daugiametę finansinę
programą[62].
Paaiškinti, ką reikia atlikti, ir nurodyti
atitinkamas išlaidų kategorijas, biudžeto eilutes ir sumas.
……..
3.2.5.     Trečiųjų
šalių įnašai
–     
x Pasiūlyme (iniciatyvoje) nenumatyta bendro su trečiosiomis
šalimis finansavimo.
–     
Pasiūlyme (iniciatyvoje) numatytas bendras
finansavimas apskaičiuojamas taip:
Asignavimai mln. EUR (tūkstantųjų
tikslumu)
   || Metai N || Metai N+1 || Metai N+2 || Metai N+3 || ... atsižvelgiant į poveikio trukmę įterpti reikiamą metų skaičių (žr. 1.6 punktą) || Iš viso 
 Nurodyti bendrą finansavimą teikiančią įstaigą ||   ||   ||   ||   ||   ||   ||   ||   
 IŠ VISO bendrai finansuojamų asignavimų ||   ||   ||   ||   ||   ||   ||   ||   
3.3.        Numatomas poveikis
įplaukoms
–     
x Pasiūlymas (iniciatyva) neturi finansinio poveikio
įplaukoms.
–     
¨  Pasiūlymas (iniciatyva) turi finansinį poveikį:
–                   
¨         nuosaviems ištekliams
–                   
¨         įvairioms įplaukoms
Mln. EUR (tūkstantųjų tikslumu)
 Biudžeto įplaukų eilutė || Asignavimai, skirti einamųjų metų biudžetui || Pasiūlymo (iniciatyvos) poveikis[63] 
 Metai N || Metai N+1 || Metai N+2 || Metai N+3 || … atsižvelgiant į poveikio trukmę įterpti reikiamą metų skaičių (žr. 1.6 punktą) 
 straipsnis …………. ||   ||   ||   ||   ||   ||   ||   ||   
Įvairių
asignuotųjų įplaukų atveju nurodyti biudžeto išlaidų
eilutę (-es), kuriai (-oms) daromas poveikis.
….
Nurodyti poveikio
įplaukoms apskaičiavimo metodą.
….
[1]               7224/1/07, REV 1.
[2]               COM(2010) 2020.
[3]               SEC(2011) 277.
[4]               EUCO 2/1/11.
[5]               2010/2107(INI).
[6]               COM(2011) 21.
[7]               COM(2011) 112.
[8]               OL L 144, 2008 4 27, p. 64.
[9]               OL L 153, 2010 6 18, p. 1.
[10]             EUCO 13/10.
[11]             OL L 140, 2009 4 23,
p. 16.
[12]             Išsamiau žr. pridedamo PV 1.2 skyrių ir I bei II
priedus.
[13]             Ataskaitos
projektas skelbiamas http://ec.europa.eu/energy/efficiency/bucharest.
[14]             OL C , , p. .
[15]             OL C , , p. .
[16]             OL C , , p. .
[17]             Pagal 2007 m. prognozes 2020 m. būtų
suvartojama 1842 Mtoe pirminės energijos. 2020 m. sutaupius
20 proc. būtų suvartojama 1474 Mtoe mažiau energijos,
t. y. 368 Mtoe mažiau, palyginti su prognozėmis. 
[18]             COM/2010/0639 galutinis.
[19]             2010/2107(INI).
[20]             COM(2011) 21.
[21]             COM(2011) 109 galutinis.
[22]             COM(2011) 144 galutinis.
[23]             COM(2011) 112 galutinis.
[24]             OL L 140, 2009 6 5, p. 136.   
[25]             OL L 52, 2004 2 21, p. 50.
[26]             OL L 144, 2008 4 27, p. 64.
[27]             OL L 153, 2010 6 18, p. 13.
[28]             COM(2008) 394 galutinis.
[29]             OL L 334, 2010 12 17, p. 17.
[30]             OL L 275, 2003 10 25,
p. 32.
[31]             OL L 32, 2007 2 6, p. 183.
[32]             OL L 211, 2009 8 14, p. 15.
[33]             OL L 309, 2009 11 24, p. 87.
[34]             OL L 153, 2010 6 18, p. 1.
[35]             OL L 304, 2008 11 14, p. 1.
[36]             OL L 211, 2009 8 14, p. 55.
[37]             OL L 211, 2009 8 14, p. 94.
[38]             OL L 338, 2008 12 17, p. 55.
[39]             OL L 381, 2006 12 28, p. 24.
[40]             OL L 342, 2009 12 22, p. 46.
[41]             Valstybės narės gali
taikyti kitokius perskaičiavimo koeficientus, jei gali juos pagrįsti.
[42]             Bendra apšvietimo paslauga arba volframo lempos.
[43]             Bendra apšvietimo paslauga arba volframo lempos.
[44]             EN 834 Šilumos kainos paskirstymo
įrenginių standartas patalpos šildymo radiatorių (elektros
energijos tiekimo įrenginių) suvartojamam kiekiui nustatyti.
[45]             Matavimo ir patikros metodų rekomendacijos pagal
Direktyvą 2006/32/EB dėl energijos galutinio vartojimo efektyvumo ir
energetinių paslaugų.
[46]             VGV
– veikla grindžiamas valdymas, VGB – veikla grindžiamas biudžeto sudarymas.
[47]             Kaip
nurodyta Finansinio reglamento 49 straipsnio 6 dalies a arba b punkte.
[48]             Informacija apie valdymo būdus ir nuorodos į
Finansinį reglamentą pateikiamos svetainėje BudgWeb http://www.cc.cec/budg/man/budgmanag/budgmanag_en.html
[49]             Kaip nurodyta
Finansinio reglamento 185 straipsnyje.
[50]             DA
– diferencijuotieji asignavimai / NDA – nediferencijuotieji asignavimai.
[51]             ELPA
– Europos laisvosios prekybos asociacija. 
[52]             Šalių
kandidačių ir, kai taikoma, Vakarų Balkanų potencialių
šalių kandidačių.
[53]             N
metai yra
pasiūlymo (iniciatyvos) įgyvendinimo pradžios metai.
[54]             Techninė ir (arba) administracinė pagalba bei
išlaidos ES programų ir (arba) veiksmų įgyvendinimui remti
(buvusios BA eilutės), netiesioginiai moksliniai tyrimai, tiesioginiai
moksliniai tyrimai.
[55]             N metai yra pasiūlymo (iniciatyvos) įgyvendinimo
pradžios metai.
[56]             Rezultatai – tai būsimi produktai ir paslaugos (pvz.,
finansuota studentų mainų, nutiesta kelių kilometrų ir
kt.).
[57]             N metai yra pasiūlymo (iniciatyvos) įgyvendinimo
pradžios metai.
[58]             Techninė ir (arba) administracinė pagalba ir išlaidos
ES programoms ir (arba) priemonėms įgyvendinti (buvusios BA
eilutės), taip pat netiesioginiams ir tiesioginiams moksliniams tyrimams
atlikti.
[59]             CA – sutartininkas („Contract Agent“); INT – per
agentūrą įdarbintas darbuotojas („Intérimaire“); JED – jaunesnysis
delegacijos ekspertas („Jeune Expert en Délégation“); LA – vietinis darbuotojas
(„Local Agent“); SNE – deleguotasis nacionalinis ekspertas („Seconded National
Expert“).
[60]             Neviršijant ribos, nustatytos išorės personalui,
finansuojamam iš veiklos asignavimų (buvusių BA eilučių).
[61]             Būtina struktūriniams fondams, Europos
žemės ūkio fondui kaimo plėtrai (EŽŪFKP) ir Europos
žuvininkystės fondui (EŽF).
[62]             Žr. Tarpinstitucinio susitarimo 19 ir 24 punktus.
[63]             Tradiciniai nuosavi ištekliai (muitai, cukraus mokesčiai)
turi būti nurodomi grynosiomis sumomis, t. y. iš bendros sumos
atskaičius 25 proc. surinkimo išlaidų.